text: 1ဢူဝ်း၊ၵူၼ်းမိူင်း ၵလႃႇတိ၊ဢၼ် ငိူဝ်ႈငႃႉ ၶဝ်႟။ ၽူႈလႂ် ဢဝ် ဢတၢတ်ႈ ၽီ မေႃႇ လႄႈ ၸူဝ်း ဢဝ် သူ ႁႂ်ႈလႆႈ ပႄႇပႅတ်ႈ သဵတ်ႈၸႃႇ တြႃး တၢင်း ဢၼ် ၸဝ်ႈ ယေႇသု ၶရိၸ်ႈ၊ၶၢမ်ႇတၢႆ ၵႃႈတီႈ သဝ်မႆႉဝႃးမိုဝ်း ဢၼ် ၼႄပျႃး ထၢင်ႇထၢင်ႇသႃးသႃး သိုဝ်ႈ ၼႃႈ တႂ်ႈတႃ သူ ၼၼ်ႉ။- 2ႁႂ်ႈ ၵဝ် လႆႈ ထၢမ် သူ မဵဝ်း ၼိုင်ႈ သေၵမ်း။ သူ လႆႈ ႁပ်ႉ ဢဝ် ဝိၺိၺ်ႇ ၸဝ်ႈ ၵွပ်ႈ လူၺ်ႈ ၵမ်ၵျၢင်ႉ ၸွမ်း ပိင်းၺၢပ်ႈတြႃး ႁိုဝ်း။ ဢမ်ႇၼၼ်၊လႆႈ ႁပ်ႉ ဢဝ် ၵွပ်ႈ လူၺ်ႈ လႆႈ ငိၼ်း ၶၢဝ်ႇတြႃးသိူဝ်းပျေႃႇ ယဝ်ႉ လႄႈ ယုမ်ႇမၢတ်ႈ ၼၼ်ႉ ႁိုဝ်း။- 3သူ ငိူဝ်ႈ ထၢၼ်ႇ ၼႆႉ ႁိုဝ်း။ သူ တႄႇၸႃႉ ဢဝ် ႁႅင်း တီႈ ဝိၺိၺ်ႇ သေယဝ်ႉ၊တေႃႈလဵဝ် ၼႆႉ သူ သမ်ႉ ဢၢင်ႈ တၵ်း ႁႂ်ႈ သုတ်းသဵင်ႈ လူၺ်ႈ ၼိူဝ်ႉလိူတ်ႈ ႁိုဝ်း။- 4တၢင်း ဢၼ် သူ လႆႈ ထူပ်း လႆႈ ၺႃး ပူၼ်ႉမႃး ၼႂ်း လွင်ႈတၢင်း ဢၼ် ၼမ်ၼႃႇ ၼၼ်ႉ၊ပဵၼ် ဢၼ် ဢမ်ႇ ပွင်ႇလွင်ႈ ၵႃႈသင် ယဝ်ႉ ႁိုဝ်း။ ပေႃး ပဵၼ် တၢင်း ဢၼ် ဢမ်ႇ ပွင်ႇလွင်ႈ ၵႃႈသင် တႄႉတႄႉ ၸိုင်။- 5တၢင်း ဢၼ် မၼ်းၸဝ်ႈ ပၼ် ဝိၺိၺ်ႇ ၸဝ်ႈ တီႈ သူ လႄႈ ၼႄပျႃး ၼိမိၵ်ႈ လၢၵ်ႈၶၼႃႇ ၼမ်ၼႃႇ တီႈ သူ ၼၼ်ႉ၊ၵွပ်ႈပိူဝ်ႈ သူ ၵမ်ၵျၢင်ႉ ၸွမ်း ပိင်းၺၢပ်ႈတြႃး လႄႈ ပၼ် ႁိုဝ်း။ ဢမ်ႇၼၼ်၊ၵွပ်ႈပိူဝ်ႈ သူ လႆႈ ငိၼ်း ၶၢဝ်ႇတြႃးသိူဝ်းပျေႃႇ သေယဝ်ႉ၊ယုမ်ႇမၢတ်ႈ လႄႈ ပၼ် ႁိုဝ်း။ 6မိူၼ်ၼင်ႇ ၼၼ်၊ဢႃႇပြႃႇႁၢမ်ႇ၊ၼၼ်ႉ၊ "မၼ်း ယုမ်ႇမၢတ်ႈ ၽြႃးပဵၼ်ၸဝ်ႈ လႄႈ ၽြႃးပဵၼ်ၸဝ်ႈ မၢတ်ႈ မၼ်း ပဵၼ် ၵူၼ်း သိုဝ်ႈတေႃႇ ဢေႃႈ။-" 7ပိူဝ်ႈ ၼႆ လႄႈ ၶဝ် ၸိူဝ်း ဢၼ် မီး တၢင်းယုမ်ႇမၢတ်ႈ ၼၼ်ႉ ၵူၺ်း ၸင်ႇ ပဵၼ် လုၵ်ႈ ဢႃႇပြႃႇႁၢမ်ႇ၊ဝႃႈၼႆ ႁု တႃႉ။- 8ၵႃႈၼႂ်း ၵျၢမ်းလိၵ်ႈ ၼၼ်ႉ ႁေႃး ထႃႈ ဝႆႉ ဝႃႈ၊ၽြႃးပဵၼ်ၸဝ်ႈ တၵ်း ႁႂ်ႈ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း လႆႈ ပဵၼ် ၵူၼ်း သိုဝ်ႈတေႃႇ ၵႃႈတီႈ မၼ်းၸဝ်ႈ လႄႈ ၸင်ႇ လႆႈ ႁေႃးလၢတ်ႈ ၶၢဝ်ႇ သိူဝ်းပျေႃႇ တီႈ ဢႃႇပြႃႇႁၢမ်ႇ၊ထႃႈ ဝႆႉ ဢွၼ်တၢင်း လႄႈ ဝႃႈ၊ "ၵွပ်ႈ လူၺ်ႈ မႂ်း လႄႈ ၽြႃးပဵၼ်ၸဝ်ႈ တၵ်း ပၼ်တၢင်းလီ မၢင်ႇၵလႃႇ ၵႃႈတီႈ ၵူၼ်း ၵူႈၸိူဝ်ႉၵူႈမဵဝ်း ဢေႃႈ" ဝႃႈ ၼင်ႇ ၼႆ ဢေႃႈ။- 9ၵွပ်ႈပိူဝ်ႈ ဢႃႇပြႃႇႁၢမ်ႇ၊ယုမ်ႇမၢတ်ႈ လႄႈ ၽြႃးပဵၼ်ၸဝ်ႈ ပၼ်တၢင်းလီ မၢင်ႇၵလႃႇ တီႈ မၼ်း ဢေႃႈ။ မိူၼ်ၼင်ႇ ၼၼ်၊တီႈ ၶဝ် ၸိူဝ်း ဢၼ် ယုမ်ႇမၢတ်ႈ တင်းသဵင်ႈတင်းလူင် ၵေႃႈ၊လႆႈ ႁပ်ႉ ဢဝ် တၢင်းလီ မၢင်ႇၵလႃႇ လူၺ်ႈ ၵၼ် တင်း မၼ်း ဢေႃႈ။ 10ၶဝ် ၸိူဝ်း ဢၼ် ဢိင်ပိုင်ႈ တၢင်း ဢၼ် ၵမ်ၵျၢင်ႉ ၸွမ်း ပိင်းၺၢပ်ႈတြႃး ၼၼ်ႉ၊လႆႈ ၶၢမ်ႇ တၢင်း ဢၼ် ၵိၼ်ႇ ဝႃႈ ပၼ်တၢမ်ႇ ဢေႃႈ။ လွင်ႈ မၼ်း ၸမ်ႉ၊ၵျၢမ်းလိၵ်ႈ တႅမ်ႈ ဝႆႉ ဝႃႈ၊ "ႁႂ်ႈ ၶဝ် ၸိူဝ်း ဢၼ် ဢမ်ႇ ၵမ် ဢမ်ႇ ၸွမ်း ပိင်းၺၢပ်ႈတြႃး ၵူႈၸိူဝ်ႉၵူႈမဵဝ်း ယူႇ သေႇ သေႇ ၼၼ်ႉ၊ၵူႈၵေႃႉၵူႈၵူၼ်း လႆႈ ၶၢမ်ႇ တၢင်း ဢၼ် မၼ်းၸဝ်ႈ ၵိၼ်ႇ ဝႃႈ ပၼ်တၢမ်ႇ" ဝႃႈ ၼင်ႇ ၼႆ ဢေႃႈ။- 11ဢမ်ႇ မီး ၽူႈလႂ် ပဵၼ် ၵူၼ်း သိုဝ်ႈ တေႃႇ ၵႃႈတီႈ ၽြႃးပဵၼ်ၸဝ်ႈ၊ၵွပ်ႈပိူဝ်ႈ ပိင်းၺၢပ်ႈတြႃး လႆႈ ၼၼ်ႉ၊ထၢင်ႇသႃး ယူႇ ၵွပ်ႈပိူဝ်ႈ ၵျၢမ်းလိၵ်ႈ တႅမ်ႈ ဝႆႉ ဝႃႈ၊ "ၶဝ် ၸိူဝ်း ဢၼ် သိုဝ်ႈတေႃႇ ၵႃႈတီႈ ၽြႃးပဵၼ်ၸဝ်ႈ၊ၵွပ်ႈ လူၺ်ႈ တၢင်းယုမ်ႇမၢတ်ႈ ၼၼ်ႉ ၵူၺ်း ဢသၢၵ်ႈ တၵ်း လိပ်း ဢေႃႈ၊" ဝႃႈ ၼင်ႇ ၼႆ ဢေႃႈ။- 12ပိင်းၺၢပ်ႈတြႃး ဢမ်ႇ လႆႈ ဢိင်ပိုင်ႈ ၵႃႈၼိူဝ် တၢင်းယုမ်ႇမၢတ်ႈ၊ၸွမ်းၼင်ႇ ၵျၢမ်းလိၵ်ႈ မီး ဝႆႉ ဝႃႈ၊ "ၵေႃႉ ဢၼ် ၵမ်ၵျၢင်ႉ ၸွမ်း ပိင်းၺၢပ်ႈတြႃး ၼၼ်ႉ၊ဢသၢၵ်ႈ တၵ်း လိပ်း ၸွမ်း တၢင်းၵမ် တၢင်းၵျၢင်ႉ ၼၼ်ႉ ဢေႃႈ။" 13မၼ်း မႅၼ်ႈ ၸွမ်းၼင်ႇ ဢၼ် ၵႃႈၼႂ်း ၵျၢမ်းလိၵ်ႈ တႅမ်ႈ ဝႆႉ ဝႃႈ၊ "ၽူႈလႂ် သေဢမ်ႇဝႃႈ၊ၵေႃႉ ဢၼ် လႆႈ ၶၢမ်ႇ တၢင်း ဢၼ် ႁွႆႈ ၽႅၼ် ၼိူဝ် သဝ်မႆႉ ၼၼ်ႉ၊ပဵၼ် ၵေႃႉ ဢၼ် လႆႈ ၶၢမ်ႇ တၢင်း ဢၼ် ၵိၼ်ႇ ဝႃႈ ပၼ်တၢမ်ႇ ၼၼ်ႉ ဢေႃႈ" ဝႃႈ ၼင်ႇ ၼႆ ၼၼ်ႉ၊ၸဝ်ႈ ၶရိၸ်ႈ၊ၸိုင် လႆႈ ၶၢမ်ႇ တၢင်း ဢၼ် ၵိၼ် ဝႃႈ ပၼ်တၢမ်ႇ ပုၼ်ႈ ႁဝ်း လႄႈ လႆႈ ထႆႇ ဢဝ် ႁဝ်း ဢွၵ်ႇ သေ ၵႃႈတီႈ ဢၼ် လႆႈ ၶၢမ်ႇ တၢင်း ဢၼ် ၵိၼ်ႇ ဝႃႈ ပၼ်တၢမ်ႇ ၵွပ်ႈပိူဝ်ႈ ပိင်းၺၢပ်ႈတြႃး ၼၼ်ႉ ဢေႃႈ။- 14ၸဝ်ႈ ယေႇသု ၶရိၸ်ႈ၊ၶၢမ်ႇ ႁဵတ်း ၸိူဝ်ႉ ၼင်ႇ ၼၼ်၊ပုၼ်ႈ လွင်ႈ ၼင်ႇ ႁိုဝ် တၢင်းလီ မၢင်ႇၵလႃႇ ဢၼ် ၽြႃးပဵၼ်ၸဝ်ႈ ဝႆႉၵတိ တီႈ ဢႃႇပြႃႇႁၢမ်ႇ၊ၼၼ်ႉ၊တၵ်း လႆႈ ႁွတ်ႈထိုင် ၵႃႈတီႈ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း လႄႈ ႁဝ်း ၵေႃႈ ၵွပ်ႈ လူၺ်ႈ တၢင်းယုမ်ႇမၢတ်ႈ လႄႈ တၵ်း လႆႈ ႁပ်ႉ ဢဝ် ဝိၺိၺ်ႇ ၸဝ်ႈ ဢၼ် ၽြႃးပဵၼ်ၸဝ်ႈ ဝႆႉၵတိ ၼၼ်ႉ ဢေႃႈ။ 15ပီႈၼွင်ႉ ၶဝ်႟။ ၵဝ် ဢဝ် လွင်ႈတၢင်း ဢၼ် ပဵၼ် ယူႇ ၵူႈမိူဝ်ႈ ၵူႈဝၼ်း ၼၼ်ႉ တႅၵ်ႈ ၼႄ တီႈ သူ ၸမ်ႉ၊မိူဝ်ႈ ဢၼ် ၵူၼ်း သွင် ၵေႃႉ လႆႈ ၽွမ်ႉၸႂ် ၵၼ် ႁဵတ်း လိၵ်ႈ လူင်း လၢႆးမိုဝ်း ဝႆႉ ယဝ်ႉ ၸိုင်၊ၽူႈလႂ် သေဢမ်ႇဝႃႈ၊ဢမ်ႇ လႆႈ ယႃႉ သဵတ်ႈၸႃႇ ၼၼ်ႉ ဢမ်ႇၵႃး၊ဢမ်ႇ လႆႈ သႂ်ႇ ထႅင်ႈ ၵႂၢမ်း ၵႃႈသင် ဢေႃႈ။- 16ၵတိ တင်းလၢႆ ၸိုင်၊ၽြႃးပဵၼ်ၸဝ်ႈ ဝႆႉ တီႈ ဢႃႇပြႃႇႁၢမ်ႇ၊ဢိၵ်ႇတင်း ၸိူဝ်ႉၶိူဝ်း မၼ်း ၵေႃႉ ၼိုင်ႈ၊ဢမ်ႇ လႆႈ လၢတ်ႈ ဝႃႈ၊ "ၸိူဝ်ႉၶိူဝ်း မၼ်း တင်းလၢႆ" ဢၼ် ပွင်ႇဝႃႈ၊ၵူၼ်း ၼမ် ၵူၼ်း လၢႆ ၼၼ်ႉ။ မၼ်း ဝႃႈ၊ "ၸိူဝ်ႉၶိူဝ်း မၼ်း" ဢၼ် ၶႂ်ႈဝႃႈ၊လွင်ႈ ၵေႃႉလဵဝ် ဢၼ် ပဵၼ် ၸဝ်ႈ ၶရိၸ်ႈ၊ၼၼ်ႉ ဢေႃႈ။- 17ၵဝ် ၶႂ်ႈဝႃႈ ၸမ်ႉ၊ၽြႃးပဵၼ်ၸဝ်ႈ ႁဵတ်း ပတိၺိၺ်ႇ တြႃး လူၺ်ႈ ၵၼ် တင်း ဢႃႇပြႃႇႁၢမ်ႇ၊လႄႈ ပႂ်ႉ ၵတိ ၼၼ်ႉ ယူႇ ဢေႃႈ။ ပိင်းၺၢပ်ႈတြႃး ဢၼ် ပေႃႇမႃး ပႃႈ လိုၼ်း သီႇ ပၢၵ်ႇ ပၢႆ သၢမ် သိပ်း ပီ မိူင်း ၼၼ်ႉ၊ဢမ်ႇ ယႃႉ ၵႂၢမ်း ပတိၺိၺ်ႇ တြႃး ၼၼ်ႉ လႆႈ။ ဢမ်ႇ ပႄႇ ဢမ်ႇ ပႅတ်ႈ ၵတိ ၽြႃးပဵၼ်ၸဝ်ႈ ၼၼ်ႉ လႆႈ ဢေႃႈ။- 18လွင်ႈ မၼ်း ၸမ်ႉ၊ပေႃး ဢမူၺ်ႇ ၸဝ်ႈ တႄႇ ယူႇ ၵႃႈၼိူဝ် ပိင်းၺၢပ်ႈတြႃး ၸိုင်၊မၼ်း ဢမ်ႇ သႅင်ႇ ၵၼ် တင်း ၵတိ ၸဝ်ႈ ဢေႃႈ။ ၵူၺ်းၵႃႈ၊ၽြႃးပဵၼ်ၸဝ်ႈ ပၼ် ဢမူၺ်ႇ ၸဝ်ႈ တီႈ ဢႃႇပြႃႇႁၢမ်ႇ၊ၸွမ်းၼင်ႇ ၵတိ မၼ်းၸဝ်ႈ ၼၼ်ႉ ဢေႃႈ။ 19ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊ပိင်းၺၢပ်ႈတြႃး မီး ဢၵျူဝ်း ၵႃႈသင်။ ပိင်းၺၢပ်ႈတြႃး ၼႆႉ၊ထၢပ်ႈ သႂ်ႇ ထႅင်ႈ ႁႂ်ႈလႆႈ ႁု လွင်ႈ တၢင်းၽိတ်း တၢင်း ပိူင်ႈ၊ဢိၵ်ႇတင်း ပဵၼ် ဢၼ် တၵ်း တႄႇ ယူႇ တေႃႇထိုင် ၸူဝ်ႈ ဢၼ် ၸိူဝ်ႉၶိူဝ်း ဢႃႇပြႃႇႁၢမ်ႇ၊ဢၼ် ၶၢမ်ႇ ဢဝ် ၵတိ ၸဝ်ႈ ၼၼ်ႉ ႁွတ်ႈထိုင် မႃး ၼၼ်ႉ ဢေႃႈ။ မၼ်းၸဝ်ႈ ႁႂ်ႈ တမၢၼ်ႇၵၢင်ႁၢဝ် တင်းလၢႆ ဢဝ် တြႃး ၼၼ်ႉ ဝႆႉ၊ၵႃႈၼႂ်း မိုဝ်း ၵူၼ်း ဝူင်ႈၵၢင် ဢေႃႈ။- 20မိူဝ်ႈ ဢၼ် မီး ၽၢႆႇ လဵဝ် ႁဵတ်းၵၢၼ် လႆႈ ၼၼ်ႉ ၸိုင်၊ဢမ်ႇ လူဝ် ၵူၼ်း ဝူင်ႈၵၢင် ယဝ်ႉ၊ၽြႃးပဵၼ်ၸဝ်ႈ ၸမ်ႉ၊ပဵၼ် ၽၢႆႇ လဵဝ် ၼၼ်ႉ ဢေႃႈ။ 21ပေႃး ပဵၼ် ၼႆ ၸိုင်၊ပိင်းၺၢပ်ႈတြႃး ၼၼ်ႉ ၶတ်းၵၼ် တင်း ၵတိ ၽြႃးပဵၼ်ၸဝ်ႈ ႁိုဝ်း။ မၼ်း ဢမ်ႇ ၶတ်းၵၼ် လႃးလႃး။ ပေႃး ၽြႃးပဵၼ်ၸဝ်ႈ ပၼ် ပိင်းၺၢပ်ႈတြႃး ဢၼ် ႁႂ်ႈ ၵူၼ်း ဢသၢၵ်ႈလိပ်း ၸိုင်၊ၵူၼ်း တၵ်း လႆႈ ပဵၼ် ၵူၼ်း ဢၼ် သိုဝ်ႈတေႃႇ ၵႃႈတီႈ ၽြႃးပဵၼ်ၸဝ်ႈ ၵွပ်ႈပိူဝ်ႈ ၵမ်ၵျၢင်ႉ ၸွမ်း တြႃး ၼၼ်ႉ ယူႇ ဢေႃႈ။- 22ၵူၺ်းၵႃႈ၊ၵျၢမ်းလိၵ်ႈ တႅမ်ႈ ဝႆႉ ဝႃႈ ၸမ်ႉ၊ၵူၼ်းလေႃးၵီႇ တင်းသဵင်ႈတင်းလူင် တူၵ်း ၸူမ် ယူႇ ၵႃႈၼႂ်း တုၸရိူၵ်ႈ ဢပျတ်ႈ ဢေႃႈ၊ဝႃႈၼႆ ၶဝ် ၸိူဝ်း ဢၼ် ယုမ်ႇမၢတ်ႈ ၼၼ်ႉ၊တၵ်း လႆႈ ႁပ်ႉ ဢဝ် ၵတိ ၸဝ်ႈ လူၺ်ႈ တၢင်းယုမ်ႇမၢတ်ႈ ဢၼ် ၶဝ် မီး တီႈ ၸဝ်ႈ ယေႇသု ၶရိၸ်ႈ၊ၼၼ်ႉ ဢေႃႈ။ 23ၵူၺ်းၵႃႈ၊ၸူဝ်ႈ ဢၼ် တြႃး တၢင်းယုမ်ႇမၢတ်ႈ ဢမ်ႇ ပႆႇ ႁွတ်ႈထိုင် မႃး ၼၼ်ႉ၊ပိင်းၺၢပ်ႈတြႃး ပႂ်ႉထိင်း ႁဝ်း ယူႇ လႄႈ ၶင် ႁဝ်း ဝႆႉ တေႃႇထိုင်ႁွတ်ႈ တြႃး တၢင်းယုမ်ႇမၢတ်ႈ ပေႃႇ ဢွၵ်ႇ မႃး ၼၼ်ႉ ဢေႃႈ။- 24ပိူဝ်ႈ ၼႆ လႄႈ ပိင်းၺၢပ်ႈတြႃး ပဵၼ် မိူၼ် ၵေႃႉ ဢၼ် ပႂ်ႉထိင်း ႁဝ်း လႄႈ ဢွၼ် သူင်ႇ တီႈ ၸဝ်ႈ ၶရိၸ်ႈ၊ႁႂ်ႈ ႁဝ်း လႆႈ ပဵၼ် ၵူၼ်း သိုဝ်ႈတေႃႇ ၵႃႈတီႈ ၽြႃးပဵၼ်ၸဝ်ႈ ၵွပ်ႈပိူဝ်ႈ တြႃး တၢင်းယုမ်ႇမၢတ်ႈ ၼၼ်ႉ ဢေႃႈ။- 25တေႃႈလဵဝ် ၼႆႉ၊ၽွင်းယၢမ်း တြႃး တၢင်းယုမ်ႇမၢတ်ႈ ၼၼ်ႉ၊ႁွတ်ႈ ၽႅဝ် မႃး ယဝ်ႉ လႄႈ ႁဝ်း လႆႈ လွတ်ႈ သေ ၵႃႈၼႂ်း မိုဝ်း ၵူၼ်း ဢၼ် ပႂ်ႉထိင်း ႁဝ်း ၼၼ်ႉ ယဝ်ႉ ဢေႃႈ။ 26ပိူဝ်ႈ ၼႆ လႄႈ ၵႃႈၼႂ်း ၸဝ်ႈ ၶရိၸ်ႈ၊ၼၼ်ႉ၊သူ လႆႈ ပဵၼ် လုၵ်ႈၽြႃးပဵၼ်ၸဝ်ႈ ၵွပ်ႈပိူဝ်ႈ တၢင်းယုမ်ႇမၢတ်ႈ ဢေႃႈ။- 27လွင်ႈ မၼ်း ၸမ်ႉ၊သူ ၸိူဝ်း ဢၼ် ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ၵႃႈၼႂ်း ၸဝ်ႈ ၶရိၸ်ႈ၊ၼၼ်ႉ၊ပဵၼ် ၵေႃႉ ဢၼ် ႁပ်ႉ ဢဝ် သၽေႃး ၸဝ်ႈ ၶရိၸ်ႈ၊ဢေႃႈ။- 28ၵွပ်ႈၼႆ လႄႈ ၼႂ်း ၸဝ်ႈ ၶရိၸ်ႈ ၼၼ်ႉ ဢမ်ႇ ၽႄ ဢမ်ႇ မႅင်ႇ ဝႃႈ ပဵၼ် ၵူၼ်း မဵဝ်း ၵျူး၊ပဵၼ် ၵူၼ်း မဵဝ်း ၵရိၵ်ႉ၊ပဵၼ် ၶႃႈ၊ပဵၼ် ၵူၼ်း လွတ်ႈလႅဝ်း၊ပဵၼ် ၽူႈၸၢႆး၊ပဵၼ် ၽူႈယိင်း၊သူ တင်းသဵင်ႈတင်းလူင် ပဵၼ် ဢၼ် ၼိုင်ႈ ဢၼ်လဵဝ် ၵၼ် ဢေႃႈ။- 29ပေႃး သူ ပဵၼ် ၵူၼ်း ၸဝ်ႈ ၶရိၸ်ႈ၊ၸိုင်၊သူ ပဵၼ် ၸိူဝ်ႉၶိူဝ်း ဢႃႇပြႃႇႁၢမ်ႇ၊ယဝ်ႉ လႄႈ သူ လႆႈ ၶၢမ်ႇ ဢမူၺ်ႇ ၸွမ်းၼင်ႇ ၵတိ ၸဝ်ႈ ဢေႃႈ။


c: text/html

text: 1ၸဝ်ႈ ယေႇသု၊ဢွၵ်ႇ သေ ၵႃႈတီႈ ၼၼ်ႈ၊ၶိုၼ်း မိူဝ်း ၵႂႃႇၸူး တီႈ ဝဵင်း တူဝ်ၸဝ်ႈၵဝ်ႇ ဢေႃႈ။ တပႄးၸဝ်ႈ တင်းလၢႆ ၵေႃႈ ၵႂႃႇ ၸွမ်း ဢေႃႈ။- 2ထိုင် မႃး ဝၼ်းၵမ်သိၼ် မၼ်းၸဝ်ႈ သင်ႇသွၼ် ပၼ် သုင်းမႃႉ ၵႃႈၼႂ်း ၸရွပ်ႈ ႁေႃးတြႃး လႄႈ၊မိူဝ်ႈ ဢၼ် ၵူၼ်း ၼမ်ၼႃႇ လႆႈ ငိၼ်း တြႃး မၼ်းၸဝ်ႈ ၸိုင်၊ၵူႈၵေႃႉၵူႈၵူၼ်း ဢၢမ်း ၼႃႇ လူင်လၢင် လႄႈ လၢတ်ႈ ဝႃႈ၊ "ၵေႃႉ ၼႆႉ လႆႈ လွင်ႈတၢင်း ၸိူဝ်း ၼႆႉ ၵႃႈတီႈလႂ် မႃး။ ပိင်ႇၺႃႇ ၸိူဝ်ႉ ၼင်ႇ ၼႆ ပဵၼ် ပိင်ႇၺႃႇ မဵဝ်း လႂ်။ တၼ်းၶူဝ်း ဢၼ် လၢၵ်ႇ ဢၼ် လၢႆး ၸိူဝ်း ၼႆႉ ပဵၼ် မႃး ၼႂ်း မိုဝ်း မၼ်း ၸိူဝ်ႉ ၼင်ႇ ႁိုဝ်။- 3မၼ်း ပဵၼ် ၸၢင်ႈမႆႉ ဢမ်ႇၸႂ်ႈ ႁိုဝ်း။ ပဵၼ် လုၵ်ႈၸၢႆး ၼၢင်း မႃႇရိ၊ဢမ်ႇၸႂ်ႈ ႁိုဝ်း။ ပဵၼ် ပီႈၸၢႆး ယႃႇၵုပ်ႈ၊ယူဝ်းသေႇ၊ယုတႃႉ၊သိမုၼ်ႇ၊ၶဝ် ဢမ်ႇၸႂ်ႈ ႁိုဝ်း။ ၼွင်ႉယိင်း မၼ်း တင်းလၢႆ ၵေႃႈ၊မီး ယူႇ ၵႃႈတီႈ ၼႆႈ ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ လႄႈ ၶဝ် ထၢင်ႇ ၽိတ်း လွင်ႈ မၼ်းၸဝ်ႈ ဢေႃႈ။ 4ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ပရေႃးၽႅတ်ႈၸိုင်၊လိူဝ် သေ ၵႃႈတီႈ ဝဵင်း တူဝ်ၸဝ်ႈၵဝ်ႇ ၸိူဝ်ႉၶိူဝ်း တူဝ်ၸဝ်ႈၵဝ်ႇ ၼၼ်ႉ၊လႆႈ သရေႇ ၼႃႈ တႃ ၵူႈတီႈၵူႈလႅၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ 5ၵႃႈတီႈ ၼၼ်ႈ မၼ်းၸဝ်ႈ ဢမ်ႇ လႆႈ ႁဵတ်း ၼႄ တၼ်းၶူဝ်း ၵႃႈသင်။ ၵူၺ်း လႆႈ ဢဝ် မိုဝ်း တၢင်ႇ ၵႃႈၼိူဝ် ၵူၼ်း ဢၼ် ဢမ်ႇ ယူႇ လီ ၵမ်ႈၽွင်ႈ လႄႈ ႁႂ်ႈ တၢင်းၶႆႈတၢင်းပဵၼ် ၶဝ် ၸိုၼ်ႈ ႁၢႆ ဢေႃႈ။- 6မၼ်းၸဝ်ႈ မီး ၸႂ် ဢၼ် ဢၢမ်း ၼႃႇ လူင်လၢင်၊တီႈ လွင်ႈ ဢၼ် ၶဝ် ဢမ်ႇ မီး ၸႂ် ဢၼ် ယုမ်ႇမၢတ်ႈ ၼၼ်ႉ ဢေႃႈ။ လိုၼ်း ၼၼ်ႉ၊ၸဝ်ႈ ယေႇသု၊လႄႇ ၵႂႃႇ ၵႃႈတီႈ ဝၢၼ်ႈၼွၵ်ႈ ၼႃးပၢင်ႇ ဢၼ် မီး ႁိမ်းႁွမ်း ၸိူဝ်း ၼၼ်ႉ သေလႄႈ သင်ႇ သွၼ်ပၼ် ယူႇ ဢေႃႈ။- 7မၼ်းၸဝ်ႈ ႁွင်ႉ ဢဝ် တမၢၼ်ႇၸဝ်ႈ သိပ်း သွင် ပႃး ၼၼ်ႉ မႃး တီႈ မၼ်းၸဝ်ႈ သေယဝ်ႉ၊ပၼ် ဢၶႂၢင်ႉ တၼ်းၶူဝ်း ဢၼ် ပႄႉၼႅင်ႇ ၽီ လႂ် ၽိူဝ်ႉ လႂ် သေလႄႈ ပွႆႇၸႂ်ႉ ၶဝ် ၵႂႃႇ သွင် ၵေႃႉ၊သွင် ၵေႃႉ ၸွမ်း ၵၼ် ဢေႃႈ။- 8မၼ်းၸဝ်ႈ သင်ႇ လၢတ်ႈ လႄႈ ဝႃႈ၊ "လိူဝ် သေ ၶွၼ်ႉတဝ်ႉ ဢၼ် လဵဝ် လႄႈ ယႃႇပေ ပႃး ဢဝ် ၵႃႈသင် ၵႂႃႇ ၸွမ်း။ ၸႃႉၸဵမ် ထူင်ပႃး၊ၶဝ်ႈမုၼ်း ၵေႃႈ ယႃႇပေ ဢဝ် ပႃး။ ငိုၼ်း ၸၢႆႇ ၵေႃႈ ယႃႇပေ သႂ်ႇ ပႃး ၼႂ်း ထူင် သၢႆ ဢႅဝ် ၵႂႃႇ။- 9တိုဝ်း ၶႅပ်းတိၼ် လႄႈ ယႃႇပေ ၼုင်ႈ သိူဝ်ႈ သွင် ၽိုၼ်၊" ဝႃႈ ၼင်ႇ ၼႆ ဢေႃႈ။- 10လိူဝ် သေ ၼၼ်ႉ၊မၼ်းၸဝ်ႈ သမ်ႉ သင်ႇ လၢတ်ႈ ထႅင်ႈ လႄႈ ဝႃႈ၊ "မိူဝ်ႈ ဢၼ် သူ ၶဝ်ႈ ၼႂ်း ႁိူၼ်း ဢၼ် ႁပ်ႉတုင်း ဢဝ် သူ ၼၼ်ႉ ၸိုင်၊ယူႇသဝ်း ၵႃႈတီႈ ႁိူၼ်း ၼၼ်ႉ၊တေႃႇထိုင်ႁွတ်ႈ သူ ဢွၵ်ႇ ၵႂႃႇ တၢင်ႇတီႈ ၼၼ်ႉ တႃႉ။- 11တီႈ လႂ် သေဢမ်ႇဝႃႈ၊ပေႃး ယင်း ဢမ်ႇ ႁပ်ႉ တုင်း ဢဝ် သူ၊ဢမ်ႇ ထွမ်ႇဢဝ် သူ ၸိုင်၊မိူဝ်ႈ ဢၼ် သူ ဢွၵ်ႇ ၵႂႃႇ ၼၼ်ႉ၊သၼ်ႇ ၽႅတ်း မုၼ်ႈလိၼ် ဢၼ် ၸပ်း တီႈ တိၼ် သူ ၼၼ်ႉ ပႅတ်ႈ ႁႂ်ႈ ပဵၼ် သၢၵ်ႈသေႇ ၶဝ်" ဝႃႈ ၼင်ႇ ၼႆ ဢေႃႈ။ 12ႁဵတ်း ၼင်ႇ ၼၼ် လႄႈ ၶဝ် ဢွၵ်ႇ ၵႂႃႇ ႁေႃးတြႃး လွင်ႈ ဢၼ် ၵူၼ်း တင်းလၢႆ တၵ်း လႆႈ ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် ၶဝ် ဢေႃႈ။- 13ၶဝ် ႁေႃႈ ၽီႁၢႆႉ ဢွၵ်ႇ ၼမ်ၼႃႇ၊ဢိၵ်ႇတင်း ဢဝ် ၼမ်ႉမၼ်း သၢၼ်ႇလုၼ်ႇ တႃး ပၼ် ၵူၼ်း ဢၼ် ဢမ်ႇ ယူႇ လီ ႁႂ်ႈ တၢင်းပဵၼ် ၶဝ် ၸိုၼ်ႈ ႁၢႆ ဢေႃႈ။ 14မိူဝ်ႈ ၼၼ်ႉ၊ၸဝ်ႈၽႃႉ ႁေႇရူတ်ႈ၊လႆႈ ငိၼ်း သဵင် ၶၢဝ်ႇ လွင်ႈ ၸဝ်ႈ ယေႇသု၊ႁူင်ႁၢင်း သႃႇ ၸွတ်ႇ ၵႂႃႇ၊ဢၼ် ၵူၼ်း ၵမ်ႈၽွင်ႈ ဝႃႈ၊ "သြႃႇ ယူဝ်းႁၢၼ်ႇ၊ၵေႃႉ ဢၼ် ပၼ် မၢင်ႇၵလႃႇ ပပ်ႉတိၸမ်ႇၼၼ်ႉ လုၵ်ႉ ၵႃႈ တၢင်းတၢႆ ၶိုၼ်းလိပ်း ယဝ်ႉ။ ပိူဝ်ႈ ၼႆ ၸင်ႇ မၼ်း မီး တၼ်းၶူဝ်း ဢၼ် ၸၢင်ႈ ႁဵတ်း ဢၼ် လၢၵ်ႇ ဢၼ် လၢႆး ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 15ဢိၵ်ႇတင်း ၵမ်ႈၽွင်ႈ ဝႃႈ၊ "မၼ်း ပဵၼ် ဢေးလိယႃႉ၊" ၵမ်ႈၽွင်ႈ သမ်ႉ ဝႃႈ၊ "မၼ်း ပဵၼ် ပရေႃးၽႅတ်ႈ မိူၼ် ၸိူဝ်ႉ ၼင်ႇ ပရေႃးၽႅတ်ႈ မိူဝ်ႈၵွၼ်ႇ ဢွၼ် ၼၼ်ႉ ၸိူဝ်း ၼၼ်ႉ သေ ပႃး ပႃး ဢေႃႈ၊" ဝႃႈ ၼင်ႇ ၼႆ ဢေႃႈ။ 16ၸဝ်ႈၽႃႉ ႁေႇရူတ်ႈ၊ၸမ်ႉ၊မိူဝ်ႈ ဢၼ် ငိၼ်း လွင်ႈတၢင်း ၸိူဝ်း ၼၼ်ႉ ၸိုင်၊လၢတ်ႈ လႄႈ ဝႃႈ၊ "ယူဝ်းႁၢၼ်ႇ၊ဢၼ် ၵဝ် တႅပ်း ႁူဝ် မၼ်း ၼၼ်ႉ၊လုၵ်ႉ ၵႃႈ တၢင်းတၢႆ ၶိုၼ်းလိပ်း ယဝ်ႉ၊" ဝႃႈ ၼင်ႇ ၼႆ ဢေႃႈ။- 17လွင်ႈ မၼ်း ၸမ်ႉ၊ၸဝ်ႈၽႃႉ ႁေႇရူတ်ႈ၊လႆႈ သိမ်းဢဝ် ၼၢင်း ႁေႇရူဝ်းတိ၊မေး ၼွင်ႉၸၢႆး မၼ်း ၽိလိပ်ႉပု၊ၼၼ်ႉ သေယဝ်ႉ၊ၵွပ်ႈပိူဝ်ႈ မႄႈယိင်း ၼၼ်ႉ ၸင်ႇ ၶုၼ် ၼၼ်ႉ လႆႈ မီး ဢမိင်ႉ ႁႂ်ႈ တိဢဝ် သြႃႇ ယူဝ်းႁၢၼ်ႇ၊လႄႈ ၶင် သႂ်ႇ ထွင်ႇ ဝႆႉ ဢေႃႈ။- 18လွင်ႈ မၼ်း ၸမ်ႉ၊သြႃႇ ယူဝ်းႁၢၼ်ႇ၊လႆႈ လၢတ်ႈ တီႈ ၸဝ်ႈၽႃႉ ႁေႇရူတ်ႈ၊လႄႈ ဝႃႈ၊ "ၸဝ်ႈႁဝ်း ဢမ်ႇ ထုၵ်ႇလီ သိမ်းဢဝ် မေး ၼွင်ႉၸၢႆး တူဝ်ၸဝ်ႈၵဝ်ႇ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 19ၼၢင်း ႁေႇရူဝ်းတိ၊ဝႆႉၸႂ် ဢၼ် ၸင်း သြႃႇ ယူဝ်းႁၢၼ်ႇ၊လႄႈ ၶႂ်ႈ ဢဝ်တၢႆ သေၵေႃႈ ဢမ်ႇ ပဵၼ် လႆႈ။- 20ၵွပ်ႈပိူဝ်ႈ ၸဝ်ႈၽႃႉ ႁေႇရူတ်ႈ၊ႁု လွင်ႈ ဢၼ် သြႃႇ ယူဝ်းႁၢၼ်ႇ၊ပဵၼ် ၵူၼ်းလီ ၵူၼ်း မူတ်းၸၢင်ႇ လႄႈ ၵူဝ်ယမ် မၼ်း လႄႈ ၸင်ႇ ပႂ်ႉ တူၺ်း မၼ်း ဝႆႉ လီ လီ ဢေႃႈ။ ၸဝ်ႈၽႃႉ ၼၼ်ႉ ၵျိူၵ်ႈ ထွမ်ႇငိၼ်း ၵႂၢမ်း မၼ်း လႄႈ ပေႃး လႆႈ ငိၼ်း ၸိုင်၊ဢၢမ်း ၼႃႇ လူင်လၢင် သေယဝ်ႉ၊ၸၢင်ႈ မီး ႁူဝ်ၸႂ် ဢၼ် ၸူမ်း ၸူမ်း ၼႃႇ လႄႈ ထွမ်ႇငိၼ်း ၵႂၢမ်း မၼ်း ဢေႃႈ။ 21ၵမ်း ၼၼ်ႉ၊ၶိင်ႇ မၼ်း သၢင်ႇထုၵ်ႇ ပုၼ်ႈ ၼၢင်း ႁေႇရူဝ်းတိ၊လႄႈ၊မိူဝ်ႈ ဢၼ် ပဵၼ် ဝၼ်း ၵိူတ်ႇလဵင်ႉ ၸဝ်ႈၽႃႉ ႁေႇရူတ်ႈ၊ၸိုင်၊မၼ်း ၶၢမ်ႇပွႆး သေယဝ်ႉ၊ၽိတ်ႈပၢင်း မူးမၢတ်ႈ ၽွင်းမိူင်း တင်းလၢႆ၊ဢိၵ်ႇတင်း ၶုၼ်သိုၵ်း လႂ် တင်း ၵူၼ်းၵႄႇ ၵူၼ်း ႁူဝ် ၵႃႈၼႂ်း ဢိူင်ႇ ၵႃႇလိလႄး၊တင်းလၢႆ သေလႄႈ ႁဵတ်း ပွႆး လဵင်ႉလူ ဢေႃႈ။- 22မိူဝ်ႈ ၼၼ်ႉ၊လုၵ်ႈယိင်း ၼၢင်း ႁေႇရူဝ်းတိ၊ၶဝ်ႈ လႄႈ ၵႃႈ ဝႅၼ် ဢေႃႈ။ ၸႃႉၸဵမ် ၸဝ်ႈၽႃႉ ႁေႇရူတ်ႈ၊ဢိၵ်ႇတင်း ပီႈၼွင်ႉ ၶႅၵ်ႇ မၼ်း တင်းလၢႆ၊ထုၵ်ႇၸႂ် ၵျိူၵ်ႈၸႂ် ၼႃႇ လူင်လၢင် လႄႈ ၸဝ်ႈၽႃႉ ႁေႇရူတ်ႈ၊လၢတ်ႈ တီႈ ၼၢင်းယိင်း ဢွၼ်ႇ ၼၼ်ႉ လႄႈ ဝႃႈ၊ "မႂ်း ၶႂ်ႈလႆႈ ၵႃႈသင် ၵေႃႈ ယွၼ်း တႃႉ။ ၵဝ် တၵ်း ပၼ် ဢေႃႈ၊" ဝႃႈ ၼင်ႇ ၼႆ ဢေႃႈ။- 23ၸဝ်ႈၽႃႉ ၼၼ်ႉ ဝႆႉၵတိ သေလႄႈ လၢတ်ႈ ဝႃႈ၊ "ၵဝ် တိူင်ႇၵၢဝ်ႇ ၵႂၢမ်း ၵတိ လႄႈ ဝႃႈ၊ၵဝ် တၵ်း ပၼ် တီႈ မႂ်း ၵႃႈ ဢၼ် မႂ်း ယွၼ်း ၼၼ်ႉ၊တေႃႇထိုင်ႁွတ်ႈ မိူင်း ၵဝ် ၽၢၵ်ႇ ၼိုင်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 24ၼၢင်းယိင်း ၼၼ်ႉ၊ဢွၵ်ႇ ၵႂႃႇ ထၢမ် တီႈ မႄႈ မၼ်း လႄႈ ဝႃႈ၊ "တၵ်း လႆႈ ယွၼ်း ဢဝ် ၵႃႈသင် ၶႃႈ၊" ဝႃႈၼႆ လႄႈ မႄႈ မၼ်း ၶိုၼ်း လၢတ်ႈ လႄႈ ဝႃႈ၊ "ယွၼ်း ဢဝ် ႁူဝ် သြႃႇ ယူဝ်းႁၢၼ်ႇ၊ဢၼ် ပၼ် မၢင်ႇၵလႃႇ ပပ်ႉတိၸမ်ႇ ၼၼ်ႉ တႃႉ၊" ဝႃႈ ၼင်ႇ ၼႆ ဢေႃႈ။ 25ၼၢင်းယိင်း ဢွၼ်ႇ ၼၼ်ႉ၊ၶဝ်ႈ ၵႂႃႇ ၵႃႈတီႈ ၸဝ်ႈၽႃႉ ၼၼ်ႉ ၶၼ်ၶၼ်ၽႂ်းၽႂ်း ၵမ်းလဵဝ် သေလႄႈ လဝ်ႈ ယွၼ်း ဝႃႈ၊ "ၵဝ်ၶႃႈ ၶႂ်ႈႁႂ်ႈ ဢဝ် ႁူဝ် သြႃႇ ယူဝ်းႁၢၼ်ႇ၊ဢၼ် ပၼ် မၢင်ႇၵလႃႇ ပပ်ႉတိၸမ်ႇ ၼၼ်ႉ၊သႂ်ႇ ပၢၼ်ႉ မႃး ပၼ် ၵဝ်ၶႃႈ ၵႃႈတီႈ ၼႆႈ မိူဝ်ႈလဵဝ် ၼႆႉ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 26ၸဝ်ႈၽႃႉ ၼၼ်ႉ ၸႂ်လဵၵ်ႉ ၼႃႇ ဢေႃႈ။ ၵူၺ်းၵႃႈ၊ၵွပ်ႈပိူဝ်ႈ ဢၼ် လႆႈ ပၼ် ၵႂၢမ်း ၵတိ ၽၢႆႇၼႃႈ ၶႅၵ်ႇ ၵူၼ်းလူင် တင်းလၢႆ ယဝ်ႉ ၼၼ်ႉ လႄႈ ဢမ်ႇ ၸၢင်ႈ ထဵင် ပႅတ်ႈ ၼၢင်းယိင်း ဢွၼ်ႇ ၼၼ်ႉ ယဝ်ႉ လႄႈ၊- 27ၸင်ႇ ပွႆႇၸႂ်ႉ ၵူၼ်း သိုၵ်းႁၢၼ် ဢွၼ်ႇ ၵေႃႉ ၼိုင်ႈ ၵႂႃႇ ၵမ်းလဵဝ် သေလႄႈ မီး ဢမိင်ႉ ဝႃႈ၊ "ဢဝ် ႁူဝ် မၼ်း မႃး တႃႉ၊" ဝႃႈ ၼင်ႇ ၼႆ ဢေႃႈ။- 28ၵူၼ်း သိုၵ်းႁၢၼ် ဢွၼ်ႇ ၼၼ်ႉ၊ၵႂႃႇ တႅပ်း ဢဝ် ႁူဝ် သြႃႇ ယူဝ်းႁၢၼ်ႇ၊ၵႃႈၼႂ်း ထွင်ႇ၊သႂ်ႇ ပၢၼ်ႉ မႃး ပၼ် တီႈ ၼၢင်းယိင်း ဢွၼ်ႇ ၼၼ်ႉ ယဝ်ႉ ၸင်ႇ၊မၼ်း ၵေႃႈ ပၼ် မႄႈ မၼ်း သေ ဢေႃႈ။- 29တပႄး သြႃႇ ယူဝ်းႁၢၼ်ႇ၊တင်းလၢႆ ၵေႃႈ လႆႈ ငိၼ်း လႄႈ ဢွၼ်ၵၼ် မႃး ဢဝ် တူဝ်တၢႆ မၼ်း ၵႂႃႇ သၢင်းၵျူဝ်ႇ သေ ဢေႃႈ။ 30တမၢၼ်ႇၸဝ်ႈ ၸိူဝ်း ၼၼ်ႉ၊ၶိုၼ်း ပွၵ်ႈ မႃး ၸုတုမ် ၵႃႈတီႈ ၸဝ်ႈ ယေႇသု၊သေလႄႈ မွၵ်ႇလၢတ်ႈ ၶႆႈၼႄ လွင်ႈတၢင်း ၵႃႈ ဢၼ် ၶဝ် ႁဵတ်း ၶဝ် သင်ႇ သွၼ် မႃး ၸိူဝ်း ၼၼ်ႉ တီႈ မၼ်းၸဝ်ႈ ဢေႃႈ။- 31ၵႃႈတီႈ ၼၼ်ႈ ၵူၼ်း ၼမ်ၼႃႇ ၶဝ်ႈ ၶဝ်ႈ ဢွၵ်ႇ ဢွၵ်ႇ ယူႇ တေႃႇထိုင်ႁွတ်ႈ တပႄးၸဝ်ႈ တင်းလၢႆ ထၢၼ်ႈပေႃး ဢမ်ႇ တၼ်း လႆႈ ၵိၼ် တၢင်းၵိၼ် လႄႈ မၼ်းၸဝ်ႈ လၢတ်ႈ တီႈ ၶဝ် လႄႈ ဝႃႈ၊ "သူ ဢွၼ်ၵၼ် ၵႂႃႇ တီႈ ဢၼ် ၵူၼ်း ဢမ်ႇ မီး ၼၼ်ႉ သေလႄႈ လိုဝ်ႈႁိူဝ်ႉ ၵမ်းဢွၼ်ႇၼိုင်ႈ လူးၵွၼ်ႇ တႃႉ၊" ဝႃႈ ၼင်ႇ ၼႆ ဢေႃႈ။- 32ၶဝ် တင်း ၸဝ်ႈ ယေႇသု၊ၵေႃႈ ၶီႇႁိူဝ်း ႁင်း ၵူၺ်းၶေႃ ၶဝ် လႄႈ ၵႂႃႇ တီႈ ဢၼ် ပိူၼ်ႈ ဢမ်ႇ မီး ၼၼ်ႉ သေ ဢေႃႈ။ 33ၼႂ်းဝႃႈၼၼ် သေၵေႃႈ ၵူၼ်း ၼမ်ၼႃႇ ႁၼ် ၶဝ် ၵႂႃႇ လႄႈ ႁု လွင်ႈ ဢၼ် ပဵၼ် ၶဝ် ၸိုင်၊ဢွၼ်ၵၼ် ဢွၵ်ႇ သေ ၵူႈ ဝၢၼ်ႈ ၵူႈ ဝဵင်း တင်းသဵင်ႈတင်းလူင် ပႆ တိၼ် လႅၼ်ႈ ၵႂႃႇ တၢင်း ၵွင်း လႄႈ ႁွတ်ႈထိုင် ၵႂႃႇ ၵႃႈတီႈ ၼၼ်ႈ ဢွၼ်တၢင်း ၶဝ် ၼၼ်ႉ ဢေႃႈ။- 34မိူဝ်ႈ ဢၼ် ၸဝ်ႈ ယေႇသု၊ဢွၵ်ႇ ႁိူဝ်း ၵႂႃႇ လႄႈ ႁၼ် ၵူၼ်း ဢၼ် ၼမ်ၼႃႇ ထၼ်ႇ ၼၼ်ႉ ၸိုင်၊တိူဝ်ႉၸႂ် လႄႈ ဢဵတ်းလူ ၶဝ် ၵွပ်ႈပိူဝ်ႈ ၶဝ် ၸိူဝ်း ၼၼ်ႉ ပဵၼ် ၸိူဝ်ႉ ၼင်ႇ သူဝ်း တင်းလၢႆ ဢၼ် ဢမ်ႇ မီး ၵေႃႉ လဵင်ႉ ၵေႃႉ ထိင်း ၼၼ်ႉ ဢေႃႈ။ ပိူဝ်ႈ ၼႆ လႄႈ မၼ်းၸဝ်ႈ သင်ႇ သွၼ် သုင်းမႃႉ ပၼ် လွင်ႈတၢင်း ၼမ်ၼႃႇ တီႈ ၶဝ် ဢေႃႈ။- 35မိူဝ်ႈ ဢၼ် ႁွတ်ႈထိုင် ၶိင်ႇ ႁူဝ်ၶမ်ႈ ၸိုင်၊တမၢၼ်ႇၸဝ်ႈ တင်းလၢႆ သုတ်ႉ ၸပ်း သုတ်ႉ ၸူး တီႈ ၸဝ်ႈ ယေႇသု၊လႄႈ လဝ်ႈလၢတ်ႈ ဝႃႈ၊ "ၵၢင်ဝၼ်း တေ ၶမ်ႈ ၶႃႈ ယဝ်ႉ။ တီႈ ၼႆႈ ပဵၼ် တီႈ ဢၼ် ငႅဝ် ၵူၼ်း ဢမ်ႇ မီး တၢင်းၵိၼ် ၵႃႈသင် ၶႃႈ။- 36ၸဝ်ႈႁဝ်း လီ ပွႆႇ ၵူၼ်း ၸိူဝ်း ၼႆႉ ၵႂႃႇ ၵႃႈတီႈ ဝၢၼ်ႈ ႁိမ်းႁွမ်း ၸိူဝ်း ၼၼ်ႉ ႁႂ်ႈ ၶဝ် လႆႈ သိုဝ်ႉ ၵိၼ် တၢင်းၵိၼ် ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 37မၼ်းၸဝ်ႈ ၵေႃႈ လၢတ်ႈ တီႈ ၶဝ် လႄႈ ဝႃႈ၊ "သူ ပၼ် ပုၼ်ႈ ဢၼ် ၶဝ် တၵ်း ၵိၼ် တႃႉ၊" ဝႃႈ ၼင်ႇ ၼႆ လႄႈ၊ ၶဝ် ၶိုၼ်း လဝ်ႈလၢတ်ႈ လႄႈ ဝႃႈ၊ "ၸဝ်ႈႁဝ်း ၶႂ်ႈႁႂ်ႈ ႁဝ်းၶႃႈ ၵႂႃႇ သိုဝ်ႉ ၶဝ်ႈမုၼ်း ဢၼ် တၢၼ်ႇ ငိုၼ်း တေႇၼႃႇရီႇ သွင် ပၢၵ်ႇ ၶႅပ်း လႄႈ မႃး လဵင်ႉ ၶဝ် ၶႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 38မၼ်းၸဝ်ႈ ၵေႃႈ ထၢမ် ၶဝ် လႄႈ ဝႃႈ၊ "ၵႃႈတီႈ သူ ၼႆႉ မီး ၶဝ်ႈမုၼ်း လၢႆ ႁူၺ်ႇ။ ၵႂႃႇ သွၵ်ႈႁႃ တူၺ်း လူး၊" ဝႃႈၼႆ၊ၵႃႈ ၼင်ႇ ဢၼ် မၼ်းၸဝ်ႈ ဝႃႈ ၼၼ်ႉ၊ၶဝ် လႆႈ မႃး ယဝ်ႉ ၸင်ႇ။ လဝ်ႈလၢတ်ႈ ထိုင် လႄႈ ဝႃႈ၊ "မီး ၶဝ်ႈမုၼ်း ႁႃႈ ႁူၺ်ႇ တင်း ပႃ သွင် တူဝ် ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 39မိူဝ်ႈ ၼၼ်ႉ မၼ်းၸဝ်ႈ မီး ဢမိင်ႉ တီႈ တမၢၼ်ႇၸဝ်ႈ တင်းလၢႆ၊ႁႂ်ႈ ၶဝ် ၵႂႃႇ ၽႄ ၵူၼ်း ဢၼ် ၸု ဢၼ် တုမ် တင်းလၢႆ ၼင်ႈ ယူႇ ပဵၼ် မုၵ်ႉ ပဵၼ် မုၵ်ႉ ၵႃႈၼိူဝ် ပၢင်ႇ ယိူဝ်ႈ ၶဵဝ် ဢေႃႈ။- 40ပိူဝ်ႈ ၼႆ လႄႈ ၵူၼ်း တင်းလၢႆ ဢွၼ်ၵၼ် ၼင်ႈ ယူႇ ယေႈ မုၵ်ႉ ယေႈ ပၢၵ်ႇ ယေႈ မုၵ်ႉ ႁႃႈ သိပ်း ပဵၼ် မုၵ်ႉ ပဵၼ် မုၵ်ႉ ဝႆႉ ဢေႃႈ။- 41မၼ်းၸဝ်ႈ ၸင်ႇ ဢဝ် ၶဝ်ႈမုၼ်း ႁႃႈ ႁူၺ်ႇ တင်း ပႃ သွင် တူဝ် ၼၼ်ႉ သေလႄႈ ႁႅၼ် ၶိုၼ်ႈ ၵႃႈၼိူဝ် ၵၢင်ႁၢဝ် လႄႈ ယွင်ႈယေႃး ၵျေးၸူး ၸဝ်ႈ ယဝ်ႉ ၸင်ႇ၊ဝိတ်း ၶဝ်ႈမုၼ်း ပၼ် တီႈ တမၢၼ်ႇၸဝ်ႈ တင်းလၢႆ ႁႂ်ႈ ၽႄမႅင်ႇ ပၼ် ၵူၼ်း တင်းလၢႆ ၵိၼ် ဢေႃႈ။ ပႃ သွင် တူဝ် ၵေႃႈ မၼ်းၸဝ်ႈ မႅင်ႇ ပၼ် ၶဝ် တင်းသဵင်ႈတင်းလူင် ၵိၼ် ဢေႃႈ။- 42ၵူၼ်း ၵႃႈမီး တင်းသဵင်ႈတင်းလူင် ၵိၼ်ဢိမ်ႇၵိၼ်တဵမ် ယဝ်ႉ ၸင်ႇ၊- 43ၶိုၼ်း ၵဵပ်း သိမ်းဢဝ် ၶဝ်ႈမုၼ်း တင်း ပႃ ဢၼ် ႁၵ်း ဢၼ် ႁိၵ်း မၼ်း လႄႈ လႆႈ သိပ်း သွင် ပဵတ်ႈ တဵမ်တဵမ် ဢေႃႈ။- 44ၵူၼ်း ဢၼ် လႆႈ ၵိၼ် ၸိူဝ်း ၼၼ်ႉ ၵူၼ်းၸၢႆး လူင် ၵူၺ်းၵူၺ်း မီး သေ ႁႃႈ ႁဵင် ၼိုင်ႈ ဢေႃႈ။ 45မိူဝ်ႈ ဢၼ် ၸဝ်ႈ ယေႇသု၊ပွႆႇ ၵူၼ်း ဢၼ် ၸု ဢၼ် တုမ် ၸိူဝ်း ၼၼ်ႉ မိူဝ်း ၵႂႃႇ ယူႇ ၼၼ်ႉ၊တိုၵ်းယူင်း တပႄးၸဝ်ႈ တင်းလၢႆ ၶဝ်ႈ ႁိူဝ်း ၵမ်းလဵဝ် လႄႈ ပွႆႇ ႁႂ်ႈ ၶဝ် ၶၢမ်ႈ ၵႂႃႇ ၽၢႆႇပုၼ်ႉ ၼွင် ၸူး တီႈ ဝဵင်း ပႅတ်ႉၸေးတႃႉ၊ဢွၼ်တၢင်း မၼ်းၸဝ်ႈ ဢေႃႈ။- 46ဝၢႆးသေ ၵူၼ်း တင်းလၢႆ ပူၼ်ႉ ၵႂႃႇ ယဝ်ႉ ၸိုင်၊မၼ်းၸဝ်ႈ ၶိုၼ်ႈ လွႆ ၵႂႃႇ ႁႂ်ႈလႆႈ သူးတွင်း ဢေႃႈ။- 47မိူဝ်ႈ ဢၼ် ထိုင် ၶိင်ႇ ၵၢင်ၶိုၼ်း ၸိုင်၊ႁိူဝ်း ၼၼ်ႉ မီး ယူႇ ၼႂ်း ၵၢင် ၼွင် လႄႈ တူဝ် မၼ်းၸဝ်ႈ ၸမ်ႉ၊မီး ယူႇ ၼိူဝ် လွႆ ပႃးလဵဝ် ၵူၺ်း ဢေႃႈ။- 48မၼ်းၸဝ်ႈ ႁၼ် ၶဝ် ၽၢႆး ႁိူဝ်း ယၢပ်ႇ ၼႃႇ ၵွပ်ႈပိူဝ်ႈ ဢၼ် လႆႈ ၶတ်းၵၼ် တင်း ႁႅင်း လူမ်း ၵႂႃႇ ၼၼ်ႉ သေယဝ်ႉ၊- 49ၶိင်ႇၵၢင်ၼႂ် ၸဝ်ႉ ၼႂ်း ၵႄႈ ဝူင်ႈၵၢင် ၶၢဝ်း သၢမ် မွင်း တင်း ႁူၵ်း မွင်း ၼၼ်ႉ မၼ်းၸဝ်ႈ ပႆ ၼိူဝ် ၽိဝ် ၼမ်ႉ ၵႂႃႇၸူး ၶဝ် ႁဵတ်း မိူၼ်ၼင်ႇ ႁၢင်ႈ တၵ်း ပူၼ်ႉ ၶဝ် ၵႂႃႇ ဢေႃႈ။- 50မိူဝ်ႈ ဢၼ် ၶဝ် ႁၼ် မၼ်းၸဝ်ႈ ပႆ ၼိူဝ် ၽိဝ် ၼမ်ႉ ၵႂႃႇ ၸိူဝ်ႉ ၼင်ႇ ၼၼ် ၼၼ်ႉ ၸိုင်၊ထၢင်ႇ ဝႃႈ ပဵၼ် ၽဵတ်ႇ လႄႈ တူၵ်းၸႂ် ဢေႃႈ။ မၼ်းၸဝ်ႈ ၸင်ႇ တၵ်ႉလၢတ်ႈ တေႃႇ ၶဝ် ၵမ်းလဵဝ် လႄႈ ဝႃႈ၊ "ဝႆႉၸႂ် ၼိမ် ၼိမ် တႃႉ။ ပဵၼ် ၵဝ် ဢိူဝ်း။ ယႃႇပေ ၵူဝ်၊" ဝႃႈ ၼင်ႇ ၼႆ ဢေႃႈ။- 51မိူဝ်ႈ ၼၼ်ႉ မၼ်းၸဝ်ႈ ၶဝ်ႈ ၵႃႈၼႂ်း ႁိူဝ်း ၸူး ၶဝ် လႄႈ လူမ်း ၵေႃႈ ယဵၼ် ၵႂႃႇ ဢေႃႈ။ ၶဝ် ၸိူဝ်း ၼၼ်ႉ ဢၢမ်း ၼႃႇ လူင်လၢင် ထၢၼ်ႈပေႃး ၵႂင်ၸႂ် ယုင်ႈၸႂ် ယူႇ၊- 52ပိူဝ်ႈ ဢၼ် ႁူဝ်ၸႂ် ၶဝ် ယင်း တၼ် ယူႇ လႄႈ ဢမ်ႇ ပွင်ႇ ဢမ်ႇ လႅင်း လွင်ႈ ၶဝ်ႈမုၼ်း ၼၼ်ႉ ၼၼ်ႉ ဢေႃႈ။ 53ၶဝ် ၶၢမ်ႈ ၼွင် ၵႂႃႇ ႁွတ်ႈထိုင် ၵႃႈတီႈ မိူင်း ၵိၼ်ႇၼီႇၸရိတ်ႈ၊လႄႈ သိူၵ်ႈ ႁိူဝ်း ၶဝ် ဢေႃႈ။- 54မိူဝ်ႈ ဢၼ် ၶဝ် လူင်း ႁိူဝ်း ၵႂႃႇ ၼၼ်ႉ ၸိုင်၊ၵူၼ်း တင်းလၢႆ ႁု ပဵၼ် ၸဝ်ႈ ယေႇသု၊ၵမ်းလဵဝ် သေယဝ်ႉ၊- 55လႅၼ်ႈ ၵႂႃႇ ၵႃႈတီႈ ႁိမ်းႁွမ်း ၼၼ်ႉ ၵူႈတီႈၵူႈလႅၼ် လႄႈ ပေႃး ၶဝ် ငိၼ်း လွင်ႈ ဢၼ် မၼ်းၸဝ်ႈ မီး ၵႃႈတီႈလႂ် သေဢမ်ႇဝႃႈ၊ၶဝ် ဢဝ် ၵူၼ်းၶႆႈၵူၼ်းပဵၼ် ၶဝ် တင်းလၢႆ သႂ်ႇ ၵႃႈၼိူဝ် တီႈ ၼွၼ်း ၵႂႃႇၸူး ၵႃႈတီႈ ၼၼ်ႈ ဢေႃႈ။- 56မိူဝ်ႈ ဢၼ် မၼ်းၸဝ်ႈ ၶဝ်ႈ ၵႂႃႇ ၵႃႈၼႂ်း ဝဵင်း၊ၵႃႈၼႂ်း ဝၢၼ်ႈၼွၵ်ႈ ၼႃးပၢင်ႇ ၵႃႈတီႈလႂ် သေဢမ်ႇဝႃႈ၊ၵႃႈတီႈ ၼၼ်ႈ ပိူၼ်ႈ ဢဝ် ၵူၼ်းၶႆႈၵူၼ်းပဵၼ် တင်းလၢႆ မႃး ဝၢင်း ၵႃႈတီႈ ၵၢင် ၵၢတ်ႇ လႄႈ ဢွၼ်ၵၼ် ယွၼ်း ဢၶႂၢင်ႉ ႁႂ်ႈလႆႈ တိူဝ်ႉ ယိပ်း ပိၵ်ႇသိူဝ်ႈ ၸဝ်ႈ ၵူၺ်း ဢေႃႈ။ ၵူၼ်း ဢၼ် လႆႈ တိူဝ်ႉ လႆႈ ယိပ်း တင်းသဵင်ႈတင်းလူင် ၸိူဝ်း ၼၼ်ႉ ၵေႃႈ လႆႈ ၸိုၼ်ႈ ႁၢႆ ၵႂႃႇ တႄႉ ဢေႃႈ။

robotstxt: allowed

filter: keep


text: 1လိုၼ်း ၼၼ်ႉ၊သြႃႇ ပေႃးလု၊ဢွၵ်ႇ သေ ၵႃႈတီႈ ဝဵင်း ဢႃႇထိၼ်ႇ၊လႄႈ ၵႂႃႇၸူး ဝဵင်း ၵေႃးရိၼ်ႇထု၊ဢေႃႈ။- 2တီႈ ၼၼ်ႈ၊မၼ်း ထူပ်းၺႃး ၵူၼ်း မဵဝ်း ၵျူး၊ၵေႃႉ ၼိုင်ႈ၊ဢၼ် လႆႈ ၸိုဝ်ႈ ဢႃႇၵုလႃႉ၊ဢၼ် ပဵၼ် ၸႃႇတိ မိူင်း ပုၼ်ႇတု၊ဢၼ် ဢမ်ႇ ပႆႇ ပေႃး ႁိုင် ပႃး ဢဝ် တင်း မေး မၼ်း ပရီႇသီးလႃႇ၊လုၵ်ႉ သေ ၵႃႈတီႈ မိူင်း ဢိတလီႇ၊မႃး၊ၵွပ်ႈပိူဝ်ႈ ဢၼ် ၶုၼ်ႁေႃၶမ်း ၵလေႃးတိ၊မီး ဢမိင်ႉ ႁႂ်ႈ ၵူၼ်း မဵဝ်း ၵျူး၊တင်းသဵင်ႈတင်းလူင် ဢွၵ်ႇ မိူင်း ရူဝ်းမႃႉ၊ၵႂႃႇ ၼၼ်ႉ ဢေႃႈ။ သြႃႇ ပေႃးလု၊ၶဝ်ႈ ၸူး တီႈ ၶဝ် သေယဝ်ႉ၊- 3ၵွပ်ႈပိူဝ်ႈ ၵၢၼ် တၢင်းႁဵတ်း ဢၼ် ယဵပ်ႉ မူဝ်းၵႃႇ လဵင်ႉ တွင်ႉ မိူၼ် ၵၼ် လႄႈ ယူႇ လူၺ်ႈ ၵၼ် တင်း ၶဝ် သေယဝ်ႉ၊ၸွႆႈ ႁဵတ်းၵၢၼ် ၶဝ် ယူႇ ဢေႃႈ။- 4မၼ်း ဢုပ်ႇၵုမ် လၢတ်ႈၸႃ ၵႃႈၼႂ်း ၸရွပ်ႈ ႁေႃးတြႃး ၵူႈ သိၼ် ယူႇ လႄႈ ၵႆႉ ၶတ်းၸႂ် ၸူဝ်း ဢဝ် ၵူၼ်း မဵဝ်း ၵျူး၊တင်း ၵူၼ်း မဵဝ်း ၵရိၵ်ႉ၊တင်းလၢႆ ယူႇ ဢေႃႈ။ 5မိူဝ်ႈ ဢၼ် သီႇလႃႉ၊တင်း တိမေႃးသေႇ၊လုၵ်ႉ သေ ၵႃႈတီႈ မိူင်း မႃႇၵေႇတေႃးၼိ၊ႁွတ်ႈမႃး ၼၼ်ႉ ၸိုင်၊သြႃႇ ပေႃးလု၊ၶတ်းၸႂ် ႁေႃးတြႃး ယူႇ သုတ်းဝၼ်း လႄႈ ၶၢမ်ႇသၢၵ်ႈသေႇ တီႈ ၵူၼ်း မဵဝ်း ၵျူး၊ၶဝ် လွင်ႈ ဢၼ် ၸဝ်ႈ ယေႇသု၊ပဵၼ် ၸဝ်ႈ ၶရိၸ်ႈ၊ၼၼ်ႉ ဢေႃႈ။- 6မိူဝ်ႈ ဢၼ် ၶဝ် တွပ်ႇထဵင် ၵၼ် လႄႈ သႄႉသွမ်း ၼၼ်ႉ ၸိုင်၊မၼ်း သၼ်ႇ ပႅတ်ႈ ၶူဝ်းၼုင်ႈ မၼ်း ၼႄ လွင်ႈ ဢၼ် မၼ်း ႁဵတ်း ၶတ်း ၶဝ် သေယဝ်ႉ၊လၢတ်ႈ လႄႈ ဝႃႈ၊ "ၵွပ်ႈပိူဝ်ႈ သူ ၽိတ်းပိူင်ႈ ၼႆႉ သူ တၵ်း လႆႈ တၢႆ ၼႂ်း ဢပျတ်ႈ ဢေႃႈ။ ၵဝ် ၸမ်ႉ၊ၵၢင်းလွတ်ႈ ယဝ်ႉ။ ၸႃႉၸဵမ် မိူဝ်ႈလဵဝ် လႄႈ ၵဝ် တၵ်း ၵႂႃႇ ႁေႃးလၢတ်ႈ တီႈ ၵူၼ်း တၢင်ႇၸိူဝ်ႉတၢင်ႇၶိူဝ်း တင်းလၢႆ ၵူၺ်း ယဝ်ႉ၊" ဝႃႈ ၼင်ႇ ၼႆ ဢေႃႈ။- 7ပိူဝ်ႈ ၼႆ လႄႈ မၼ်း ဢွၵ်ႇ သေ ၵႃႈတီႈ ၶဝ် ၵႂႃႇ ယူႇသဝ်း ၵႃႈတီႈ ႁိူၼ်း ၵူၼ်း တၢင်ႇၸိူဝ်ႉတၢင်ႇၶိူဝ်း၊ဢၼ် လႆႈ ၸိုဝ်ႈ တိတုယုသတု၊ဢၼ် ၵူဝ်းၵႂၢႆႇ ၽြႃးပဵၼ်ၸဝ်ႈ ၼၼ်ႉ ဢေႃႈ။ ႁိူၼ်း မၼ်း ၼၼ်ႉ၊ၸပ်း ၵၼ် ဝႆႉ တင်း ၸရွပ်ႈ ႁေႃးတြႃး ဢေႃႈ။- 8ၵရိပု၊ၵႄႇ ၸရွပ်ႈ ႁေႃးတြႃး၊ဢိၵ်ႇတင်း ၵူၼ်းႁိူၼ်းၵူၼ်းယေး မၼ်း ၵူႈ ၵေႃႉ ယုမ်ႇမၢတ်ႈ ၸဝ်ႈၽြႃး ဢေႃႈ။ ၵူၼ်း ဝဵင်း ၵေႃးရိၼ်ႇထု၊ၶဝ် ၼမ်ၼႃႇ ၵေႃႈ၊လႆႈ ငိၼ်း တြႃး ၸဝ်ႈ သေယဝ်ႉ၊ယုမ်ႇမၢတ်ႈ လႄႈ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ဢေႃႈ။ 9ၶိုၼ်း ၼိုင်ႈ၊ၸဝ်ႈၽြႃး ပေႃႇမႃး လၢတ်ႈ တေႃႇ သြႃႇ ပေႃးလု၊ၼႂ်း ပျႃႇတိၵ်ႈ ၼိမိၵ်ႈ လႄႈ ဝႃႈ၊ "မႂ်း ယႃႇပေ ၵူဝ်။ ယႃႇပေ ယူႇတဵတ်ႇတဵတ်ႇ။ ႁေႃးလၢတ်ႈ တႃႉ။- 10ၵဝ် မီး ယူႇ လူၺ်ႈ ၵၼ် တင်း မႂ်း ဢေႃႈ။ ၽူႈလႂ် တၵ်း ဢမ်ႇ ႁဵတ်း ၽေး သႂ်ႇ တီႈ မႂ်း လႆႈ။ ၼႂ်း ဝဵင်း ၼႆႉ၊မီး ၵူၼ်း ၵဝ် ၼမ်ၼႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။- 11ပိူဝ်ႈ ၼႆ လႄႈ သြႃႇ ပေႃးလု၊ယူႇ ၵႃႈတီႈ ၼၼ်ႈ၊ပီ ပၢႆ ႁူၵ်း လိူၼ် တဵမ်တဵမ် ႁေႃးလၢတ်ႈ ၼုၵ်ႈၵပၢတ်ႈ တြႃး၊ၽြႃးပဵၼ်ၸဝ်ႈ တီႈ ၵူၼ်း တင်းလၢႆ ဢေႃႈ။ 12မိူဝ်ႈ ဢၼ် ၶုၼ် ၵႃႇလီႇဢူဝ်ႇ၊လႆႈ ဢရႃႇ ၶုၼ် ၸွမ် မိူင်း၊မိူင်း ဢၶႃႇယႃႉ၊ၼၼ်ႉ၊ၵူၼ်း မဵဝ်း ၵျူး၊ၶဝ် ၸုတုမ် ၽွမ်ႉၸႂ် ၵၼ် တိဢဝ် သြႃႇ ပေႃးလု၊သေလႄႈ ၵႂႃႇ သူင်ႇ ၵႃႈတီႈ လုမ်း ၼၼ်ႉ သေယဝ်ႉ၊- 13လၢတ်ႈ လႄႈ ဝႃႈ၊ "ၵူၼ်း ၵေႃႉ ၼႆႉ၊တိုၵ်းယူင်း ၸူဝ်း ဢဝ် ၵူၼ်း တင်းလၢႆ၊ႁႂ်ႈ ၵူဝ်းၵႂၢႆႇ ၽြႃး ၼႂ်း တၢင်း ဢၼ် ၶတ်းၵၼ် တင်း ဢုပတေႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 14မိူဝ်ႈ ဢၼ် သြႃႇ ပေႃးလု၊ဢၢင်ႈ တၵ်း ပိုတ်ႇ ပၢၵ်ႇ လၢတ်ႈ ၵႂၢမ်း ၼၼ်ႉ ၸိုင်၊ၶုၼ် ၵႃႇလီႇဢူဝ်ႇ၊လၢတ်ႈ တီႈ ၵူၼ်း မဵဝ်း ၵျူး၊ၸိူဝ်း ၼၼ်ႉ လႄႈ ဝႃႈ၊ "ဢူဝ်း ၵူၼ်း ၵျူး၊ၶဝ်႟။ ပေႃး ပဵၼ် ဢမု ဢၼ် ဢမ်ႇတြႃး၊ဢမ်ႇၼၼ် ဢမု ဢၼ် ႁၢႆႉမိူၵ်ႈ ၸိုင်၊ၵဝ် တၵ်း မီး လွင်ႈတၢင်း ဢၼ် ယိူၼ်ႉၶၢမ်ႇ သူ ဢေႃႈ။- 15ၵူၺ်းၵႃႈ၊လွင်ႈတၢင်း ၼႆႉ ပဵၼ် တၢင်း ဢၼ် သူ တွပ်ႇထဵင် ၵၼ် လူၺ်ႈ လွင်ႈ ၶေႃႈၵႂၢမ်း၊ဢိၵ်ႇတင်း လူၺ်ႈ လွင်ႈ ၸိုဝ်ႈသဵင် ဢၼ် ၸၢပ်ႈသႅင်ႇ ၵၼ် တင်း ၽႃႇသႃႇ တြႃး သူ ၼၼ်ႉ လႄႈ သူ ၼင်ႇ ၵၼ် ၵၼ် ထုၵ်ႇလီ တိူင်ႇပၢင်ႇ ၵၼ် ႁႂ်ႈ ယဵၼ် ၵၼ် ဢေႃႈ။ ၵဝ် တၵ်း ဢမ်ႇ ၸီႇယၢင်ႇ ယဝ်ႉ၊" ဝႃႈ ၼင်ႇ ၼႆ သေယဝ်ႉ၊- 16မၼ်း လိုပ်ႈ ႁေႃႈ ၵူၼ်း မဵဝ်း ၵျူး၊ၸိူဝ်း ၼၼ်ႉ၊ဢွၵ်ႇ ပႅတ်ႈ သေ ၵႃႈတီႈ ပလၢင်ႇ ဢၼ် ၸီႇယၢင်ႇ တြႃး ၼၼ်ႉ ဢေႃႈ။- 17မိူဝ်ႈ ၼၼ်ႉ၊ၶဝ် တင်းသဵင်ႈတင်းလူင် ဢွၼ်ၵၼ် တိဢဝ် သွတ်ႇသၼိ၊ဢၼ် ပဵၼ် ၵႄႇ ၸရွပ်ႈ ႁေႃးတြႃး လႄႈ ပေႃႉ ယႅၼ်ႉ ၵႃႈတီႈ ၽၢႆႇၼႃႈ ပလၢင်ႇ ဢၼ် ၸီႇယၢင်ႇ တြႃး ၼၼ်ႉ ဢေႃႈ။ တီႈ လွင်ႈတၢင်း ၼၼ်ႉ၊ၶုၼ် ၵႃႇလီႇဢူဝ်ႇ၊ယင်း ဢမ်ႇ ဝႆႉ ဢယေး သေ ဢိတ်း လႄႈ ယူႇ ဢေႃႈ။ 18ဝၢႆးသေ ၼၼ်ႉ၊သြႃႇ ပေႃးလု၊ယူႇ ႁိုင် ၼႃႇ လူၺ်ႈ ၵၼ် တင်း တပႄးၸဝ်ႈ တင်းလၢႆ၊ၵႃႈတီႈ ဝဵင်း ၵေႃးရိၼ်ႇထု၊ယဝ်ႉ ၸင်ႇ၊တၵ်ႉၼၢႆ ၵၼ် တင်း ပီႈၼွင်ႉ တင်းလၢႆ သေလႄႈ ဢွၵ်ႇ သေ ၵႃႈတီႈ ဝဵင်း ၼၼ်ႉ ၵႂႃႇ ႁွင်ႉ ပႃး ဢဝ် ပရီႇသီးလႃႇ၊တင်း ဢႃႇၵုလႃႉ၊ၶီႇ ႁိူဝ်းသၢင်းၽေႃး မိူဝ်း ၵႂႃႇၸူး မိူင်း သီးရီးယႃး၊ပုၼ်ႉ ဢေႃႈ။ ၸူဝ်ႈ ဢၼ် ႁိူဝ်းသၢင်းၽေႃး ဢမ်ႇ ပႆႇ ဢွၵ်ႇ ဝဵင်း ၵိၼ်ႇၶျေႇ၊ၼၼ်ႉ၊မၼ်း ထႃႁူဝ် ပိူဝ်ႈ ဢၼ် မၼ်း လႆႈ တိူင်ႇ ၵတိ သဵတ်ႈၸႃႇ ၼၼ်ႉ ဢေႃႈ။- 19မိူဝ်ႈ ဢၼ် ၶဝ် ႁွတ်ႈထိုင် ဝဵင်း ဢေးၽႅတ်ႈ၊ၼၼ်ႉ ၸိုင်၊သြႃႇ ပေႃးလု၊ႁႂ်ႈ ပရီႇသီးလႃႇ၊တင်း ဢႃႇၵုလႃႉ၊ၵိုတ်းသဝ်း ယူႇ ၵႃႈတီႈ ၼၼ်ႈ သေယဝ်ႉ၊မၼ်း ၶဝ်ႈ ၵႂႃႇ ၵႃႈၼႂ်း ၸရွပ်ႈ ႁေႃးတြႃး သေလႄႈ ဢုပ်ႇၵုမ် လၢတ်ႈၸႃ ၵၼ် တင်း ၵူၼ်း မဵဝ်း ၵျူး၊တင်းလၢႆ ဢေႃႈ။- 20ၵူၼ်း ၵႃႈ၊တီႈ ၼၼ်ႈ တွင်းပၢၼ်ႇ ႁႂ်ႈ မၼ်း ယူႇ ႁမ်ႉ ႁိုင် တၢၼ်ႇတၢၼ်ႇ ထႅင်ႈ သေၵေႃႈ မၼ်း ဢမ်ႇ ႁပ်ႉတုင်း ဢဝ်။- 21မၼ်း သင်ႇ လၢတ်ႈ ဝႆႉ လႄႈ ဝႃႈ၊ "ပေႃး ၽြႃးပဵၼ်ၸဝ်ႈ မီး ဢလူဝ်ႇ ၸိုင်၊ၵဝ် တၵ်း သမ်ႉ ၶိုၼ်း မႃး ၸူး တီႈ သူ ထႅင်ႈ လူးၵွၼ်ႇ ဢေႃႈ၊" ဝႃႈ ၼင်ႇ ၼႆ သေယဝ်ႉ၊ၶီႇ ႁိူဝ်းသၢင်းၽေႃး ဢွၵ်ႇ ဝဵင်း ဢေးၽႅတ်ႈ၊ၵႂႃႇ သေ ဢေႃႈ။ 22မိူဝ်ႈ ဢၼ် မၼ်း ႁွတ်ႈထိုင် ဝဵင်း ၵေႇသရိ၊ၼၼ်ႉ ၸိုင်၊မၼ်း ၶိုၼ်ႈ ၵႂႃႇၸူး ဝဵင်း ယေႇရုသလႅမ်ႇ၊လႄႈ တူင်ႉတၵ်ႉ ၵၼ် တင်း ၸိူဝ်းၸဝ်ႈ ယဝ်ႉ ၸင်ႇ၊မိူဝ်း ၵႂႃႇၸူး ဝဵင်း ဢၼ်ႇတိဢူၵ်ႉ၊သေ ဢေႃႈ။- 23ဝၢႆးသေ မၼ်း ယူႇ ၵႃႈတီႈ ၼၼ်ႈ ႁိုင် တၢၼ်ႇတၢၼ်ႇ ယဝ်ႉ ၸိုင်၊သမ်ႉ ဢွၵ်ႇ ၵႂႃႇ ၵႃႈတီႈ မိူင်း ၵလႃႇတိ၊တင်း မိူင်း ၽရုၵိ၊ၶဝ်ႈ မိူင်း ၼိုင်ႈ ဢွၵ်ႇ မိူင်း ၼိုင်ႈ၊တိုၵ်းယူင်း ပၼ်ႁႅင်း တပႄးၸဝ်ႈ တင်းသဵင်ႈတင်းလူင် ႁႂ်ႈ မၼ်ႈၶိူင်ႇ ဢေႃႈ။ 24မိူဝ်ႈ ၼၼ်ႉ မီး ၵူၼ်း မဵဝ်း ၵျူး၊ၵေႃႉ ၼိုင်ႈ၊ဢၼ် လႆႈ ၸိုဝ်ႈ ဢႃႇပေႃးလု၊ၸႃႇတိ ၵူၼ်း ဝဵင်း ဢႃႇလေႇၸၼ်ႇတရီးယႃး၊ၼၼ်ႉ၊ႁွတ်ႈမႃး ၵႃႈတီႈ ဝဵင်း ဢေးၽႅတ်ႈ၊ဢေႃႈ။ မၼ်း ပဵၼ် သြႃႇ ဢၼ် မေႃ လၢတ်ႈ မေႃ ၸႃ လႄႈ ႁု မေႃ ၼႂ်း ၵျၢမ်းလိၵ်ႈ ၼႃႇ လူင်လၢင် ဢေႃႈ။- 25မၼ်း ယၢမ်ႈ သွၼ် ဢဝ် ၽႃႇသႃႇ တြႃး ၸဝ်ႈၽြႃး လႄႈ ပႃး တင်း ၸႂ် ဢၼ် ႁႅင်း ယႂ်ႇ ၼႃႇ ႁေႃးလၢတ်ႈ သင်ႇ သွၼ်ပၼ်၊လွင်ႈ ၸဝ်ႈ ယေႇသု၊မၢၼ်ႇမႅၼ်ႈ ၸိုဝ်ႈၸႂ်ႈ ၼႃႇ ဢေႃႈ။ ၼႂ်းဝႃႈၼၼ် သေၵေႃႈ၊မၼ်း ႁု လွင်ႈ တြႃး ဢၼ် ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ဢၼ် သြႃႇ ယူဝ်းႁၢၼ်ႇ၊သွၼ်ပၼ် ဝႆႉ ၼၼ်ႉ ၵူၺ်း ဢေႃႈ။- 26မၼ်း ၵႂႃႇ ႁေႃးလၢတ်ႈ ႁတ်း ႁတ်းႁၢၼ် ႁၢၼ်၊ၼႂ်း ၸရွပ်ႈ ႁေႃးတြႃး လႄႈ မိူဝ်ႈ ဢၼ် ဢႃႇၵုလႃႉ၊တင်း ပရီႇသီးလႃႇ၊လႆႈ ငိၼ်း ၵႂၢမ်း မၼ်း ၼၼ်ႉ ၸိုင်၊ၶဝ် ႁွင်ႉ ဢဝ် မၼ်း ၵႂႃႇ ၵႃႈတီႈ ႁိူၼ်း ၶဝ် လႄႈ သွၼ်ပၼ် ၽႃႇသႃႇ တြႃး ၽြႃးပဵၼ်ၸဝ်ႈ၊ႁႂ်ႈ ယဵင်ႈၶႅၼ်း ၸေးၸုမ်ႇ ဢေႃႈ။- 27ပိူဝ်ႈ ဢၼ် ဢႃႇပေႃးလု၊ၶႂ်ႈ ၵႂႃႇၸူး မိူင်း ဢႃႇၶႃႇယႃႉ၊လႄႈ တပႄးၸဝ်ႈ ဝဵင်း ဢေးၽႅတ်ႈ၊ၸိူဝ်း ၼၼ်ႉ၊ၸွႆႈထႅမ် မၼ်း ၼႂ်း တၢင်း ဢၼ် တႅမ်ႈလိၵ်ႈ ၵႂႃႇ ႁႂ်ႈ ၶဝ် ႁပ်ႉတုင်း ဢဝ် မၼ်း ဢေႃႈ။ မိူဝ်ႈ ဢၼ် မၼ်း ႁွတ်ႈထိုင် ၸိုင်၊မၼ်း ၸွႆႈထႅမ် တပႄးၸဝ်ႈ ၸိူဝ်း ဢၼ် လႆႈ ယုမ်ႇမၢတ်ႈ ၵွပ်ႈပိူဝ်ႈ ၵျေးၸူး ၸဝ်ႈ ၼၼ်ႉ တႄႉတႄႉ ဝႃႈ ဝႃႈ ဢေႃႈ။- 28ပိူဝ်ႈ ဢၼ် မၼ်း တွပ်ႇထဵင် ႁႅင်း လႄႈ ပႄႉၼႅင်ႇ ၵူၼ်း မဵဝ်း ၵျူး၊ၶဝ် ၼမ်ၼႃႇ ၵႃႈၼႂ်း ပၢင် တြႃး ၼႂ်း တၢင်း ဢၼ် ဢဝ် ၵျၢမ်းလိၵ်ႈ ၽုၺ်ႇဢွၵ်ႇ ၼႄပျႃး လွင်ႈ ဢၼ် ၸဝ်ႈ ယေႇသု၊ပဵၼ် ၸဝ်ႈ ၶရိၸ်ႈ၊ၼၼ်ႉ ဢေႃႈ။


text: 1ပီႈၼွင်ႉ ၵဝ် တင်းလၢႆ ၶဝ်႟။ ၵဝ် မီး ၸႂ် ၸေႇတၼႃႇ လႄႈ သူးတွင်း ၽြႃးပဵၼ်ၸဝ်ႈ ႁႂ်ႈ ၵူၼ်း မဵဝ်း ၵဝ် တင်းလၢႆ ႁွတ်ႈထိုင် တၢင်း ဢၼ် ၵႄႇၶျွတ်ႈ ဢဝ် တႄႉတႄႉ ဢေႃႈ။- 2ၵဝ် ၶၢမ်ႇသၢၵ်ႈသေႇ ၽၢႆႇ ၶဝ် လွင်ႈ ဢၼ် ၶဝ် ၸႂ် ႁႅင်း ယႂ်ႇ ၼႂ်း ၽြႃးပဵၼ်ၸဝ်ႈ ၼၼ်ႉ ဢေႃႈ။ ၵူၺ်းၵႃႈ၊ၶဝ် ဢမ်ႇ ပွင်ႇၸႂ် ၼႂ်း ၽြႃးပဵၼ်ၸဝ်ႈ လီ လီ ဢေႃႈ။- 3ပိူဝ်ႈ ဢၼ် ၶဝ် ဢမ်ႇ ပွင်ႇၸႂ် လွင်ႈတၢင်း ဢၼ် တြႃး တၢင်း သိုဝ်ႈတေႃႇ ပဵၼ် မႃး ၵႃႈတီႈ ၽြႃးပဵၼ်ၸဝ်ႈ ၼၼ်ႉ လႄႈ ၶဝ် ၵျၢမ်ႇ ႁဵတ်း ဢဝ် ၵူၺ်း ၶဝ် ၸင်ႇ ၶဝ် ဢမ်ႇ ႁပ်ႉ ဢဝ် တြႃး တၢင်း သိုဝ်ႈတေႃႇ ၽြႃးပဵၼ်ၸဝ်ႈ လႄႈ ယူႇ ဢေႃႈ။- 4လွင်ႈ မၼ်း ၸမ်ႉ၊ၸဝ်ႈ ၶရိၸ်ႈ၊ပဵၼ် တီႈသုတ်း တီႈ ၵွႆ ပိင်းၺၢပ်ႈတြႃး ပုၼ်ႈ လွင်ႈ ၼင်ႇ ႁိုဝ် ၶဝ် ၸိူဝ်း ဢၼ် ယုမ်ႇမၢတ်ႈ မၼ်းၸဝ်ႈ ၵူႈ ၵေႃႉ လႆႈ ထိုင် ပဵၼ် ၵူၼ်း သိုဝ်ႈတေႃႇ ဢေႃႈ။ 5ၼႆႉ ၸမ်ႉ၊ပဵၼ် ၵႂၢမ်း ဢၼ် သြႃႇ မူဝ်းသေႇ၊တႅမ်ႈ ဝႆႉ လွင်ႈ ဢၼ် ၵူၼ်း လႆႈ ပဵၼ် ၵူၼ်း သိုဝ်ႈတေႃႇ မႃး ၵွပ်ႈပိူဝ်ႈ တၢင်း ဢၼ် ၵမ်ၵျၢင်ႉ ၸွမ်း ပိင်းၺၢပ်ႈတြႃး ၼၼ်ႉ လႄႈ ဝႃႈ၊ "ၵေႃႉ ဢၼ် ၵမ်ၵျၢင်ႉ ၸွမ်း ပိင်းၺၢပ်ႈတြႃး ၼၼ်ႉ ဢသၢၵ်ႈ မၼ်း တၵ်း လိပ်း ၵွပ်ႈပိူဝ်ႈ တြႃး ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။- 6ၼႂ်းဝႃႈၼၼ် သေၵေႃႈ မၼ်း သမ်ႉ တႅမ်ႈ ဝႆႉ လွင်ႈတၢင်း ဢၼ် လႆႈ ပဵၼ် ၵူၼ်း သိုဝ်ႈတေႃႇ ၵွပ်ႈပိူဝ်ႈ တၢင်း ဢၼ် ယုမ်ႇမၢတ်ႈ ၼၼ်ႉ လႄႈ ဝႃႈ၊ "ယႃႇပေ ထၢင်ႇ ၼႂ်း ၸႂ် လႄႈ ဝႃႈ၊ 'ၽူႈလႂ် တၵ်း ၶိုၼ်ႈ ၵႂႃႇ ၵႃႈၼိူဝ် ၵၢင်ႁၢဝ်၊"' (ၶႂ်ႈဝႃႈ ၵႂႃႇ ဢဝ် ၸဝ်ႈ ၶရိၸ်ႈ၊လူင်း မႃး ဢေႃႈ။) ဝႃႈ ၼင်ႇ ၼႆ၊- 7ဢမ်ႇၼၼ် ၵေႃႈ "ယႃႇပေ ဝႃႈ၊ 'ၽူႈလႂ် တၵ်း လူင်း ၵႂႃႇ မိူင်း ၶူင်းတႂ်ႈ၊' (ၶႂ်ႈဝႃႈ ၵႂႃႇ ဢဝ် ၸဝ်ႈ ၶရိၸ်ႈ၊လုၵ်ႉ ၶိုၼ်ႈ မႃး သေ ၵႃႈတီႈ တၢင်းတၢႆ ဢေႃႈ။) ဝႃႈ ၼင်ႇ ၼႆ၊" ဝႃႈ ၼင်ႈ ၼႆ တႅမ်ႈ ဝႆႉ ဢေႃႈ။- 8ၼႂ်း ၵျၢမ်းလိၵ်ႈ တႅမ်ႈ ဝႆႉ မီး ထႅင်ႈ ဝႃႈ၊ "တြႃး ၸဝ်ႈ မီး ၸမ် ၵၼ် တင်း မႂ်း၊ၵႃႈတီႈ ၼႂ်း သူပ်း ဢိၵ်ႇတင်း ၼႂ်း ႁူဝ်ၸႂ် မႂ်း ဢေႃႈ၊" ဝႃႈ ၼင်ႇ ၼႆ ဢေႃႈ။ တြႃး ၸဝ်ႈ ၼႆႉ ပဵၼ် တြႃး တၢင်း ဢၼ် ယုမ်ႇမၢတ်ႈ ဢၼ် ႁဝ်း ႁေႃးလၢတ်ႈ ယူႇ ၼႆႉ ဢေႃႈ။- 9ပေႃး မႂ်း ဢဝ် တင်း သူပ်း မႂ်း ႁပ်ႉတုင်း ဢဝ် လွင်ႈ "ၸဝ်ႈ ယေႇသု၊ပဵၼ် ၸဝ်ႈ ၽြႃး" လႄႈ ယုမ်ႇ ၼႂ်း ႁူဝ်ၸႂ် မႂ်း လွင်ႈ ဢၼ် ၽြႃးပဵၼ်ၸဝ်ႈ ဢဝ် မၼ်းၸဝ်ႈ လုၵ်ႉ သေ ၵႃႈ တၢင်းတၢႆ ၶိုၼ်းလိပ်း မႃး ၸိုင်၊မႂ်း တၵ်း လႆႈ ၶၢမ်ႇ တၢင်း ဢၼ် ၽြႃးပဵၼ်ၸဝ်ႈ ၵႄႇၶျွတ်ႈ ဢဝ် ဢေႃႈ။- 10လွင်ႈ မၼ်း ၸမ်ႉ၊ၵူၼ်း ၸိုင် ဢဝ် တင်း ႁူဝ်ၸႂ် ယုမ်ႇမၢတ်ႈ ၸင်ႇ လႆႈ ထိုင် ပဵၼ် ၵူၼ်း သိုဝ်ႈတေႃႇ ဢေႃႈ။ ဢဝ် တင်း သူပ်း ႁပ်ႉတုင်း ဢဝ် လႄႈ လႆႈ ၶၢမ်ႇ တၢင်း ဢၼ် ၵႄႇၶျွတ်ႈ ဢဝ် ဢေႃႈ။- 11ၵျၢမ်းလိၵ်ႈ တႅမ်ႈ ဝႆႉ မီး ယူႇ လႄႈ ဝႃႈ၊ "ၵူၼ်း ၵေႃႉ ဢၼ် ယုမ်ႇမၢတ်ႈ မၼ်းၸဝ်ႈ ၵူႈ ၵေႃႉ တၵ်း ဢမ်ႇ လႆႈ ဢူၵ်း လႆႈ ဢၢႆ ပိူၼ်ႈ၊" ဝႃႈ ၼင်ႇ ၼႆ ဢေႃႈ။- 12ၽြႃးပဵၼ်ၸဝ်ႈ ပဵၼ် သူႇလဵဝ် ၽြႃး တီႈ ၵူၼ်း တင်းသဵင်ႈတင်းလူင် လႄႈ မၼ်းၸဝ်ႈ ဢမ်ႇ လိူၵ်ႈ ဢမ်ႇ ၶႂၢႆး ၵူၼ်း မဵဝ်း ၵျူး၊လႂ် တင်း ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၶဝ် သေလႄႈ ပၼ် မၢင်ႇၵလႃႇ တၢင်းလီ တီႈ ၶဝ် ၸိူဝ်း ဢၼ် ၵၢဝ်ႇႁႃ မၼ်းၸဝ်ႈ ၼၼ်ႉ ၵူႈၵေႃႉၵူႈၵူၼ်း ဢေႃႈ။- 13မၼ်း မႅၼ်ႈ ၸွမ်းၼင်ႇ ဢၼ် ၼႂ်း ၵျၢမ်းလိၵ်ႈ တႅမ်ႈ ဝႆႉ လႄႈ ဝႃႈ၊ "ၵူၼ်း ၵေႃႉ ဢၼ် ၵၢဝ်ႇႁႃ ဢေႁႃ ၼႃႇမႃႉ ၸိုဝ်ႈသဵင် ၸဝ်ႈၽြႃး ၵူႈ ၵေႃႉ တၵ်း လႆႈ ၶၢမ်ႇ တၢင်း ဢၼ် ၽြႃးပဵၼ်ၸဝ်ႈ ၵႄႇၶျွတ်ႈ ဢဝ် ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 14ၵူၺ်းၵႃႈ၊ယင်း ဢမ်ႇ ပႆႇ ယုမ်ႇမၢတ်ႈ ၸိုင်၊ၶဝ် တၵ်း ႁဵတ်း ၸိူဝ်ႉႁိုဝ် ၵၢဝ်ႇႁႃ ဢေႁႃ မၼ်းၸဝ်ႈ လႆႈ။ လိူဝ် သေ ၼၼ်ႉ ပေႃး ယင်း ဢမ်ႇ ပႆႇ ငိၼ်း တြႃး ၸဝ်ႈ ၸိုင်၊ၶဝ် တၵ်း ႁဵတ်း ၸိူဝ်ႉႁိုဝ် ယုမ်ႇမၢတ်ႈ လႆႈ။ ပေႃး ယင်း ဢမ်ႇ ႁေႃး ဢမ်ႇ လၢတ်ႈ ၸိုင်၊သမ်ႉ တၵ်း ႁဵတ်း ၸိူဝ်ႉႁိုဝ် လႆႈ ငိၼ်း။- 15ပေႃး ၽူႈလႂ် ဢမ်ႇ ပွႆႇၸႂ်ႉ ၵူၼ်း ၵႂႃႇ ႁေႃးလၢတ်ႈ ၸိုင်၊ၶၢဝ်ႇ တြႃး ၸဝ်ႈ ၼၼ်ႉ တၵ်း ႁဵတ်း ၸိူဝ်ႉႁိုဝ် ႁေႃးလၢတ်ႈ လႆႈ။ မၼ်း မႅၼ်ႈ ၸွမ်းၼင်ႇ ဢၼ် ၼႂ်း ၵျၢမ်းလိၵ်ႈ တႅမ်ႈ ဝႆႉ လႄႈ ဝႃႈ၊ "လွင်ႈ ဢၼ် မီး ၵူၼ်း မႃး ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ၼၼ်ႉ ပဵၼ် လွင်ႈ ဢၼ် မျၢတ်ႈ လီ ၼႃႇ ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။- 16ၵူၺ်းၵႃႈ၊ၶဝ် ၵူႈ ၵေႃႉ ဢမ်ႇ ႁပ်ႉတုင်း ဢဝ် ၶၢဝ်ႇတြႃးသိူဝ်းပျေႃႇ ၼၼ်ႉ။ ပိူဝ်ႈ ၼႆ လႄႈ သြႃႇ ဢိသႃႇယႃႉ၊လၢတ်ႈ လႄႈ ဝႃႈ၊ "ၸဝ်ႈႁဝ်း တီႈၶႃႈ။ ၽူႈလႂ် ယုမ်ႇမၢတ်ႈ တြႃး ၸဝ်ႈ ဢၼ် ႁဝ်း ႁေႃး ၼၼ်ႉ တီႈၶႃႈ၊" ဝႃႈ ၼင်ႇ ၼႆ ဢေႃႈ။- 17ပိူဝ်ႈ ၼႆ လႄႈ တၢင်း ဢၼ် လႆႈ ယုမ်ႇမၢတ်ႈ ၼၼ်ႉ ပဵၼ် မႃး ၵွပ်ႈပိူဝ်ႈ လႆႈ ထွမ်ႇ လႆႈ ငိၼ်း ၶၢဝ်ႇတြႃးသိူဝ်းပျေႃႇ ၸဝ်ႈ ဢေႃႈ။ ၶၢဝ်ႇတြႃးသိူဝ်းပျေႃႇ ၸဝ်ႈ ၼၼ်ႉ ပဵၼ် မႃး ၵွပ်ႈပိူဝ်ႈ ႁေႃးလၢတ်ႈ လွင်ႈ ၸဝ်ႈ ၶရိၸ်ႈ၊ဢေႃႈ။ 18ၵူၺ်းၵႃႈ၊ၵဝ် ၶႂ်ႈ ထၢမ် လႄႈ ဝႃႈ၊ၶဝ် ဢမ်ႇ ပႆႇ လႆႈ ငိၼ်း ၶၢဝ်ႇတြႃးသိူဝ်းပျေႃႇ ၸဝ်ႈ ဢၼ် ဝႃႈ ၼၼ်ႉ ၸႂ်ႈ တႄႉ ႁိုဝ်း။ ၶဝ် လႆႈ ငိၼ်း ယဝ်ႉ ဢမၢၼ်ႇ ဢေႃႈ။ ၼႂ်း ၵျၢမ်းလိၵ်ႈ တႅမ်ႈ ဝႆႉ လႄႈ ဝႃႈ၊ "သဵင် ၶဝ် ႁေႃးလၢတ်ႈ တြႃး ၸဝ်ႈ ၼၼ်ႉ ၸွတ်ႇတူဝ်ႈ ၵႂႃႇ ၵႃႈၼိူဝ် လိၼ်မိူင်း ယဝ်ႉ။ ၶေႃႈၵႂၢမ်း ၶဝ် ၽႅဝ် ၵႂႃႇ တီႈ ႁိမ်း လႅၼ် သုတ်း လိၼ်မိူင်း ပုၼ်ႉ ယဝ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။- 19ၵဝ် သမ်ႉ ၶႂ်ႈ ထၢမ် ထႅင်ႈ ဝႃႈ၊ၵူၼ်း မဵဝ်း ဢိသရေး၊ၶဝ် ဢမ်ႇ ႁု ပွင်ႇၸႂ် ႁိုဝ်း။ သြႃႇ မူဝ်းသေႇ၊ပဵၼ် ၵေႃႉ ဢၼ် ၶိုၼ်း တွပ်ႇ ၶေႃႈ ထၢမ် ၼႆႉ ဢွၼ်တၢင်း ပိူၼ်ႈ လႄႈ ဝႃႈ၊ "ၸဝ်ႈၽြႃး လၢတ်ႈ ဝႃႈ၊ 'ၵဝ် တၵ်း ႁဵတ်း ႁႂ်ႈ သူ ၶွႆ ၵူၼ်း မဵဝ်း ဢၼ် ဢမ်ႇ မီး မိူင်း ၼၼ်ႉ ဢေႃႈ။ ၵဝ် တၵ်း ႁဵတ်း ႁႂ်ႈ သူ ဢွၵ်ႇ တေႃးသႃႉ ၶႂ်ႈၸႃႉ ၵူၼ်း မဵဝ်း ဢၼ် ငိူဝ်ႈငႃႉ ၼၼ်ႉ ဢေႃႈ၊"' ဝႃႈ ၼင်ႇ ၼႆ ဢေႃႈ။- 20သြႃႇ ဢိသႃႇယႃႉ၊သမ်ႉ ယဵင်ႈၶႅၼ်း ႁတ်း လၢတ်ႈ သိုဝ်ႈ သိုဝ်ႈ လႄႈ ဝႃႈ၊ "ၸဝ်ႈၽြႃး လၢတ်ႈ ဝႃႈ၊ 'ၶဝ် ၸိူဝ်း ဢၼ် ဢမ်ႇ သွၵ်ႈႁႃ ၵဝ် ၼၼ်ႉ ထူပ်း ႁၼ် ၵဝ် ယဝ်ႉ။ ၵဝ် လႆႈ ၼႄပျႃး တူဝ် ၵဝ် ၵႃႈတီႈ ၶဝ် ၸိူဝ်း ဢၼ် ဢမ်ႇ ထၢမ်ႁႃ ၵဝ် ၼၼ်ႉ ယဝ်ႉ၊"' ဝႃႈ ၼင်ႇ ၼႆ ၼၼ်ႉ ဢေႃႈ။ 21ၵူၺ်းၵႃႈ၊ၸၢပ်ႈသႅင်ႇ လူၺ်ႈ လွင်ႈ ၵူၼ်း မဵဝ်း ဢိသရေး၊ၶဝ် ၼၼ်ႉ မၼ်း သမ်ႉ လၢတ်ႈ လႄႈ ဝႃႈ၊ "ၸဝ်ႈၽြႃး လၢတ်ႈ ဝႃႈ၊ 'ၵဝ် ယိုၼ်း မိုဝ်း ၵဝ် တင်းဝၼ်း ပႂ်ႉ ႁပ်ႉ ၶဝ် ၸိူဝ်း ဢၼ် ဢမ်ႇ ထွမ်ႇ ၵႂၢမ်း ၵဝ် သေ သၢၼ် ၶတ်း ၵဝ် ၸိူဝ်း ၼၼ်ႉ ဢေႃႈ၊"' ဝႃႈ ၼင်ႇ ၼႆ ဢေႃႈ။


text: 1ပိူဝ်ႈ ၼႆ လႄႈ ၶဝ် ၸိူဝ်း ဢၼ် တႄႇ ယူႇ ၼႂ်း ၸဝ်ႈ ယေႇသု ၶရိၸ်ႈ၊ၼၼ်ႉ တၵ်း ဢမ်ႇ လႆႈ ၶၢမ်ႇတၢမ်ႇ ဢပျတ်ႈ ၶဝ် ယဝ်ႉ။- 2လွင်ႈ မၼ်း ၸမ်ႉ၊တြႃး ဝိၺိၺ်ႇ ၸဝ်ႈ ဢၼ် ႁႂ်ႈ ႁဝ်း ဢသၢၵ်ႈလိပ်း ၼႂ်း ၸဝ်ႈ ယေႇသု ၶရိၸ်ႈ၊ၼၼ်ႉ ပွႆႇ ၵဝ် လွတ်ႈ သေ ၵႃႈတီႈ ဢပျတ်ႈ တြႃး ဢိၵ်ႇတင်း တြႃး တၢင်းတၢႆ ယဝ်ႉ ဢေႃႈ။- 3ပိူဝ်ႈ ဢၼ် ၼိူဝ်ႉလိူတ်ႈ ၵူၼ်း ႁဝ်း ႁႅင်း လဵၵ်ႉ ႁႅင်း ၵေႇ လႄႈ တၢင်း ဢၼ် ပိင်းၺၢပ်ႈတြႃး ဢမ်ႇ ၸၢင်ႈ ႁဵတ်း ပၼ် လႆႈ ၼၼ်ႉ ၽြႃးပဵၼ်ၸဝ်ႈ လႆႈ ပွင်ႁဵတ်း ပၼ် ၼႂ်း တၢင်း ဢၼ် ပွႆႇၸႂ်ႉ လုၵ်ႈ မၼ်းၸဝ်ႈ ၵျွ မႃး ၼႂ်း ပုင်ႇႁၢင်ႈ ၵူၼ်း ဢၼ် ၼိူဝ်ႉလိူတ်ႈ မီး ဝူတ်ႈ ဢပျတ်ႈ သေယဝ်ႉ သမ်ႉ ႁႂ်ႈ လုၵ်ႈၸဝ်ႈ ၼၼ်ႉ ၶၢမ်ႇတၢမ်ႇ ဢၼ် ၸီႇယၢင်ႇ တြႃး ၵႃႈၼိူဝ် ဢပျတ်ႈ ၼိူဝ်ႉလိူတ်ႈ ၵူၼ်း ဢေႃႈ။- 4ၽြႃးပဵၼ်ၸဝ်ႈ လႆႈ ႁဵတ်း ၸိူဝ်ႉ ၼင်ႇ ၼႆ ၼင်ႇ ႁိုဝ် ႁဝ်း ၸိူဝ်း ဢၼ် ၵမ်ၵျၢင်ႉ ၸွမ်း ဝိၺိၺ်ႇ ၸဝ်ႈ လႄႈ၊ဢမ်ႇ ၵမ်ၵျၢင်ႉ ၸွမ်း ၼိူဝ်ႉလိူတ်ႈ ၼၼ်ႉ တၵ်း လႆႈ ႁဵတ်း ႁႂ်ႈ တၢင်း ဢၼ် သိုဝ်ႈတေႃႇ ဢၼ် ပိင်းၺၢပ်ႈတြႃး ပူင် ဝႆႉ ၼၼ်ႉ လႆႈ ပျေႉၸုမ်ႇ ၼႂ်း ႁဝ်း ဢေႃႈ။- 5လွင်ႈ မၼ်း ၸမ်ႉ၊ၶဝ် ၸိူဝ်း ဢၼ် ၵမ်ၵျၢင်ႉ ၸွမ်း ဢလူဝ်ႇ ၼိူဝ်ႉလိူတ်ႈ ၼၼ်ႉ ၸၢင်ႈ ၸႂ်ထိုင် ၸပ်းၸွႆး လွင်ႈတၢင်း ဢၼ် ၸၢပ်ႈသႅင်ႇ ၼိူဝ်ႉလိူတ်ႈ ဢေႃႈ။ ၵူၺ်းၵႃႈ၊ၶဝ် ၸိူဝ်း ဢၼ် ၵမ်ၵျၢင်ႉ ၸွမ်း ဝိၺိၺ်ႇ ၸဝ်ႈ ၸမ်ႉ၊ၸႂ် ၶဝ် ၸပ်းၸွႆး ၶိူင်ႈပိူင် ဢၼ် ၸၢပ်ႈသႅင်ႇ ၵၼ် တင်း ဝိၺိၺ်ႇ ၸဝ်ႈ ဢေႃႈ။- 6ၶဝ် ၸိူဝ်း ဢၼ် ၸပ်းၸွႆး ၼိူဝ်ႉလိူတ်ႈ ၼၼ်ႉ တၵ်း လႆႈ ႁွတ်ႈထိုင် တၢင်းတၢႆ လႄႈ ၶဝ် ၸိူဝ်း ဢၼ် ၸႂ်ၸပ်း ၸႂ်ၸွႆး ဝိၺိၺ်ႇ ၸဝ်ႈ ၸမ်ႉ၊တၵ်း လႆႈ ႁွတ်ႈထိုင် တၢင်း ဢၼ် ဢသၢၵ်ႈလိပ်း ဢိၵ်ႇတင်း တၢင်းၼိမ် ၶျၢမ်းသႃႇ ဢေႃႈ။- 7လိူဝ် သေ ၼၼ်ႉ ၶဝ် ၸိူဝ်း ဢၼ် ၸႂ်ၸပ်း ၸႂ်ၸွႆး ၼိူဝ်ႉလိူတ်ႈ ၼၼ်ႉ ပဵၼ် ရၢၼ်ႇသူႇ ၽြႃးပဵၼ်ၸဝ်ႈ၊ၵွပ်ႈပိူဝ်ႈ ၶဝ် ဢမ်ႇ ထွမ်ႇဢဝ် တြႃး ၽြႃးပဵၼ်ၸဝ်ႈ ဢေႃႈ။ တီႈ တႄႉ မၼ်း မၼ်း ၶႂ်ႈ ထွမ်ႇဢဝ် သေၵေႃႈ မၼ်း ဢမ်ႇ ၸၢင်ႈ ထွမ်ႇဢဝ် လႆႈ။- 8ပိူဝ်ႈ ၼႆ လႄႈ ၶဝ် ၸိူဝ်း ဢၼ် ၸႂ်ၸပ်း ၸႂ်ၸွႆး ၼိူဝ်ႉလိူတ်ႈ ၼၼ်ႉ ဢမ်ႇ ၸၢင်ႈ ႁဵတ်း ႁႂ်ႈ ၽြႃးပဵၼ်ၸဝ်ႈ ထုၵ်ႇၸႂ် လႆႈ ဢေႃႈ။ 9ပေႃး ဝိၺိၺ်ႇ ၽြႃးပဵၼ်ၸဝ်ႈ တႄႇ ယူႇ ၼႂ်း သူ တႄႉတႄႉ ၸိုင်၊သူ တိုၼ်း ဢမ်ႇ ၵမ်ၵျၢင်ႉ ၸွမ်း ဢလူဝ်ႇ ၼိူဝ်ႉလိူတ်ႈ၊ၵမ်ၵျၢင်ႉ ၸွမ်း သၽေႃး ဝိၺိၺ်ႇ ၸဝ်ႈ ယဝ်ႉ လႄႈ၊ၽူႈလႂ် သေဢမ်ႇဝႃႈ ပေႃး မၼ်း ဢမ်ႇ မီး ဝိၺိၺ်ႇ ၸဝ်ႈ ၶရိၸ်ႈ၊ၸိုင်၊မၼ်း ဢမ်ႇၸႂ်ႈ ၵူၼ်း မၼ်းၸဝ်ႈ။- 10ပေႃး ၸဝ်ႈ ၶရိၸ်ႈ၊မီး ၵႃႈၼႂ်း သူ ၸိုင်၊ပိၵ်ႉသမ်ႉ တူဝ်ၵႃႇယႃႉ သူ လႆႈ တၢႆ ၵွပ်ႈပိူဝ်ႈ ဢပျတ်ႈ တြႃး သေၵေႃႈ၊ၵွပ်ႈပိူဝ်ႈ ၸဝ်ႈၽြႃး မၢတ်ႈ သူ ပဵၼ် ၵူၼ်း သိုဝ်ႈတေႃႇ ၼၼ်ႉ လႄႈ ဝိၺိၺ်ႇ ၸဝ်ႈၽြႃး တၵ်း ႁႂ်ႈ ဢသၢၵ်ႈ ၸႂ်ဝိၺိၺ်ႇ သူ လိပ်း ဢေႃႈ။- 11ပေႃး ဝိၺိၺ်ႇ ၸဝ်ႈၽြႃး ဢၼ် ႁႂ်ႈ ၸဝ်ႈ ယေႇသု၊လုၵ်ႉ ၵႃႈ တၢင်းတၢႆ ၶိုၼ်းလိပ်း မႃး ၼၼ်ႉ မီး ယူႇ ၵႃႈၼႂ်း သူ ၸိုင်၊ၸဝ်ႈ ဢၼ် ႁႂ်ႈ ၸဝ်ႈ ၶရိၸ်ႈ၊လုၵ်ႉ ၶိုၼ်းလိပ်း ၼၼ်ႉ တၵ်း ပၼ် ဢသၢၵ်ႈ တီႈ တူဝ် သူ ဢၼ် ၸၢင်ႈ လု ၸၢင်ႈ လႅဝ် ၼႆႉ ၵွပ်ႈပိူဝ်ႈ ဝိၺိၺ်ႇ ၸဝ်ႈ မီး ယူႇ ၵႃႈၼႂ်း သူ ၼၼ်ႉ ဢေႃႈ။ 12ၵွပ်ႈပိူဝ်ႈ ၸိူဝ်ႉ ၼင်ႇ ၼႆ လႄႈ၊ပီႈၼွင်ႉ ၶဝ်႟။ ႁဝ်း ထုၵ်ႇၼီႈ ၼိူဝ်ႉလိူတ်ႈ ႁဝ်း ၼၼ်ႉ ဢမ်ႇၸႂ်ႈ၊ႁဝ်း ဢမ်ႇ လူဝ်ႇ ၵမ်ၵျၢင်ႉ ၸွမ်း ဢလူဝ်ႇ ၼိူဝ်ႉလိူတ်ႈ ယဝ်ႉ။- 13ပေႃး သူ ၵမ်ၵျၢင်ႉ ၸွမ်း ဢလူဝ်ႇ ၼိူဝ်ႉလိူတ်ႈ ၸိုင်၊သူ တၵ်း လႆႈ တၢႆ ဢေႃႈ။ ၵူၺ်းၵႃႈ၊ပေႃး သူ ဢိင် ဝိၺိၺ်ႇ ၸဝ်ႈ လႄႈ ဢဝ်တၢႆ ပႅတ်ႈ တၢင်းၵမ် တၢင်းၵျၢင်ႉ တူဝ်ၵႃႇယႃႉ သူ ၸိုင်၊သူ တၵ်း လႆႈ ဢသၢၵ်ႈလိပ်း ဢေႃႈ။- 14ၶဝ် ၸိူဝ်း ဢၼ် ၶၢမ်ႇ ဢဝ် တၢင်း ဢၼ် ဝိၺိၺ်ႇ ၸဝ်ႈၽြႃး ယိပ်း ၸုင် ဢွၼ် သူင်ႇ ပၼ် ၼၼ်ႉ ပဵၼ် လုၵ်ႈၽြႃးပဵၼ်ၸဝ်ႈ ဢေႃႈ။- 15လွင်ႈ မၼ်း ၸမ်ႉ၊သူ လႆႈ ႁပ်ႉ ၶၢမ်ႇ ၸႂ်သၽေႃး ၶႃႈ ႁႂ်ႈ ပေႃး လႆႈ ၶိုၼ်း ၵူဝ်ႁႄ ဢမ်ႇၸႂ်ႈ။ သူ လႆႈ ႁပ်ႉ ၶၢမ်ႇ ၸႂ်သၽေႃး ဢၼ် ပဵၼ် လုၵ်ႈၽြႃးပဵၼ်ၸဝ်ႈ ၼၼ်ႉ ယဝ်ႉ ၸင်ႇ၊သူ လႆႈ ဢၶႂၢင်ႉ ဢၼ် ႁွင်ႉ ၽြႃးပဵၼ်ၸဝ်ႈ ဝႃႈ၊ "ဢပ်ႉပႃႉ၊ပေႃႈ႟။" ဝႃႈ ၼင်ႇ ၼႆ ဢေႃႈ။- 16ႁဝ်း ပဵၼ် လုၵ်ႈၽြႃးပဵၼ်ၸဝ်ႈ ဝႃႈၼႆ ဝိၺိၺ်ႇ ၸဝ်ႈ ၶၢမ်ႇသၢၵ်ႈသေႇ လူၺ်ႈ ၵၼ် တင်း ဝိၺိၺ်ႇ ႁဝ်း ယူႇ ဢေႃႈ။- 17ပိူဝ်ႈ ဢၼ် ႁဝ်း ပဵၼ် လုၵ်ႈ မၼ်းၸဝ်ႈ လႄႈ၊ႁဝ်း တၵ်း လႆႈ ၶၢမ်ႇ ၸၢမ်ႇၸႃး ဢမူၺ်ႇ မၼ်းၸဝ်ႈ၊ဢမူၺ်ႇ ဢၼ် လႆႈ ၶၢမ်ႇ ၸၢမ်ႇၸႃး လူၺ်ႈ ၵၼ် တင်း ၸဝ်ႈ ၶရိၸ်ႈ၊ဢေႃႈ။ ပေႃး ႁဝ်း ႁူမ်ႈ ၶၢမ်ႇ တုၵ်ႉၶႃႉ တၢင်း ၽၢၼ် လူၺ်ႈ ၸဝ်ႈ ၶရိၸ်ႈ၊ၸိုင်၊ႁဝ်း တၵ်း လႆႈ ႁူမ်ႈ ၶၢမ်ႇ မုၼ်ၽုင်း မၼ်းၸဝ်ႈ ဢေႃႈ။ 18ၵဝ် ၶႆႈၸႂ် တူၺ်း လႄႈ ႁု ဝႃႈ ဢၼ် တုၵ်ႉၶႃႉ တၢင်း ၽၢၼ် ဢၼ် ႁဝ်း လႆႈ ၶၢမ်ႇ ယူႇ တေႃႈလဵဝ် တႂ်ႈတႃ ၼႆႉ ၼၼ်ႉ ဢမ်ႇ မီး တီႈ တၵ်း တႅၵ်ႈၼိူင်း လူၺ်ႈ မုၼ်ၽုင်း ဢၼ် တၵ်း ထၢင်ႇသႃး မႃး မိူဝ်းၼႃႈ ၼၼ်ႉ လႃးလႃး။- 19ၶိူင်ႈပိူင် ဢၼ် ၽြႃးပဵၼ်ၸဝ်ႈ ၽၢၼ်ႇသၢင်း ဝႆႉ ၵႃႈမီး တင်းသဵင်ႈတင်းလူင် မုင်ႈမွင်း ၼႃႇ လူင်လၢင် လႄႈ ပႂ်ႉထႃႈ တၢင်း ဢၼ် ၽြႃးပဵၼ်ၸဝ်ႈ တၵ်း ၼႄပျႃး လုၵ်ႈ မၼ်းၸဝ်ႈ တင်းလၢႆ ထၢင်ႇသႃး မႃး ၼၼ်ႉ ဢေႃႈ။- 20လွင်ႈ မၼ်း ၸမ်ႉ၊ၶိူင်ႈပိူင် ဢၼ် ၽြႃးပဵၼ်ၸဝ်ႈ ၽၢၼ်ႇသၢင်း ဝႆႉ တင်းသဵင်ႈ ၼႆႉ လႆႈ တူၵ်း ၵႃႈၼႂ်း ဢၼတ်ႉတႃႉ တြႃး ၵႂႃႇ ၸွမ်း ဢလူဝ်ႇ မၼ်း ဢမ်ႇၸႂ်ႈ၊ပဵၼ် ၸွမ်း ဢလူဝ်ႇ ၽြႃးပဵၼ်ၸဝ်ႈ ဢေႃႈ။ ၼႂ်းဝႃႈၼၼ် သေၵေႃႈ မီး တီႈ မုင်ႈမွင်း ယူႇ ဝႃႈ၊- 21ၶိူင်ႈပိူင် ဢၼ် မၼ်းၸဝ်ႈ ၽၢၼ်ႇသၢင်း တင်းသဵင်ႈ ၼႆႉ၊ဝၼ်း ၼိုင်ႈ တၵ်း လႆႈ လွတ်ႈ ဢွၵ်ႇ ၼႂ်း တၢင်း ဢၼ် ပဵၼ် ၶႃႈ ၸၢင်ႈ ၽွၵ်ႈပျၢၼ်ႇ လုလႅဝ် ၼၼ်ႉ လႄႈ တၵ်း လႆႈ လွတ်ႈ ၸွမ်း ၵႂႃႇ လူၺ်ႈ ၵၼ် တင်း လုၵ်ႈၽြႃးပဵၼ်ၸဝ်ႈ တင်းလၢႆ ၶဝ်ႈ ၵႃႈၼႂ်း တီႈ ႁိူဝ်ႈႁိူင်း လွတ်ႈ လႅဝ်း ၼၼ်ႉ ဢေႃႈ။- 22ႁဝ်း ႁု လွင်ႈ ဢၼ် တေႃႇထိုင် မိူဝ်ႈလဵဝ် ၼႆႉ ၶိူင်ႈပိူင် လေႃးၵႃႉ တင်းသဵင်ႈ ၼႆႉ ၶၢင်းၶီ ၶၢင်းၽၢၼ် လူၺ်ႈ တုၵ်ႉၶႃႉ ဝူၺ်ႇတၼႃႇ မိူၼ်ၼင်ႇ မႄႈယိင်း လႆႈ ၶၢမ်ႇ ၵိၼ်းၸႂ် ယၢမ်း မိူဝ်ႈ ဢၼ် ၸမ် တၵ်း ၵိူတ်ႇလဵင်ႉ လုၵ်ႈ ၼၼ်ႉ ဢေႃႈ။- 23ၶိူင်ႈပိူင် လေႃးၵႃႉ တင်းသဵင်ႈ ၼႆႉ ၵူၺ်းဢမ်ႇၵႃး ႁဝ်း ၸိူဝ်း ဢၼ် လႆႈ ၶၢမ်ႇ ဢဝ် ဝိၺိၺ်ႇ ၸဝ်ႈ၊ဢၼ် ဝႃႈ ငဝ်ႈႁၢၵ်ႈ သု ၵျေးၸူး ဢၼ် ၽြႃးပဵၼ်ၸဝ်ႈ ပၼ် ႁဝ်း ၼၼ်ႉ ၵေႃႈ လႆႈ ၶၢင်းၶီ ၶၢင်းၽၢၼ် ယူႇ ၼႂ်း ႁူဝ်ၸႂ် ႁဝ်း၊ၸွမ်းၼင်ႇ ဢၼ် ႁဝ်း ပႂ်ႉထႃႈ တၢင်း ဢၼ် ၽြႃးပဵၼ်ၸဝ်ႈ တၵ်း ႁဵတ်း ႁႂ်ႈ ႁဝ်း ၶဝ်ႈ ပဵၼ် လုၵ်ႈ မၼ်းၸဝ်ႈ လႄႈ ပွႆႇ ႁႂ်ႈ တူဝ် ၶၼ်ႇထႃႇ ႁဝ်း လွတ်ႈ ၼၼ်ႉ ယူႇ ဢေႃႈ။- 24ႁဝ်း မီး တၢင်း မုင်ႈမွင်း ၼႆႉ လႄႈ ႁဝ်း လႆႈ ၶၢမ်ႇ ၵႄႇၶျွတ်ႈ ဢဝ် ဢေႃႈ။ ၵူၺ်းၵႃႈ၊ပေႃး ႁဝ်း ထူပ်း ႁၼ် ၶိူင်ႈပိူင် ဢၼ် ႁဝ်း မုင်ႈမွင်း ၼၼ်ႉ ၸိုင်၊ဢၼ် ၼၼ်ႉ ဢမ်ႇၸႂ်ႈ တၢင်း မုင်ႈမွင်း ၸႅတ်ႈ ၸႅတ်ႈ ယဝ်ႉ။ ၵွပ်ႈၼႆ လႄႈ ၽူႈလႂ် ယင်း တၵ်း မုင်ႈမွင်း ၶိူင်ႈပိူင် ဢၼ် ၸဝ်ႈ ၵဝ်ႇ လႆႈ ထူပ်း ႁၼ် ယဝ်ႉ ၼၼ်ႉ ၸိူဝ်ႉ ၼင်ႇ ႁိုဝ်။- 25ၵူၺ်းၵႃႈ၊ပေႃး မုင်ႈမွင်း ၶိူင်ႈပိူင် ဢၼ် ႁဝ်း ဢမ်ႇ ထူပ်း ႁၼ် ၼၼ်ႉ ၸင်ႇ ႁဝ်း ၸၢင်ႈ ပႃးၸႂ် ယိူၼ်ႉၶၢမ်ႇ လႄႈ ပႂ်ႉထႃႈ ယူႇ ဢေႃႈ။ 26မိူၼ် ၸိူဝ်ႉ ၼင်ႇ ၼၼ် ဝိၺိၺ်ႇ ၸဝ်ႈ မႃး ၸွႆႈ ႁဝ်း ပိူဝ်ႈ ဢၼ် ႁဝ်း ႁႅင်း လဵၵ်ႉ ႁႅင်း ၵေႇ ၼၼ်ႉ ဢေႃႈ။ ႁဝ်း ထုၵ်ႇလီ သူးတွင်း ယွၼ်း ဢၼ် လႂ် ႁဝ်း ယင်း ဢမ်ႇ ႁု သေၵေႃႈ၊ဝိၺိၺ်ႇ ၸဝ်ႈ ဢဝ် တင်း တၢင်း ဢၼ် ၶၢင်းၶီ ၶၢင်းၽၢၼ် ဢၼ် ဢမ်ႇ ၸၢင်ႈ ဢဝ် သူပ်း လၢတ်ႈ ၼၼ်ႉ တွင်းပၢၼ်ႇ ၽြႃးပဵၼ်ၸဝ်ႈ ပုၼ်ႈ ႁဝ်း ယူႇ ဢေႃႈ။- 27ၽြႃးပဵၼ်ၸဝ်ႈ ဢၼ် ႁု တပ်း ပွတ်ႇ ႁူဝ်ၸႂ် ၵူၼ်း ၼၼ်ႉ ၵေႃႈ ႁုႁၼ် သၽေႃး ဝိၺိၺ်ႇ ၸဝ်ႈ၊ၵွပ်ႈပိူဝ်ႈ ဝိၺိၺ်ႇ ၸဝ်ႈ ၼၼ်ႉ တၢင်တူဝ် ၵူၼ်း မူတ်းၸၢင်ႇ မၼ်းၸဝ်ႈ တင်းလၢႆ လႄႈ၊တွင်းပၢၼ်ႇ ၽြႃးပဵၼ်ၸဝ်ႈ ၸွမ်းၼင်ႇ ဢလူဝ်ႇ မၼ်းၸဝ်ႈ မီး ၼၼ်ႉ ဢေႃႈ။ 28ႁဝ်း ႁု လွင်ႈ ဢၼ် ၵႃႈၼႂ်း လွင်ႈတၢင်း ၵူႈၸိူဝ်ႉၵူႈပိူင် ၽြႃးပဵၼ်ၸဝ်ႈ ပွင် ဢၵျူဝ်း ဢၼ် လီ တီႈ ၶဝ် ၸိူဝ်း ဢၼ် ႁၵ်ႉပႅင်း မၼ်းၸဝ်ႈ၊ဢၼ် ဝႃႈ ၶဝ် ၸိူဝ်း ဢၼ် မၼ်းၸဝ်ႈ ႁွင်ႉ ဢဝ် ၸွမ်းၼင်ႇ ဢလူဝ်ႇ တၢင်းၵျၢမ်ႇ မၼ်းၸဝ်ႈ မီး ၼၼ်ႉ ဢေႃႈ။- 29ၼင်ႇ ႁိုဝ် လုၵ်ႈၸဝ်ႈ တၵ်း ပဵၼ် လုၵ်ႈတူၼ်ႈ ၼႂ်း ၼွင်ႉ မၼ်းၸဝ်ႈ ၼမ်ၼႃႇ ၸိုင်၊တီႈ ၶဝ် ၸိူဝ်း ဢၼ် ၽြႃးပဵၼ်ၸဝ်ႈ ႁု ဝႆႉ ၸဵမ်မိူဝ်ႈ ဢွၼ်တၢင်း ၼၼ်ႉ မၼ်းၸဝ်ႈ ႁဵတ်း ဝႆႉ ႁႂ်ႈ ၶဝ် လႆႈ ပဵၼ် ၸိူဝ်ႉ ၼင်ႇ ပုင်ႇႁၢင်ႈ လုၵ်ႈၸဝ်ႈ ဢေႃႈ။- 30ၼင်ႇ ၼၼ် လႄႈ ၶဝ် ၸိူဝ်း ဢၼ် ၽြႃးပဵၼ်ၸဝ်ႈ ၶိုင် ပွင် ဝႆႉ ၼၼ်ႉ မၼ်းၸဝ်ႈ ႁွင်ႉ ဢဝ် ဢေႃႈ။ ၶဝ် ၸိူဝ်း ဢၼ် ၽြႃးပဵၼ်ၸဝ်ႈ ႁွင်ႉ ဢဝ် ၼၼ်ႉ မၼ်းၸဝ်ႈ မၢတ်ႈ ပဵၼ် ၵူၼ်း သိုဝ်ႈတေႃႇ ဢေႃႈ။ ၶဝ် ၸိူဝ်း ဢၼ် မၼ်းၸဝ်ႈ မၢတ်ႈ ပဵၼ် ၵူၼ်း သိုဝ်ႈတေႃႇ ၼၼ်ႉ၊မၼ်းၸဝ်ႈ သမ်ႉ ႁႂ်ႈ ၶဝ် မီး မုၼ်ၽုင်း ဢေႃႈ။ 31ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊ႁဝ်း တေ ဝႃႈ ၸိူဝ်ႉႁိုဝ်။ ပေႃး ၽြႃးပဵၼ်ၸဝ်ႈ ယူႇ ၽၢႆႇ ႁဝ်း ၸိုင်၊ၽူႈလႂ် တၵ်း ၶတ်း ႁဝ်း လႆႈ။- 32မၼ်းၸဝ်ႈ ယင်း ဢမ်ႇ သေလၢႆ လုၵ်ႈ ပႃးလဵဝ် တူဝ်ၸဝ်ႈၵဝ်ႇ လႄႈ၊ယင်း ဢၢပ်ႈပၼ် ႁႂ်ႈလႆႈ ၶၢမ်ႇတၢႆ တၢင် ႁဝ်း တင်းလၢႆ ယဝ်ႉ။ ပေႃး မၼ်းၸဝ်ႈ ပၼ် လုၵ်ႈၸဝ်ႈ ၸိုင်၊မၼ်းၸဝ်ႈ ယင်း ဢမ်ႇ ပၼ် ႁဝ်း ၵူႈၸိူဝ်ႉၵူႈပိူင် လႄႈ တၵ်း ယူႇ လႆႈ ႁိုဝ်း။- 33ၽူႈလႂ် တၵ်း တၢင်ႇ ဢပျတ်ႈ ၶဝ် ၸိူဝ်း ဢၼ် ၽြႃးပဵၼ်ၸဝ်ႈ လိူၵ်ႈၵဵပ်း ဢဝ် ဝႆႉ ၼၼ်ႉ။ တူဝ် ၽြႃးပဵၼ်ၸဝ်ႈ လႆႈ မၢတ်ႈ ၶဝ် ပဵၼ် ၵူၼ်း သိုဝ်ႈတေႃႇ ဢေႃႈ။- 34ပေႃး ပဵၼ် ၼႆ ၽူႈလႂ် တၵ်း ၸီႇယၢင်ႇ ၶဝ် လႆႈ။ ဢမ်ႇ မီး ၽူႈလႂ် ဢေႃႈ။ ၼႆႉ ၸမ်ႉ၊ၸဝ်ႈ ယေႇသု၊ၶၢမ်ႇတၢႆ လႄႈ၊တၢႆ ယဝ်ႉ ဢမ်ႇၵႃး၊လုၵ်ႉ ၵႃႈ တၢင်းတၢႆ ၶိုၼ်းလိပ်း သေယဝ်ႉ မီး ယူႇ ၽၢႆႇၶႂႃ ၽြႃးပဵၼ်ၸဝ်ႈ လႄႈ တွင်းပၢၼ်ႇ တီႈ မၼ်းၸဝ်ႈ ပုၼ်ႈ ႁဝ်း ယူႇ ဢေႃႈ။- 35ပိူဝ်ႈ ၼႆ လႄႈ ၽူႈလႂ် တၵ်း ႁႂ်ႈ ႁဝ်း ၽၢတ်ႇ ယၢၼ် ၵၼ် တင်း တၢင်းႁၵ်ႉ မႅတ်ႈတႃႇ ၸဝ်ႈ ၶရိၸ်ႈ၊လႆႈ။ ၸွင်ႇ တၢင်း ဢၼ် ၺႃး ၽေး တုၵ်ႉၶႃႉ၊တၢင်း ဢၼ် ယၢပ်ႇၸႂ် ၵိၼ်းၸႂ်၊တၢင်း ဢၼ် ပိူၼ်ႈ ၼိၵ်ႈၸၢၵ်ႈ ငႅၼ်းသႄး၊တၢင်း ဢၼ် ဢိုပ်းယၢၵ်ႈ၊တၢင်း ဢၼ် ၽၢၼ် ငိုၼ်း ၽၢၼ် ၶမ်း၊တၢင်း ဢၼ် ထူပ်း ၽေး ဢၼ်ႇတရေႇ၊ဢမ်ႇၼၼ် ၽေး တၢင်းတၢႆ ၸိူဝ်း ၼၼ်ႉ တၵ်း ႁႂ်ႈ ႁဝ်း ၽၢတ်ႇ ယၢၼ် ၵၼ် တင်း မႅတ်ႈတႃႇ ၸဝ်ႈ ၶရိၸ်ႈ၊လႆႈ ႁိုဝ်း။- 36ၸွမ်းၼင်ႇ တႅမ်ႈ ဝႆႉ ၼႂ်း ၵျၢမ်းလိၵ်ႈ ဝႃႈ၊ "ၵွပ်ႈပိူဝ်ႈ ႁဝ်း ယုမ်ႇ ၸဝ်ႈႁဝ်း လႄႈ ႁဝ်း လႆႈ ထူပ်း ၽေး တၢင်းတၢႆ ၵူႈမိူဝ်ႈ ၵူႈဝၼ်း ဢေႃႈ။ ပိူၼ်ႈ ႁဵတ်း တီႈ ႁဝ်း မိူၼ်ၼင်ႇ ၶဝ် တေ ႁႅမ် သူဝ်း ၸိူဝ်း ဢၼ် ၸတ်း ဝႆႉ ယဝ်ႉ ၼၼ်ႉ ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။- 37ၸိူဝ်း ၼႆႉ တေ ႁႂ်ႈ ႁဝ်း ၽၢတ်ႇ သေ မႅတ်ႈတႃႇ ၸဝ်ႈ ဢမ်ႇၸႂ်ႈ ၵူၺ်းဢမ်ႇၵႃး၊ၵႃႈၼႂ်း လွင်ႈတၢင်း ၵူႈၸိူဝ်ႉၵူႈပိူင် ၸိူဝ်း ၼႆႉ ႁဝ်း ၸၢင်ႈ ပႄႉၼႅင်ႇ တဵမ်ထူၼ်ႈ ၵွပ်ႈပိူဝ်ႈ ၸဝ်ႈ ဢၼ် ႁၵ်ႉ ႁဝ်း ၼၼ်ႉ ဢေႃႈ။- 38ၵဝ် ယုမ်ႇ တႄႉ လွင်ႈ ဢၼ် ၶိူင်ႈပိူင် ဢၼ် တၵ်း ႁႂ်ႈ ႁဝ်း ၽၢတ်ႇ ယၢၼ် သေ ၵႃႈတီႈ တၢင်းႁၵ်ႉ မႅတ်ႈတႃႇ မၼ်းၸဝ်ႈ လႆႈ ၼၼ်ႉ ဢမ်ႇ မီး သေ မဵဝ်း။ ၸႃႉၸဵမ် တၢင်းတၢႆ သေဢမ်ႇဝႃႈ၊တၢင်း ဢၼ် ဢသၢၵ်ႈလိပ်း သေဢမ်ႇဝႃႈ၊တမၢၼ်ႇၵၢင်ႁၢဝ် သေဢမ်ႇဝႃႈ၊ၶုၼ် ဢၼ် ဢုပ်ႉပိူင်ႇ ၼႃႈ ၽႃႉၵၢင်ႁၢဝ် တင်း ဢႃႇၼႃႇ တၼ်းၶူဝ်း သေဢမ်ႇဝႃႈ၊သိုဝ်ႈ ၼႃႈ တႂ်ႈတႃ သေဢမ်ႇဝႃႈ၊ဢၼ် တၵ်း ပဵၼ် မႃး ၵမ်းလိုၼ်း သေဢမ်ႇဝႃႈ၊- 39မိူင်းၵၢင်ႁၢဝ် သေဢမ်ႇဝႃႈ၊မိူင်း မရၼႃႉ သေဢမ်ႇဝႃႈ၊ၶိူင်ႈပိူင် ဢၼ် ၽြႃးပဵၼ်ၸဝ်ႈ ၽၢၼ်ႇသၢင်း ဝႆႉ ၵႃႈမီး တင်းသဵင်ႈတင်းလူင် ဢၼ် လႂ် သေၵေႃႈ ဢမ်ႇ ၸၢင်ႈ ႁဵတ်း ႁႂ်ႈ ႁဝ်း ၽၢတ်ႇ ယၢၼ် ၵၼ် ၵႂႃႇ သေ ၵႃႈတီႈ တၢင်းႁၵ်ႉ မႅတ်ႈတႃႇ ၽြႃးပဵၼ်ၸဝ်ႈ ဢၼ် မီး ယူႇ ၼႂ်း ၸဝ်ႈၽြႃး ႁဝ်း ၸဝ်ႈ ယေႇသု ၶရိၸ်ႈ၊ၼၼ်ႉ ဢေႃႈ။


text: 1ဝၢႆးသေ ႁိုင် သိပ်း သီႇ ပီ ယဝ်ႉ ၼၼ်ႉ၊ၵဝ် တင်း သြႃႇ ပႃႇၼပႃႉ၊ႁွင်ႉ ဢဝ် သြႃႇ တိတု၊သေယဝ်ႉ၊ဢွၼ်ၵၼ် ၶိုၼ်ႈ ၵႂႃႇ ၵႃႈတီႈ ဝဵင်း ယေႇရုသလႅမ်ႇ၊ဢေႃႈ။- 2ၵဝ် ၵႂႃႇ ၸွမ်းၼင်ႇ ပျႃႇတိၵ်ႈ ၸဝ်ႈ သေလႄႈ မွၵ်ႇလၢတ်ႈ ၶႆႈၼႄ လွင်ႈ ၶၢဝ်ႇတြႃးသိူဝ်းပျေႃႇ ဢၼ် ၵဝ် ႁေႃးလၢတ်ႈ ပၼ် တီႈ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၼၼ်ႉ ဢေႃႈ။ ၵဝ် လၢတ်ႈၼႄ တီႈ ၵူၼ်းလူင် ၼႂ်း ၸိူဝ်းၸဝ်ႈ လွင်ႈ ဢၼ် ဢမ်ႇ ၶႂ်ႈႁႂ်ႈ ၵၢၼ်ငၢၼ်း ဢၼ် ၵဝ် ပွင်ႁဵတ်း မႃး၊ဢိၵ်ႇတင်း ၵၢၼ်ငၢၼ်း ဢၼ် ႁဵတ်း ယူႇ ယၢမ်း မိူဝ်ႈလဵဝ် ၼႆႉ လု ၵႂႃႇ ၼၼ်ႉ ဢေႃႈ။- 3ၵူၺ်းၵႃႈ၊သြႃႇ တိတု၊ဢၼ် ၵႂႃႇ ၸွမ်း ၵဝ် ၼၼ်ႉ၊ပိၵ်ႉသမ်ႉ မၼ်း ပဵၼ် ၵူၼ်း မဵဝ်း ၵရိၵ်ႉ၊သေၵေႃႈ၊ၶဝ် ဢမ်ႇ တဵၵ်းငႅၼ်း ႁႂ်ႈ မၼ်း ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် ဢေႃႈ။- 4ၵူၺ်း မီး ၵူၼ်း ၸိူဝ်း ဢၼ် ႁဵတ်း ႁၢင်ႈ ပဵၼ် ပီႈ ပဵၼ် ၼွင်ႉ ၼၼ်ႉ၊လွမ် ၶဝ်ႈ မႃး ၵႃႈၼႂ်း ႁဝ်း၊သွပ်ႇၶၢဝ်ႇ လႄႈ လၵ်ႉ လွမ် တူၺ်း တၢင်း လွတ်ႈလႅဝ်း ႁဝ်း ဢၼ် ႁဝ်း လႆႈ ၶၢမ်ႇ ၸၢမ်ႇၸႃး၊ၵွပ်ႈ လူၺ်ႈ ၸဝ်ႈ ယေႇသု ၶရိၸ်ႈ၊ၼၼ်ႉ သေယဝ်ႉ၊ၶဝ် ဢၢင်ႈ တၵ်း ဢဝ် ႁဝ်း ၶိုၼ်း ပဵၼ် ၶႃႈ တြႃး မူဝ်းသေႇ၊ဢေႃႈ။- 5ၼင်ႇ ႁိုဝ် ၶၢဝ်ႇတြႃးသိူဝ်းပျေႃႇ ဢၼ် ၸႅတ်ႈ မၢၼ်ႇ ၼၼ်ႉ တၵ်း တႄႇ ယူႇ ၵႃႈၼႂ်း သူ ၸိုင်၊ၸူဝ်ႈ ၵမ်းဢွၼ်ႇၼိုင်ႈ ၵူၺ်း ၵေႃႈ၊ႁဝ်း တိုၼ်း ဢမ်ႇ ၶၢမ်ႇ သုမ်း ၶဝ် သေ ဢိတ်း။ 6ၶဝ် ၸိူဝ်း ဢၼ် မိူၼ် ႁၢင်ႈ မီး ၼႃႈ မီး တႃ ၵႃႈၼႂ်း ပၢင်ၵုမ် ၼၼ်ႉ၊ပိၵ်ႉသမ်ႉ ၶဝ် ပဵၼ် ၵူၼ်းလူင် ၸိူဝ်ႉ ၼင်ႇ ႁိုဝ် သေၵေႃႈ၊ၵဝ် ဢမ်ႇ မၢတ်ႈ ၶဝ် ပဵၼ် ၵႃႈသင်၊ၸွမ်းၼင်ႇ ၽြႃးပဵၼ်ၸဝ်ႈ ဢမ်ႇ တူၺ်း ၼႃႈ ၵူၼ်း လႄႈ ၶဝ် ၼၼ်ႉ ဢမ်ႇ လႆႈ ထႅင်ႈ ပိင်ႇၺႃႇ တီႈ ၵဝ် ၵႃႈသင်၊- 7ယင်း ဢမ်ႇၵႃး၊ၶဝ် လႆႈ ႁုႁၼ် ဝႃႈ ၽြႃးပဵၼ်ၸဝ်ႈ ပုၼ်ႈၽွၼ်း ၼႃႈၵၢၼ် လူင် တီႈ ၵဝ်၊ႁႂ်ႈ ၵဝ် ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ တီႈ ၵူၼ်း ၸိူဝ်း ဢၼ် ဢမ်ႇ လႆႈ ၶၢမ်ႇ မၢင်ႇၵလႃႇ ပၢတ်ႇပၢႆၼင်၊မိူၼ် ၸိူဝ်ႉ ၼင်ႇ ဢၼ် ႁႂ်ႈ သြႃႇ ပေႇတရု၊ႁေႃးလၢတ်ႈ ပၼ် တီႈ ၵူၼ်း ၸိူဝ်း ဢၼ် ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် ၼၼ်ႉ ဢေႃႈ။- 8လွင်ႈ မၼ်း ၸမ်ႉ၊ၽြႃးပဵၼ်ၸဝ်ႈ ဢၼ် ဢၢပ်ႈပၼ် ပုၼ်ႈၽွၼ်း ၼႃႈၵၢၼ် လူင် ႁႂ်ႈ သြႃႇ ပေႇတရု၊ပဵၼ် တမၢၼ်ႇၸဝ်ႈ ၵႃႈၼႂ်း ၵူၼ်း ၸိူဝ်း ဢၼ် ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် ၼၼ်ႉ၊မၼ်းၸဝ်ႈ ဢၢပ်ႈပၼ် ႁႂ်ႈ ၵဝ် ပဵၼ် တမၢၼ်ႇၸဝ်ႈ ၼႂ်း ၵူၼ်း တၢင်ႇၸိူဝ်ႉတၢင်ႇၶိူဝ်း ဢေႃႈ။- 9ပိူဝ်ႈ ၼႆ လႄႈ မိူဝ်ႈ ဢၼ် ၶဝ် သု ႁု ၵျေးၸူး ၸဝ်ႈ ဢၼ် ၵဝ် လႆႈ ၶၢမ်ႇ ဢဝ် ၼၼ်ႉ ၸိုင်၊သြႃႇ ယႃႇၵုပ်ႈ၊ပေႇတရု၊တင်း ယူဝ်းႁၢၼ်ႇ၊ၸိူဝ်း ဢၼ် ပဵၼ် ၵူၼ်းလူင် ဢၼ် ပဵၼ် သဝ် ငဝ်ႈ ၸိူဝ်း ၼၼ်ႉ ၸင်ႇ ယိုၼ်း မိုဝ်း ၶွၼ်ၶႂႃ ၼုၵ်ႈ သၢၵ်ႈ ၵဝ် တင်း သြႃႇ ပႃႇၼပႃႉ၊ၼႄ လွင်ႈ ဢၼ် ၶဝ် တင်းမူတ်း ၽွမ်ႉၸႂ် ၵၼ် ဝႃႈ၊ႁႂ်ႈ ႁဝ်း သွင် ၵေႃႉ ၼႆႉ၊သၢင်ႈ ႁဵတ်း ၵႃႈၼႂ်း ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း လႄႈ ၶဝ် သမ်ႉ သၢင်ႈ ႁဵတ်း ၵႃႈၼႂ်း ၵူၼ်း ၸိူဝ်း ဢၼ် ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် ၼၼ်ႉ ဢေႃႈ။- 10ဢၼ် ၶဝ် ယွၼ်း ဢိင် ယွၼ်း ပိုင်ႈ ႁဝ်း မဵဝ်း ၼိုင်ႈ ၸမ်ႉ၊ႁႂ်ႈ ႁဝ်း ၶႆႈၸႂ်ထူပ်း ၶဝ် ၸိူဝ်း ဢၼ် ယၢၵ်ႈၽၢၼ် ၼၼ်ႉ ၵူၺ်း ဢေႃႈ။ လွင်ႈတၢင်း ၼႆႉ ၸိုင်၊ပဵၼ် ၵၢၼ် ဢၼ် ၵဝ် ၵႆႉ ၶတ်းၸႂ် လႄႈ တေ ႁဵတ်း ၼၼ်ႉ ဢေႃႈ။ 11ဝၢႆး ၼၼ်ႉ၊မိူဝ်ႈ ဢၼ် သြႃႇ ပေႇတရု၊ႁွတ်ႈမႃး ၵႃႈတီႈ ဝဵင်း ဢၼ်ႇတိဢူၵ်ႉ၊ၼၼ်ႉ၊ၵွပ်ႈပိူဝ်ႈ မီး လွင်ႈ တၵ်း တၢင်ႇ ဢပျတ်ႈ တီႈ မၼ်း ၼၼ်ႉ လႄႈ ၵဝ် လႆႈ ၶတ်းၵၼ် တင်း မၼ်း တေႃႇၼႃႈ ၵူၼ်း တင်းလၢႆ ဢေႃႈ။- 12ၸူဝ်ႈ ဢၼ် ၵူၼ်း ၸိူဝ်း ဢၼ် သြႃႇ ယႃႇၵုပ်ႈ၊ပွႆႇ မႃး ၼၼ်ႉ ယင်း ဢမ်ႇ ပႆႇ ႁွတ်ႈထိုင် မႃး ၼၼ်ႉ ၸိုင်၊မၼ်း ၵိၼ် လူၺ်ႈ ၵၼ် တင်း ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း တင်းလၢႆ သေၵေႃႈ၊မိူဝ်ႈ ဢၼ် ၶဝ် ၸိူဝ်း ၼၼ်ႉ ႁွတ်ႈထိုင် မႃး ၸိုင်၊ပိူဝ်ႈ ဢၼ် မၼ်း ၵူဝ် ၵူၼ်း ၸိူဝ်း ဢၼ် ဝႆႉ ဢယေး လွင်ႈတၢင်း ဢၼ် ပၢတ်ႇပၢႆၼင် ၼၼ်ႉ လႄႈ မၼ်း သုတ်ႉ ႁူၼ် သေ၊ဢမ်ႇ ႁတ်း ၵိၼ် လူၺ်ႈ ၵၼ် တင်း ပီႈၼွင်ႉ တၢင်ႇၸိူဝ်ႉတၢင်ႇၶိူဝ်း ၸိူဝ်း ၼၼ်ႉ ယဝ်ႉ။- 13ၵူၼ်း မဵဝ်း ၵျူး၊တၢင်ႇၵေႃႉ တၢင်ႇ ၵူၼ်း တင်းလၢႆ ၵေႃႈ၊ၸွမ်း မၼ်း ၵႂႃႇ လႄႈ၊တေႃႇထိုင်ႁွတ်ႈ သြႃႇ ပႃႇၼပႃႉ၊သမ်ႉ ပေႃး ၶဝ်ႈပႃး ၵႂႃႇ ၸွမ်း ၼႂ်း တၢင်း ဢၼ် ၶဝ် သုတ်ႉ ႁူၼ် ၵႂႃႇ ၼၼ်ႉ ဢေႃႈ။- 14မိူဝ်ႈ ဢၼ် ၵဝ် ႁၼ် ၶဝ် ဢမ်ႇ ၵမ်ၵျၢင်ႉ ၸွမ်း သဵတ်ႈၸႃႇ ၶၢဝ်ႇတြႃးသိူဝ်းပျေႃႇ သိုဝ်ႈ သိုဝ်ႈ ၸိုင်၊ၵဝ် ႁတ်း လၢတ်ႈ တီႈ သြႃႇ ပေႇတရု၊ၽၢႆႇၼႃႈ ၶဝ် တင်းသဵင်ႈတင်းလူင် လႄႈ ဝႃႈ၊ "မႂ်း ၼႆႉ ပဵၼ် ၵူၼ်း မဵဝ်း ၵျူး၊ဢေႃႈ။ ပေႃး သူ ယင်း ဢမ်ႇ ၵမ် ဢမ်ႇ ၵျၢင်ႉ ၸိူဝ်ႉ ၼင်ႇ ၵျူး၊ၵေႃႉ ၼိုင်ႈ လႄႈ သမ်ႉ ယူႇသဝ်း မိူၼ် ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ယူႇ ၸိုင်၊ႁဵတ်းသင် လႄႈ မႂ်း တဵၵ်းငႅၼ်း ႁႂ်ႈ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၵမ်ၵျၢင်ႉ ၸွမ်း ထုင်းတြႃး ၵျူး၊ယူႇ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 15ၵဝ် လၢတ်ႈ ထႅင်ႈ လႄႈ ဝႃႈ၊ "ႁဝ်း ၸိူဝ်း ၼႆႉ ပဵၼ် ၸႃႇတိ ၵူၼ်း မဵဝ်း ၵျူး၊လႄႈ ဢမ်ႇ ပဵၼ် ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ဢၼ် မီး ဢပျတ်ႈ ၼၼ်ႉ ဢေႃႈ။- 16ႁဝ်း ႁု ဝႃႈ၊ႁဝ်း လႆႈ ပဵၼ် ၵူၼ်း သိုဝ်ႈတေႃႇ ၵႃႈတီႈ ၽြႃးပဵၼ်ၸဝ်ႈ၊ၵွပ်ႈ လူၺ်ႈ ၵမ်ၵျၢင်ႉ ၸွမ်း ပိင်းၺၢပ်ႈတြႃး ဢမ်ႇၸႂ်ႈ လႄႈ မၼ်း လႆႈ ပဵၼ် ၵွပ်ႈ လူၺ်ႈ ႁဝ်း ယုမ်ႇမၢတ်ႈ ၸဝ်ႈ ယေႇသု ၶရိၸ်ႈ၊ၼၼ်ႉ ဢေႃႈ။ ႁဝ်း ၼႆႉ ၵေႃႈ လႆႈ ယုမ်ႇမၢတ်ႈ ၸဝ်ႈ ယေႇသု ၶရိၸ်ႈ၊ႁႂ်ႈလႆႈ ပဵၼ် ၵူၼ်း သိုဝ်ႈတေႃႇ ၵႃႈတီႈ ၽြႃးပဵၼ်ၸဝ်ႈ ၵွပ်ႈ လူၺ်ႈ ႁဝ်း ယုမ်ႇမၢတ်ႈ ၸဝ်ႈ ယေႇသု ၶရိၸ်ႈ၊ၼၼ်ႉ လႄႈ ၵွပ်ႈ လူၺ်ႈ ၵမ်ၵျၢင်ႉ ၸွမ်း ပိင်းၺၢပ်ႈတြႃး ဢမ်ႇၸႂ်ႈ။ လွင်ႈ မၼ်း ၸမ်ႉ၊ၵွပ်ႈ လူၺ်ႈ ၵမ်ၵျၢင်ႉ ၸွမ်း ပိင်းၺၢပ်ႈတြႃး လႄႈ ၽူႈလႂ် ၵေႃႈ ဢမ်ႇ ပဵၼ် ၵူၼ်း သိုဝ်ႈတေႃႇ လႆႈ၊" ဝႃႈ ၼင်ႇ ၼႆ ဢေႃႈ။- 17ၵူၺ်းၵႃႈ၊ၼႂ်း တၢင်း ဢၼ် ႁဝ်း ၶတ်းၸႂ် ႁႂ်ႈလႆႈ ပဵၼ် ၵူၼ်း သိုဝ်ႈတေႃႇ ၵႃႈၼႂ်း ၸဝ်ႈ ၶရိၸ်ႈ ၼၼ်ႉ၊သင် ဝႃႈ ႁဝ်း ပဵၼ် ၵေႃႉ ဢၼ် မီး ဢပျတ်ႈ ၼမ် မိူၼ် ၸိူဝ်ႉ ၼင်ႇ ၵူၼ်း တၢင်ႇၸိူဝ်ႉတၢင်ႇၶိူဝ်း ၸိုင်၊ၸဝ်ႈ ၶရိၸ်ႈ၊ပဵၼ် ၵေႃႉ ဢၼ် ပၼ် ႁဵင်း ႁႂ်ႈ ႁဵတ်း ဢပျတ်ႈ ႁိုဝ်း။ ဢမ်ႇ ပဵၼ် ၸိူဝ်ႉ ၼင်ႇ ၼၼ်။- 18ပေႃး ၵဝ် ၶိုၼ်း တႄႇႁဵတ်း ဢၼ် ၵဝ် ၵိူၼ်ႇ ယႃႉပႅတ်ႈ ဝႆႉ ၼၼ်ႉ ၸိုင်၊မၼ်း ပဵၼ် လွင်ႈ ဢၼ် တူဝ်ၸဝ်ႈၵဝ်ႇ ၼႄပျႃး ဝႃႈ၊တူဝ်ၸဝ်ႈၵဝ်ႇ မီး ဢပျတ်ႈ ဢေႃႈ။- 19လွင်ႈ မၼ်း ၸမ်ႉ၊ၵွပ်ႈပိူဝ်ႈ ပိင်းၺၢပ်ႈတြႃး ၼၼ်ႉ၊ၵဝ် လႆႈ တၢႆ သေ ၵႃႈတီႈ ပိင်းၺၢပ်ႈတြႃး ယဝ်ႉ လႄႈ၊ႁႂ်ႈလႆႈ မီး ဢသၢၵ်ႈ လႄႈ ယူႇ လူၺ်ႈ ၵၼ် တင်း ၽြႃးပဵၼ်ၸဝ်ႈ ဢေႃႈ။- 20ၵဝ် လႆႈ ၶၢမ်ႇ တွၵ်ႇ တၢႆ လူၺ်ႈ ၵၼ် တင်း ၸဝ်ႈ ၶရိၸ်ႈ၊ၵႃႈတီႈ သဝ်မႆႉဝႃးမိုဝ်း ယဝ်ႉ လႄႈ၊ဢမ်ႇ မီး ဢသၢၵ်ႈ ယဝ်ႉ။ ပဵၼ် ၸဝ်ႈ ၶရိၸ်ႈ၊ၵူၺ်း ဢၼ် မီး ဢသၢၵ်ႈလိပ်း ယူႇ ၵႃႈၼႂ်း ၵဝ်၊ဢၼ် ၵဝ် မီး ဢသၢၵ်ႈလိပ်း ယူႇ ၼႆႉ ၵေႃႈ လိပ်း လူၺ်ႈ တၢင်း ဢၼ် ယုမ်ႇမၢတ်ႈ လုၵ်ႈၽြႃးပဵၼ်ၸဝ်ႈ၊ၸဝ်ႈ ဢၼ် ႁၵ်ႉပႅင်း ၵဝ် လႄႈ ၶၢမ်ႇ ၸုၼ်ႉ တူဝ်ၸဝ်ႈၵဝ်ႇ ပုၼ်ႈ ၵဝ် ၼၼ်ႉ ဢေႃႈ။- 21ၵဝ် တိုၼ်း ဢမ်ႇ ပႄႇ ဢမ်ႇ ပႅတ်ႈ သု ၵျေးၸူး ၽြႃးပဵၼ်ၸဝ်ႈ။ လွင်ႈ မၼ်း ၸမ်ႉ၊သင် ဝႃႈ ႁဝ်း လႆႈ ပဵၼ် ၵူၼ်း သိုဝ်ႈတေႃႇ ၵႃႈတီႈ ၽြႃးပဵၼ်ၸဝ်ႈ လူၺ်ႈ တၢင်း ဢၼ် ၵမ်ၵျၢင်ႉ ၸွမ်း ပိင်းၺၢပ်ႈတြႃး ၸိုင်၊တၢင်း ဢၼ် ၸဝ်ႈ ၶရိၸ်ႈ၊လႆႈ ၶၢမ်ႇတၢႆ ၼၼ်ႉ၊ဢမ်ႇ မီး ဢၵျူဝ်း ၵႃႈသင် ယဝ်ႉ ဢေႃႈ။


text: 1ဝၢႆးသေ တၢင်း ဢၼ် ယုင်ႈယၢင်ႈ ဢူၼ် မေႃး ထၢတ်ႇယဵၼ် ၵႂႃႇ ယဝ်ႉ ၼၼ်ႉ၊သြႃႇ ပေႃးလု၊ႁွင်ႉ ဢဝ် တပႄးၸဝ်ႈ တင်းလၢႆ ၸုတုမ် ၵၼ် သေလႄႈ၊တိုၵ်းယူင်း ပၼ်ႁႅင်း ယဝ်ႉ ၸင်ႇ သင်ႇ လၢတ်ႈ ၶဝ် သေယဝ်ႉ၊ဢွၵ်ႇ ၵႂႃႇၸူး မိူင်း မႃႇၵေႇတေႃးၼိ၊ပုၼ်ႉ သေ ဢေႃႈ။- 2မၼ်း လႄႇ လဵပ်ႈ ၵႂႃႇ ၼႂ်း ဢိူင်ႇ ၼႂ်း မိူင်း ၸိူဝ်း ၼၼ်ႉ သေလႄႈ ဢဝ် တင်း ၵႂၢမ်း တြႃး ၼမ်ၼႃႇ သင်ႇ သွၼ်ပၼ် ၶဝ် သေယဝ်ႉ၊ၸင်ႇ ႁွတ်ႈထိုင် ၵႃႈတီႈ မိူင်း ဢႃႇၶႃႇယႃႉ၊ၵႂႃႇ ဢေႃႈ။- 3တီႈ ၼၼ်ႈ ယူႇ ႁိုင် သၢမ် လိူၼ် ဢေႃႈ။ မိူဝ်ႈ ဢၼ် မၼ်း ဢၢင်ႈ တၵ်း ၶၢမ်ႈ ပၢင်ႇလၢႆႇ ၵႂႃႇ ၵႃႈတီႈ မိူင်း သီးရီးယႃး၊ၼၼ်ႉ ၸိုင်၊ပိူဝ်ႈ ဢၼ် မၼ်း လႆႈ ႁု ၵူၼ်း မဵဝ်း ၵျူး၊ၶဝ် ၵျၢမ်ႇပွင် ႁဵတ်း ဢၼ် ဢမ်ႇလီ တီႈ မၼ်း ၼၼ်ႉ လႄႈ မၼ်း ၶိုၼ်း ပိၼ်ႇၸႂ် ႁႂ်ႈလႆႈ မိူဝ်း ၸွမ်း သဵၼ်ႈတၢင်း မိူင်း မႃႇၵေႇတေႃးၼိ၊ၵႂႃႇ ဢေႃႈ။- 4ၸႃႉၸဵမ် သေႃးပတရု၊လုၵ်ႈၸၢႆး ပုရု၊ၵူၼ်း ဝဵင်း ပေႇရိ၊ဢႃႇရိတ်ႉတႃႇၶု၊တင်း သေးၶုၼ်ႇတု၊ၵူၼ်း ဝဵင်း ထိတ်ႉသႃႇလေႃးၼိၵ်ႈ၊ၵႃႇယု၊ၵူၼ်း ဝဵင်း တေႇရပေႇ၊တုၶႅၵ်ႉ၊တင်း တရေႃႇၽိမ်ႇ၊ၵူၼ်းမိူင်း ဢႃႇသိ၊တင်း တိမေႃးသေႇ၊ၶဝ် ၸိူဝ်း ၼႆႉ၊ၵႂႃႇ ၸွမ်း ပႆ ၸွမ်း သြႃႇ ပေႃးလု၊ဢေႃႈ။- 5ၶဝ် ၵႂႃႇ ဢွၼ်တၢင်း ႁဝ်း လႄႈ ပႂ်ႉထႃႈ ယူႇ ၵႃႈတီႈ ဝဵင်း ထရေႃး၊ဢေႃႈ။- 6ႁဝ်း ၸမ်ႉ၊ဝၢႆး ပွႆး ၵိၼ် ၶဝ်ႈမုၼ်း ဢၼ် ဢမ်ႇ ပႃး ၸိူဝ်ႉပႅင်ႈ ၼၼ်ႉ ယဝ်ႉ ၸင်ႇ၊လုၵ်ႉ သေ ၵႃႈတီႈ ဝဵင်း ၽိလိပ်ႉပိ၊ၶီႇ ႁိူဝ်းသၢင်းၽေႃး ၵႂႃႇ ႁိုင် ႁႃႈ ဝၼ်း ၸင်ႇ ၵႂႃႇ ႁူပ်ႉ ထူပ်း ၵၼ် တင်း ၶဝ်၊ၵႃႈတီႈ ဝဵင်း ထရေႃး၊လႄႈ ယူႇ ၵႃႈတီႈ ၼၼ်ႈ ပၢတ်ႈ ၼိုင်ႈ ဢေႃႈ။ 7ၼႂ်း ဝၼ်း ၸၼေႇ ႁူဝ်ၶမ်ႈ ၼၼ်ႉ၊ႁဝ်း ၸုတုမ် ၵၼ် ႁႂ်ႈလႆႈ ဝိတ်း ၵိၼ် ၶဝ်ႈမုၼ်း ဢေႃႈ။ ၸွမ်း လူၺ်ႈ တၵ်း လႆႈ ၽၢတ်ႇ ၵၼ် ၼႂ်း ဝၼ်း မိူဝ်ႈၽုၵ်ႈ ၼၼ်ႉ လႄႈ သြႃႇ ပေႃးလု၊ႁေႃးလၢတ်ႈ ယူႇ တေႃႇထိုင်ႁွတ်ႈ တဵင်ႈၶိုၼ်း ဢေႃႈ။- 8ၵႃႈတီႈ ဢၼ် ၸုတုမ် ၵၼ် ၼိူဝ် ႁိူၼ်း ႁၢၼ်ႉ ၼိူဝ် ၼၼ်ႉ၊ၵွၵ်းၽႆး တႆႈ ဝႆႉ ၼမ်ၼႃႇ ဢေႃႈ။- 9ၵူၼ်းၼုမ်ႇ ဢွၼ်ႇ ၵေႃႉ ၼိုင်ႈ ဢၼ် လႆႈ ၸိုဝ်ႈ ဢုတုၶု၊ၼၼ်ႉ၊ၼင်ႈ ယူႇ ၵႃႈတီႈ ႁူးလၢင်းတဵၼ် လႄႈ ပိူဝ်ႈ ဢၼ် သြႃႇ ပေႃးလု၊ႁေႃးလၢတ်ႈ ယူႇ ၶိူဝ်းၶိူဝ်း ၼၼ်ႉ ၸိုင်၊ဢုတုၶု၊ငဝ် ၼွၼ်း ယူႇ တေႃႇထိုင်ႁွတ်ႈ ထၢၼ်ႈပေႃး ၼွၼ်းလပ်း ၵႂႃႇ သေယဝ်ႉ၊ပိၼ်ႈ တူၵ်း ႁိူၼ်း ႁၢၼ်ႉ သၢမ် ထၢပ်ႈ ၼၼ်ႉ ၵႂႃႇ ဢေႃႈ။ မိူဝ်ႈ ဢၼ် ၶဝ် ဢွၼ်ၵၼ် ၵႂႃႇ ဢုမ်ႈ ဢဝ် မၼ်း ၼၼ်ႉ ၸိုင်၊မၼ်း တၢႆ ၵႂႃႇ ယဝ်ႉ ယဝ်ႉ ဢေႃႈ။- 10သြႃႇ ပေႃးလု၊ၵေႃႈ၊လူင်း ၵႂႃႇ လႄႈ ဢဝ် တူဝ် မၼ်း ဢူပ်ႉၸပ်း သေ ၵွတ်ႇ မၼ်း ဝႆႉ လႄႈ လၢတ်ႈ ဝႃႈ၊ "ယႃႇပေ မႆႈၸႂ် တူၵ်းၸႂ် ၵၼ်။ ၸႂ် မၼ်း ယင်း မီး ယူႇ ဢေႃႈ၊" ဝႃႈ ၼင်ႇ ၼႆ ဢေႃႈ။- 11လိုၼ်း ၼၼ်ႉ၊မၼ်း ၶိုၼ်း ၶိုၼ်ႈ ၵႂႃႇ ဝိတ်း ၶဝ်ႈမုၼ်း ၵိၼ် လႄႈ ဝၢႆးသေ ႁေႃးလၢတ်ႈ ႁိုင် ၼႃႇ တေႃႇထိုင်ႁွတ်ႈ မိူင်းလႅင်း သေယဝ်ႉ၊ဢွၵ်ႇ ၵႂႃႇ သေ ဢေႃႈ။- 12ၶဝ် ၸင်ႇ ဢဝ် ၵူၼ်းၼုမ်ႇ ဢၼ် ဢသၢၵ်ႈ ယင်း လိပ်း ယူႇ ၼၼ်ႉ မိူဝ်း ၵႂႃႇ လႄႈ မီး ၸႂ် ဢၼ် သၢၵ်ႈသႃႇ ၼႃႇ လူင်လၢင် ဢေႃႈ။ 13ႁဝ်း ဢွၵ်ႇ ၵႂႃႇ ဢွၼ်တၢင်း လႄႈ ၶီႇ ႁိူဝ်းသၢင်းၽေႃး ၵႂႃႇၸူး ဝဵင်း ဢတ်ႉသု၊ဢၢင်ႈ တၵ်း ဝႄႉ ႁပ်ႉ ဢဝ် သြႃႇ ပေႃးလု၊ၵႃႈတီႈ ၼၼ်ႈ ပိူဝ်ႈ ဢၼ် မၼ်း ပႆ တိၼ် ၵႂႃႇ တၢင်း လွႆ ဢေႃႈ။ ႁဝ်း ႁဵတ်း ၸွမ်း ၸိူဝ်ႉ ၼင်ႇ ဢၼ် မၼ်း သင်ႇ လၢတ်ႈ ႁဝ်း ဝႆႉ ၼၼ်ႉ ဢေႃႈ။- 14မိူဝ်ႈ ဢၼ် မၼ်း ထူပ်း ၵၼ် တင်း ႁဝ်း ၵႃႈတီႈ ဝဵင်း ဢတ်ႉသု၊ယဝ်ႉ ၸိုင်၊ႁဝ်း ႁပ်ႉ ဢဝ် မၼ်း ၵႃႈၼိူဝ် ႁိူဝ်း ၼၼ်ႉ လႄႈ ၵႂႃႇၸူး ၵႃႈတီႈ ဝဵင်း မိတုလိၼ်ႇ၊ဢေႃႈ။- 15ႁဝ်း ၸင်ႇ ၶီႇ ႁိူဝ်းသၢင်းၽေႃး ဢွၵ်ႇ သေ ၵႃႈတီႈ ဝဵင်း ၼၼ်ႉ လႄႈ ဝၼ်း မိူဝ်ႈၽုၵ်ႈ လဵပ်ႈ ၵႂႃႇ ႁိမ်း ၵုၼ် ၶီးဢု၊သေယဝ်ႉ၊ထႅင်ႈ ဝၼ်း ၼိုင်ႈ ႁွတ်ႈထိုင် ၵႃႈတီႈ ၵုၼ် သမု၊လႄႈ သိူၵ်ႈ ၵႃႈတီႈ ႁိမ်း ၸဵင်ႇ လႅမ်၊ၵုၼ် ထရေႃႇၵုလိ၊ဢေႃႈ။ လိုၼ်း ၼၼ်ႉ ထႅင်ႈ ဝၼ်း ၼိုင်ႈ ႁွတ်ႈထိုင် ၵႃႈတီႈ ဝဵင်း မီးလိတ်ႉ၊သေ ဢေႃႈ။- 16သြႃႇ ပေႃးလု၊ဢမ်ႇ ၶႂ်ႈ ၵိုတ်း ၼႂ်း မိူင်း ဢႃႇသိ၊ႁိုင် ၼႃႇ လႄႈ ဢၢင်ႈ ၶႂ်ႈ ၶီႇ ႁိူဝ်းသၢင်းၽေႃး ဝႄႈ ပူၼ်ႉ ဝဵင်း ဢေးၽႅတ်ႈ၊ၵႂႃႇ ဢေႃႈ။ လွင်ႈ မၼ်း ၸမ်ႉ၊ပေႃး ပဵၼ် လႆႈ ၸိုင်၊မၼ်း ၶႂ်ႈ ႁွတ်ႈထိုင် ဝဵင်း ယေႇရုသလႅမ်ႇ၊ၼႂ်း ဝၼ်း ပွႆး ပဵၼ်ႇတေႇၵုၵ်ႉတေႇ၊ဢေႃႈ။ 17သြႃႇ ပေႃးလု၊ၸင်ႇ ပွႆႇၸႂ်ႉ ၵူၼ်း လုၵ်ႉ သေ ၵႃႈတီႈ ဝဵင်း မီးလိတ်ႉ၊ၵႂႃႇ ၵႃႈတီႈ ဝဵင်း ဢေးၽႅတ်ႈ၊လႄႈ ႁွင်ႉ ဢဝ် ၵူၼ်း ဢုပ်ႉ ၸိူဝ်းၸဝ်ႈ တင်းလၢႆ မႃး ဢေႃႈ။- 18မိူဝ်ႈ ဢၼ် ၶဝ် ႁွတ်ႈမႃး တီႈ မၼ်း ၼၼ်ႉ ၸိုင်၊မၼ်း လၢတ်ႈ တီႈ ၶဝ် လႄႈ ဝႃႈ၊ "ၸႃႉၸဵမ် ဝၼ်း ဢၼ် တိၼ် ၵဝ် မႃး ယဵပ်ႇ လိၼ်မိူင်း ဢႃႇသိ၊တေႃႇ ႁွတ်ႈ မိူဝ်ႈလဵဝ် ၼႆႉ၊ၵဝ် မီး ယူႇ လူၺ်ႈ ၵၼ် တင်း သူ ၸိူဝ်ႉ ၼင်ႇ ႁိုဝ် ၸိုင်၊သူ ႁု ဢေႃႈ။- 19ၼင်ႇ ႁိုဝ် တၵ်း ပွင် ႁဵတ်းၵၢၼ် ၽြႃးပဵၼ်ၸဝ်ႈ ၸိုင်၊ၵဝ် ပႃး တင်း ၸႂ် ဢၼ် ၶျႃးတႅမ်ႇ၊ဢိၵ်ႇတင်း တၢင်း ဢၼ် ၼမ်ႉတႃ တူၵ်း လႄႈ ၶၢမ်ႇ တၢင်း ဢၼ် ၸၢမ်းတူၺ်းယႃႉယုၵ်ႉ ၵွပ်ႈပိူဝ်ႈ ၵူၼ်း မဵဝ်း ၵျူး၊ၶဝ် ၵျၢမ်ႇ ႁႃ ႁဵတ်း တၢင်း ဢၼ် ဢမ်ႇလီ တီႈ ၵဝ် ၼၼ်ႉ ဢေႃႈ။- 20သူ ႁု လွင်ႈ ဢၼ် ၵဝ် ယင်း ဢမ်ႇ ဝႄႈ ပႅတ်ႈ လွင်ႈတၢင်း ဢၼ် တၵ်း ပွင် ဢၵျူဝ်း သူ သေ ၸိူဝ်ႉ သေ ပိူင် ၼၼ်ႉ လႄႈ ႁေႃးလၢတ်ႈ သင်ႇ သွၼ်ပၼ် ၵႃႈၼႂ်း ပၢင် ၵူၼ်း ၸု ၵူၼ်း တုမ်၊ဢိၵ်ႇတင်း ၵႃႈၼႂ်း ႁိူၼ်း သူ တင်းလၢႆ ၼၼ်ႉ ယူႇ ဢေႃႈ။- 21ၼင်ႇ ႁိုဝ် တၵ်း ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် ၸူး တီႈ ၽြႃးပဵၼ်ၸဝ်ႈ၊ဢိၵ်ႇတင်း တၵ်း ယုမ်ႇမၢတ်ႈ ၸဝ်ႈႁဝ်း ယေႇသု ၶရိၸ်ႈ၊ၸိုင်၊ၵဝ် ၶၢမ်ႇသၢၵ်ႈသေႇ တီႈ ၵူၼ်း မဵဝ်း ၵျူး၊တင်း ၵူၼ်း မဵဝ်း ၵရိၵ်ႉ၊ၶဝ် မိူၼ် မိူၼ် ၵၼ် ဢေႃႈ။- 22တေႃႈလဵဝ် ၼႆႉ ၵေႃႈ၊ၸွမ်းၼင်ႇ ဝိၺိၺ်ႇ ၸဝ်ႈ ၸႂ်ႉ ၵဝ် ၼၼ်ႉ၊ၵဝ် တၵ်း ၵႂႃႇ ၵႃႈတီႈ ဝဵင်း ယေႇရုသလႅမ်ႇ၊ဢေႃႈ။ ၵႃႈတီႈ ၼၼ်ႈ တၵ်း ပဵၼ် ၸိူဝ်ႉႁိုဝ် မႃး တီႈ ၵဝ်၊ၵဝ် ဢမ်ႇ ႁု။- 23ဢၼ် ၵဝ် ႁု ၸမ်ႉ၊ၵႃႈၼႂ်း ဝဵင်း လႂ် သေဢမ်ႇဝႃႈ၊ဝိၺိၺ်ႇ မူတ်းၸၢင်ႇ ၸဝ်ႈ ပၼ် သတိ တီႈ ၵဝ်၊လွင်ႈတၢင်း ဢၼ် ဢဝ် ၶင် ၼႂ်း ထွင်ႇ၊ဢိၵ်ႇတင်း တုၵ်ႉၶႃႉ ၶၢၼ်ၸႂ် ပႂ်ႉထႃႈ ၵဝ် ဝႆႉ ယဝ်ႉ ၼၼ်ႉ ဢေႃႈ။- 24ၼႂ်းဝႃႈၼၼ် သေၵေႃႈ ၵဝ် ဢမ်ႇ မၢတ်ႈ တၢင်း ဢၼ် လႆႈ ၶၢမ်ႇ ၼိၵ်ႈၸၢၵ်ႈ ငႅၼ်းသႄး ၼၼ်ႉ၊ပဵၼ် ဢၼ် လီ ၵူဝ် လႄႈ ၵဝ် ဢမ်ႇ သေလၢႆ ဢသၢၵ်ႈ ၵဝ်။ ၵဝ် ၵူၺ်း မီး ဢလူဝ်ႇ ၶႂ်ႈႁႂ်ႈ ၵၢၼ် ဢၼ် ၸဝ်ႈ ယေႇသု၊ၸႂ်ႉ ၵဝ် ႁဵတ်း၊ဢၼ် ဝႃႈ တၢင်း ဢၼ် ႁေႃး မွၵ်ႇလၢတ်ႈ ၶၢဝ်ႇတြႃးသိူဝ်းပျေႃႇ လွင်ႈ ၵျေးၸူး ၽြႃးပဵၼ်ၸဝ်ႈ ၼႆႉ၊တၵ်း ပျေႉၸုမ်ႇ ယဝ်ႉ တူဝ်ႈ ၵႂႃႇ ၼၼ်ႉ ၵူၺ်း ဢေႃႈ။ 25"ၵဝ် လႆႈ ႁေႃးလၢတ်ႈ လွင်ႈ မိူင်းၽြႃးပဵၼ်ၸဝ်ႈ ၵႃႈၼႂ်း သူ တင်းသဵင်ႈတင်းလူင် ယဝ်ႉ ဢေႃႈ။ တေႃႈလဵဝ် ၵဝ် ႁု လွင်ႈ ဢၼ် သူ တၵ်း တေ ဢမ်ႇ ၶိုၼ်း လႆႈ ႁၼ် ၼႃႈ ၵဝ် ထႅင်ႈ သေပွၵ်ႈ ယဝ်ႉ ၼၼ်ႉ ယူႇ ဢေႃႈ။- 26ပိူဝ်ႈ ၼႆ လႄႈ ဝၼ်း မိူဝ်ႈၼႆႉ ၵဝ် ၶၢမ်ႇသၢၵ်ႈသေႇ တီႈ သူ ၸမ်ႉ၊ပေႃး ၼႂ်း သူ သေၵေႃႉသေၵူၼ်း လွင်ႈ ၵႂႃႇ ၸွမ်း ၵႂႃႇ ၵႃႈၼႂ်း ဢပျတ်ႈ ၸိုင်၊ပုၼ်ႈတႃႇ တေ ၸိၼႄး တီႈ ၵဝ် ၼၼ်ႉ ဢမ်ႇ မီး ယဝ်ႉ။- 27လွင်ႈ မၼ်း ၸမ်ႉ၊ၵဝ် ယင်း ဢမ်ႇ ဝႄႈ လႄႈ ႁေႃး မွၵ်ႇလၢတ်ႈ ၼႄ ဢလူဝ်ႇ ၽြႃးပဵၼ်ၸဝ်ႈ၊ၵႃႈမီး တင်းသဵင်ႈတင်းမူတ်း တီႈ သူ ယဝ်ႉ ယဝ်ႉ။- 28ပိူဝ်ႈ ၼႆ ပႃး တင်း သမႃႇ သတိ လႄႈ ပႂ်ႉထိင်း တူဝ်ၸဝ်ႈၵဝ်ႇ၊ဢိၵ်ႇတင်း ၽုင် သူဝ်း တင်း ၽုင်။ ဢၼ် ဝိၺိၺ်ႇ မူတ်းၸၢင်ႇ ၸဝ်ႈ ဢၢပ်ႈပၼ် ဝႆႉ ႁႂ်ႈ သူ လႆႈ လုမ်းလႃး ၼၼ်ႉ တႃႉ။ ႁႂ်ႈ ပဵၼ် ၵေႃႉ ဢၼ် လဵင်ႉ ထိင်း ၸိူဝ်းၸဝ်ႈ ၽြႃးပဵၼ်ၸဝ်ႈ၊ဢၼ် မၼ်းၸဝ်ႈ ႁဵတ်း ႁႂ်ႈ ပဵၼ် ၶွင် မၼ်းၸဝ်ႈ ၵွပ်ႈ လူၺ်ႈ လုၵ်ႈၸဝ်ႈ လႆႈ ၶၢမ်ႇ တၢင်းတၢႆ ၼၼ်ႉ ဢေႃႈ။ 29ၵဝ် ႁု လွင်ႈ ဢၼ် ဝၢႆးသေ ၵဝ် ဢွၵ်ႇ ၵႂႃႇ ယဝ်ႉ ၼၼ်ႉ ၸိုင်၊မႃထိူၼ်ႇ ဢၼ် ႁၢဝ်ႉ ၵျၢမ်း ၼႃႇ တင်းလၢႆ၊ယင်း ဢမ်ႇ ဢဵတ်းလူ ၽုင် သူဝ်း တင်းလၢႆ လႄႈ တၵ်း ၶဝ်ႈ မႃး ၵႃႈၼႂ်း သူ ဢေႃႈ။- 30ၶိင်ႇၵႃႇလႃႉ တၵ်း ႁွတ်ႈမႃး မိူဝ်ႈ ဢၼ် ၵူၼ်း ၵႃႈၼႂ်း သူ ၵမ်ႈၽွင်ႈ တၵ်း ပေႃႇ ဢွၵ်ႇ မႃး ပႅတ်ႉလႅၼ် ၸူဝ်း ဢဝ် တပႄးၸဝ်ႈ တင်းလၢႆ ၸွမ်းလင် ၶဝ် ၵႂႃႇ ၼၼ်ႉ ဢေႃႈ။- 31ၵွပ်ႈ လွင်ႈတၢင်း ၼႆႉ လႄႈ ပႃး တင်း သတိ ပႂ်ႉ ယူႇ တႃႉ။ ၶုၵ်းၸႂ်လႆႈ တၢင်း ဢၼ် ၵဝ် ၼမ်ႉတႃ တူၵ်း ယူႇ လႄႈ သင်ႇ သွၼ် သုင်းမႃႉ သူ၊ဝၼ်း ဝၼ်း ၶိုၼ်း ၶိုၼ်း ဢမ်ႇထၢတ်ႇ သၢမ် ပီ တဵမ်တဵမ် ၼၼ်ႉ တႃႉ။ 32"ပီႈၼွင်ႉ ၶဝ်႟။ တေႃႈလဵဝ် ၼႆႉ ၵဝ် ဢဝ် သူ ဢၢပ်ႈ ၵႃႈတီႈ ၽြႃးပဵၼ်ၸဝ်ႈ၊ဢိၵ်ႇတင်း တီႈ ၵျေးၸူး တြႃး မၼ်းၸဝ်ႈ ဢၼ် ၸၢင်ႈ တႄႇႁဵတ်း သူ လႆႈ ၼၼ်ႉ လႄႈ ႁဵတ်း ႁႂ်ႈ သူ မီး ပုၼ်ႈ မီး တႃႇ ၼႂ်း တၢင်းလီ မၢင်ႇၵလႃႇ ဢၼ် ၽြႃးပဵၼ်ၸဝ်ႈ မီး ဝႆႉ၊ပုၼ်ႈ ၵူၼ်း မၼ်းၸဝ်ႈ တင်းသဵင်ႈ ဢေႃႈ။- 33ၵဝ် ဢမ်ႇ မီး ၸႂ် ၶႂ်ႈလႆႈ ငိုၼ်း၊ၶမ်း၊ၶူဝ်းၼုင်ႈ တၢင်းမႆ တီႈ ၽူႈလႂ်။- 34တူဝ် သူ ႁု လွင်ႈ ဢၼ် ၵဝ် ဢဝ် တင်း မိုဝ်း ၵဝ် သွင် ၶွၼ် ၼႆႉ၊ႁဵတ်းလဵင်ႉ ႁဵတ်း လူ တီႈ ၵဝ်၊ဢိၵ်ႇတင်း ၶဝ် ၸိူဝ်း ဢၼ် ပႃး ၸွမ်း ၵၼ် တင်း ၵဝ် ၼၼ်ႉ ယူႇ ဢေႃႈ။- 35ၼႂ်း လွင်ႈတၢင်း ၵူႈၸိူဝ်ႉၵူႈပိူင် ၼၼ်ႉ ၵဝ် ႁဵတ်း ၼႄ ဝႆႉ တီႈ သူ လွင်ႈ ဢၼ် သူ တၵ်း လႆႈ ၶတ်းၸႂ် ႁဵတ်းၵၢၼ် လႄႈ ၸွႆႈထႅမ် မႃႉၸႃႉ ၶဝ် ၸိူဝ်း ဢၼ် ႁႅင်း ၵေႇ ၼၼ်ႉ၊ဢိၵ်ႇတင်း လွင်ႈ ဢၼ် သူ တၵ်း လႆႈ၊ၶုၵ်းၸႂ်လႆႈ ၶေႃႈၵႂၢမ်း ဢၼ် ၸဝ်ႈ ယေႇသု၊လၢတ်ႈ လႄႈ ဝႃႈ၊ 'တၢင်း ဢၼ် ၽေးၸွၼ်း ယိုၼ်ႈ မႅင်ႇ ယဵင်ႈၶႅၼ်း မီး မၢင်ႇၵလႃႇ ၼႃႇ သေ တၢင်း ဢၼ် ႁပ်ႉ ဢဝ် ဢေႃႈ၊' ဝႃႈ ၼင်ႇ ၼႆ ၼၼ်ႉ မီး ဝႆႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 36သြႃႇ ပေႃးလု၊လၢတ်ႈ ၸိူဝ်ႉ ၼင်ႇ ၼႆ ယဝ်ႉ လႄႈ ၶုပ်ႉၶဝ်ႇ သူးတွင်း လူၺ်ႈ ၵၼ် တင်း ၶဝ် တင်းသဵင်ႈတင်းလူင် ဢေႃႈ။- 37ၶဝ် တင်းသဵင်ႈတင်းလူင် ႁွင်ႉ ႁႆႈ ယူႇ ယၢမ်း မိူဝ်ႈ ဢၼ် ၶဝ် ၵွတ်ႇ ၶေႃး မၼ်း လႄႈ ၼူမ် မၼ်း ယူႇ ၼၼ်ႉ ဢေႃႈ။- 38ၶဝ် ၸိူဝ်း ၼၼ်ႉ၊ယဵင်ႈၶႅၼ်း ငိၼ်းၽၢၼ် ၶေႃးၶူမ် ၵွပ်ႈပိူဝ်ႈ ၶေႃႈၵႂၢမ်း ဢၼ် မၼ်း လၢတ်ႈ ဝႃႈ၊ၶဝ် တၵ်း တေ ဢမ်ႇ ၶိုၼ်း လႆႈ ႁၼ် ၼႃႈ မၼ်း ထႅင်ႈ သေပွၵ်ႈ ယဝ်ႉ ၼၼ်ႉ ဢေႃႈ။ လိုၼ်း ၼၼ်ႉ၊ၶဝ် ၸွမ်း သူင်ႇ မၼ်း ၵႂႃႇ တေႃႇထိုင်ႁွတ်ႈ ႁိူဝ်းသၢင်းၽေႃး ဢေႃႈ။


text: 1ၵဝ် ယႃႇၵုပ်ႈ၊ဢၼ် ပဵၼ် ၶႃႈ ၽြႃးပဵၼ်ၸဝ်ႈ၊ဢိၵ်ႇတင်း ပဵၼ် ၶႃႈၸဝ်ႈ ၽြႃး ယေႇသု ၶရိၸ်ႈ၊ၼႆႉ သူင်ႇ ၵႂၢမ်း မႅတ်ႈတႃႇ ထိုင် ၵူၼ်း ၽြႃးပဵၼ်ၸဝ်ႈ သိပ်း သွင် ၶိူဝ်း၊ဢၼ် ၽၢတ်ႇၽႄ ၸွတ်ႇၸႅတ်ႇ ယူႇ ၵူႈတီႈၵူႈလႅၼ် ဢေႃႈ။ 2ပီႈၼွင်ႉ ၶဝ်႟။ မိူဝ်ႈ ဢၼ် သူ ထူပ်းၺႃး တၢင်း ဢၼ် ၸၢမ်းတူၺ်းယႃႉယုၵ်ႉ လၢႆ သမ်ႇ လၢႆ ပိူင် ၼၼ်ႉ ၸိုင်၊မၢတ်ႈ တင်းသဵင်ႈ ပဵၼ် လွင်ႈတၢင်း ဢၼ် လီ သိူဝ်းပျေႃႇ ၵူၺ်း တႃႉ။- 3ၵွပ်ႈ ၸိူဝ်ႉႁိုဝ် လႄႈ ဝႃႈ ၸမ်ႉ၊သူ ႁု လွင်ႈ ဢၼ် တၢင်း ဢၼ် ၸၢမ်းတူၺ်း တၢင်းယုမ်ႇမၢတ်ႈ သူ ၼၼ်ႉ၊တၵ်း ႁႂ်ႈ တၢင်း ယိူၼ်ႉၶၢမ်ႇ သူ တင်ႈ မၼ်ႈၶိူင်ႇ ဢေႃႈ။- 4ႁႂ်ႈ တၢင်း ယိူၼ်ႉၶၢမ်ႇ သူ ၼၼ်ႉ၊ယင်း ဢမ်ႇ သုတ်ႉ ဢမ်ႇ ယွမ်း လႄႈ ဢွၼ် သူင်ႇ သူ ႁႂ်ႈ ႁွတ်ႈထိုင် တၢင်း ၸေးၸုမ်ႇ လႄႈ ဢမ်ႇ လူဝ်ႇ သင် ထႅင်ႈ သေ ဢိတ်း ၼၼ်ႉ တႃႉ။- 5ၼႂ်း သူ ၼၼ်ႉ၊ပေႃး သေၵေႃႉသေၵူၼ်း လူဝ်ႇ ပိင်ႇၺႃႇ ၸိုင်၊ႁႂ်ႈ မၼ်း ယွၼ်း ဢဝ် ၵႃႈတီႈ ၽြႃးပဵၼ်ၸဝ်ႈ၊ၸဝ်ႈ ဢၼ် တၵ်း ပၼ် တီႈ မၼ်း ၼၼ်ႉ တႃႉ။ လွင်ႈ မၼ်း ၸမ်ႉ၊ၽြႃးပဵၼ်ၸဝ်ႈ မီး ၸႂ် ၵရုၼႃႇ ဢိၵ်ႇတင်း ၸႂ် ၸေႇတၼႃႇ ၵူၺ်း သေယဝ်ႉ၊ပၼ် တီႈ ၵူၼ်း တင်းသဵင်ႈတင်းလူင် ဢေႃႈ။- 6ၵူၺ်းၵႃႈ၊ႁႂ်ႈ မၼ်း ယင်း ဢမ်ႇ မီး ၸႂ် ဢၼ် ထၢင်ႇ ဢၼ် ထိူမ်၊ႁႂ်ႈ မၼ်း ပႃး တင်း ၸႂ် ဢၼ် ယုမ်ႇမၢတ်ႈ သေလႄႈ ယွၼ်း ဢဝ် တႃႉ။ လွင်ႈ မၼ်း ၸမ်ႉ၊ၵေႃႉ ဢၼ် မီး ၸႂ် ဢၼ် ထၢင်ႇ ဢၼ် ထိူမ် ၼၼ်ႉ၊မိူၼ် ၸိူဝ်ႉ ၼင်ႇ လႅင်းၼမ်ႉ ပိူပ်ႈၼမ်ႉ ပၢင်ႇလၢႆႇ ဢၼ် လူမ်းထူဝ်း လႄႈ သဵၼ် ၵႂႃႇ ပိဝ် ၵႂႃႇ ၼၼ်ႉ ဢေႃႈ။- 7ၵေႃႉ ၼၼ်ႉ ယႃႇပေ ႁႂ်ႈ မၼ်း ထၢင်ႇ ၼႂ်း ၸႂ် မၼ်း ဝႃႈ၊တၵ်း လႆႈ သေ ၸိူဝ်ႉ သေ ပိူင် ၵႃႈတီႈ ၽြႃးပဵၼ်ၸဝ်ႈ ၼၼ်ႉ တႃႉ။- 8ၵေႃႉ ၸိူဝ်ႉ ၼင်ႇ ၼၼ် ၼၼ်ႉ၊ပဵၼ် ၵူၼ်း ဢၼ် မီး ၸႂ် သွင် ငၢမ်ႈ၊ၵေႃႉ ဢၼ် ဢမ်ႇ ၸၢင်ႈ တႅပ်းတတ်းၸႂ် လွင်ႈ ၵႃႈ ဢၼ် မၼ်း ႁဵတ်း တင်းသဵင်ႈတင်းလူင် ၼၼ်ႉ ဢေႃႈ။ 9ႁႂ်ႈ ပီႈၼွင်ႉ ၵေႃႉ ဢၼ် ယၢၵ်ႈၽၢၼ် ၼၼ်ႉ၊ႁႂ်ႈ မီး တၢင်း ဢၼ် သိူဝ်းပျေႃႇ မိူဝ်ႈ ဢၼ် ၽြႃးပဵၼ်ၸဝ်ႈ ယူၵ်ႉ ႁႂ်ႈ မၼ်း ၶိုၼ်ႈ မႃး ၼၼ်ႉ တႃႉ။- 10ႁႂ်ႈ ပီႈၼွင်ႉ ၵေႃႉ ဢၼ် မၢၵ်ႈမီး လီ ပဵၼ် ၼၼ်ႉ၊ႁႂ်ႈ မီး တၢင်း သိူဝ်းပျေႃႇ မိူဝ်ႈ ဢၼ် ၽြႃးပဵၼ်ၸဝ်ႈ တိုတ်ႉ ႁႂ်ႈ မၼ်း တူၵ်း တီႈ တႅမ်ႇ ၵႂႃႇ ၼၼ်ႉ တႃႉ။ လွင်ႈ မၼ်း ၸမ်ႉ၊ၵူၼ်းမၢၵ်ႈၵူၼ်းမီး တင်းလၢႆ၊တေ လႆႈ ႁၢႆလၢႆ ၵႂႃႇ မိူၼ် ၸိူဝ်ႉ ၼင်ႇ မွၵ်ႇ ယိူဝ်ႈ မွၵ်ႇ ယႃႈ ၼၼ်ႉ ဢေႃႈ။- 11ၵၢင်ဝၼ်းဢွၵ်ႇ မႃး လူၺ်ႈ သၢႆလႅတ်ႇ ဢၼ် မႆႈ ႁႅင်း ၼႃႇ ၼၼ်ႉ မႆႈ ၶႅမ်ႈ တူၼ်ႈ ယိူဝ်ႈယႃႈ ႁဵဝ်ႇ ႁႅင်ႈ ၵႂႃႇ သေယဝ်ႉ၊မွၵ်ႇ မၼ်း ၵေႃႈ လူၼ်ႇ ႁူင်ႈ တူၵ်း ၵႂႃႇ လႄႈ ႁၢင်ႈၽၢင် မၼ်း ဢၼ် ႁၢင်ႈလီ ၼၼ်ႉ ၵေႃႈ၊လုလႅဝ် ၵႂႃႇ ဢေႃႈ။ ပိူင်လဵဝ် ၵၼ် ၵူၼ်းမၢၵ်ႈၵူၼ်းမီး တင်းလၢႆ ၵေႃႈ၊တၵ်း ႁဵဝ်ႇ ႁႅင်ႈ လုလႅဝ် ၵႂႃႇ ၵႃႈၼႂ်း တၢင်း ဢၼ် မၼ်း ႁဵတ်း ၼၼ်ႉ ဢေႃႈ။ 12ၵေႃႉ ဢၼ် ယိူၼ်ႉၶၢမ်ႇ ၼႂ်း တၢင်း ဢၼ် ၸၢမ်းတူၺ်းယႃႉယုၵ်ႉ ၼၼ်ႉ၊မီး မၢင်ႇၵလႃႇ ဢေႃႈ။ လွင်ႈ မၼ်း ၸမ်ႉ၊မိူဝ်ႈ ဢၼ် မၼ်း ၸုၵ်း ၶၢမ်ႇ မၼ်ႈၶိူင်ႇ လႆႈ ၼႂ်း တၢင်း ဢၼ် ၸၢမ်းတူၺ်း ယဝ်ႉ ၼၼ်ႉ ၸိုင်၊မၼ်း တေ လႆႈ သူး သရၽူႇ ဢသၢၵ်ႈ ဢၼ် ၽြႃးပဵၼ်ၸဝ်ႈ ဝႆႉၵတိ တီႈ ၶဝ် ၸိူဝ်း ဢၼ် ႁၵ်ႉ မၼ်းၸဝ်ႈ ၼၼ်ႉ ဢေႃႈ။- 13ၽူႈလႂ် သေဢမ်ႇဝႃႈ၊ၵေႃႉ ဢၼ် လႆႈ ၶၢမ်ႇ တၢင်း ဢၼ် ဢပျတ်ႈ ၸူဝ်း ၵႂႃႇ ၸူဝ်း ပႆ ၼၼ်ႉ ၸိုင်၊ယႃႇ ႁႂ်ႈ ၵေႃႉ ၼၼ်ႉ လၢတ်ႈ ဝႃႈ၊ "ၽြႃးပဵၼ်ၸဝ်ႈ ၸူဝ်း ဢဝ် ႁႂ်ႈ ၵဝ် ၽိတ်း ပိူင် ဢေႃႈ၊" လွင်ႈ မၼ်း ၸမ်ႉ၊လွင်ႈတၢင်း ဢၼ် ႁၢႆႉမိူၵ်ႈ ၼၼ်ႉ ဢမ်ႇ ၸူဝ်း ဢဝ် ၽြႃးပဵၼ်ၸဝ်ႈ လႆႈ။ မၼ်းၸဝ်ႈ ၵေႃႈ တေ ဢမ်ႇ ၸူဝ်း ဢဝ် ၽူႈလႂ် ႁႂ်ႈ ၽိတ်းပိူင်ႈ ၵႂႃႇ ၼၼ်ႉ ဢေႃႈ။- 14ၵေႃႉ ဢၼ် လႆႈ ၶၢမ်ႇ တၢင်း ဢၼ် ဢပျတ်ႈ ၸူဝ်း ဢဝ် ၵႂႃႇ ၵွပ်ႈပိူဝ်ႈ ၸႂ် ၵိလေႇသႃႇ တူဝ်ၸဝ်ႈၵဝ်ႇ တိုတ်ႉၸၼ် ၵႂႃႇ လႄႈ တူၵ်း ၶမ် ၶိုမ်း ၼၼ်ႉ ဢေႃႈ။- 15ၸႂ် ၵိလေႇသႃႇ ၼၼ်ႉ ပႃး ပတိၵ်ႈသၼ်ႇထေႇ လႄႈ ၵိူတ်ႇလဵင်ႉ ဢပျတ်ႈ မႃး ဢေႃႈ။ မိူဝ်ႈ ဢၼ် တူဝ် ဢပျတ်ႈ ယႂ်ႇ တဵမ်ထူၼ်ႈ မႃး ယဝ်ႉ ၸိုင်၊သမ်ႉ ၵိူတ်ႇလဵင်ႉ တၢင်းတၢႆ ဢေႃႈ။ 16ပီႈၼွင်ႉ ဢၼ် ၵဝ် ႁၵ်ႉ ၶဝ်႟။ ယႃႇပေ ႁႂ်ႈလႆႈ ၽိတ်း ၵႂႃႇ ပိူင်ႈ ၵႂႃႇ။ 17သု ၵျေးၸူး ဢၼ် မျၢတ်ႈ လီ လႄႈ ၸေးၸုမ်ႇ ၵူႈၸိူဝ်ႉၵူႈပိူင် ၼၼ်ႉ လုၵ်ႉ ၵႃႈတီႈ ၵၢင်ႁၢဝ် မႃး ဢေႃႈ။ လုၵ်ႈ ၵႃႈတီႈ ၽြႃးပဵၼ်ၸဝ်ႈ ဢၼ် ၽၢၼ်ႇသၢင်း ဢၼ်လႅင်း ၵၢင်ႁၢဝ် တင်းလၢႆ ဢၼ် ဢမ်ႇ ၶၢႆႉပုတ်ႈ လႅၵ်ႈလၢႆႈ၊ဢမ်ႇ မီး သၢႆငၢႆ ဢၼ် တၵ်း ၶၢႆႉပုတ်ႈ လႅၵ်ႈလၢႆႈ ၼၼ်ႉ ဢေႃႈ။- 18ၸွမ်းၼင်ႇ ဢလူဝ်ႇ မၼ်းၸဝ်ႈ လႄႈ မၼ်းၸဝ်ႈ ႁႂ်ႈ ႁဝ်း ၵိူတ်ႇ ပဵၼ် မႃး လူၺ်ႈ ၵႂၢမ်း သဵတ်ႈၸႃႇ၊ပုၼ်ႈ လွင်ႈ ၼင်ႇ ႁိုဝ် ႁဝ်း တၵ်း လႆႈ ပဵၼ် မၢၵ်ႇ ဢၼ် မၢၵ်ႇ မႃး ဢွၼ်တၢင်း ပိူၼ်ႈ ၵႃႈၼႂ်း ၶိူင်ႈပိူင် တင်းမူတ်း ဢၼ် မၼ်းၸဝ်ႈ ၽၢၼ်ႇသၢင်း ၼၼ်ႉ ဢေႃႈ။ 19ပီႈၼွင်ႉ ဢၼ် ၵဝ် ႁၵ်ႉ ၶဝ်႟။ ႁု ပွင်ႇ လႅင်းၸႂ် လွင်ႈ ၼႆႉ တႃႉ။ ႁႂ်ႈ ၵူႈၵေႃႉၵူႈၵူၼ်း မေႃ ဢွၼ်ၵၼ် ထွမ်ႇဢဝ် ၽႂ်း ၽႂ်း လႄႈ၊ႁႂ်ႈ ထိူင်း ၼႂ်း တၢင်း ဢၼ် တေ လၢတ်ႈ ၵႂၢမ်း၊ႁႂ်ႈ ထိူင်း ၼႂ်း တၢင်း ဢၼ် တေ ႁႂ်ႈ ၸႂ်မႆႈ ၶႂ်ႈၸႂ် သူ ဢွၵ်ႇ ၼၼ်ႉ တႃႉ။- 20လွင်ႈ မၼ်း ၸမ်ႉ၊ၸႂ်မႆႈ ၶႂ်ႈၸႃႉ ၵူၼ်း ႁဝ်း ဢမ်ႇ ၸၢင်ႈ ႁဵတ်း ႁႂ်ႈ တၢင်း သိုဝ်ႈတေႃႇ ၽြႃးပဵၼ်ၸဝ်ႈ ပေႃႇ ပဵၼ် မႃး လႆႈ။- 21ပိူဝ်ႈ ၼႆ လႄႈ ပႄႇပႅတ်ႈ ဢၵျၢင်ႉ ဢၼ် ၵူဝ်ႈၵိူၵ်ႇ ၵူႈၸိူဝ်ႉၵူႈပိူင်၊ဢိၵ်ႇတင်း တၢင်း ဢၼ် မိူၵ်ႈ လိူင်း ၼႃႇ ၼၼ်ႉ လႄႈ ပႃႈ တင်း ၸႂ် ဢၼ် ၼိမ်သိမ်ႇ ဢူၼ်ႈဢွၼ်ႇ သေလႄႈ ႁပ်ႉတုင်း ဢဝ် ၼုၵ်ႈၵပၢတ်ႈ တြႃး ဢၼ် မၼ်းၸဝ်ႈ ၽုၵ်ႇသွမ်ႈ ၵႃႈၼႂ်း ႁူဝ် ၸႂ် သူ လႄႈ ဢၼ် ၸၢင်ႈ ၵႄႇၶျွတ်ႈ ဢဝ် ဝိၺိၺ်ႇ သူ လႆႈ ၼၼ်ႉ တႃႉ။ 22ယႃႇပေ ထွမ်ႇငိၼ်း ၼုၵ်ႈၵပၢတ်ႈ တြႃး ၸဝ်ႈ ၵူၺ်း လႄႈ ႁႂ်ႈ ပဵၼ် ၵေႃႉ ဢၼ် ၵမ်ၵျၢင်ႉ တြႃး တႃႉ။ ပေႃး ဢမ်ႇၼၼ် ၸိုင်၊ပဵၼ် တၢင်း ဢၼ် ပႅတ်ႉလႅၼ် တူဝ်ၸဝ်ႈၵဝ်ႇ ဢေႃႈ။- 23ၵေႃႉ ဢၼ် ထွမ်ႇငိၼ်း ၵူၺ်း လႄႈ ယင်း ဢမ်ႇ ၵမ်ၵျၢင်ႉ တြႃး ၸဝ်ႈ ၼၼ်ႉ၊ပဵၼ် မိူၼ် ၸိူဝ်ႉ ၼင်ႇ ၵေႃႉ ဢၼ် တူၺ်း ၵႃႈၼႂ်း မၢၼ်ႇၸမ်ႈ သေလႄႈ ႁၼ် ၼႃႈ တူဝ်ၸဝ်ႈၵဝ်ႇ ၵူၺ်း ၼၼ်ႉ ဢေႃႈ။- 24လွင်ႈ မၼ်း ၸမ်ႉ၊မၼ်း ယင်း ယႅၵ်ႉ တူၺ်း တူဝ်ၸဝ်ႈၵဝ်ႇ သေယဝ်ႉ၊ဢွၵ်ႇ ၵႂႃႇ ပႅတ်ႈ သေလႄႈ လိုမ်း ပႅတ်ႈ ႁၢင်ႈ ၽၢင် မၼ်း ၵမ်းလဵဝ် ၼၼ်ႉ ဢေႃႈ။- 25ၵူၺ်းၵႃႈ၊ၵေႃႉ ဢၼ် ၸႅတ်ႈ တူၺ်း ၸေးၸေး ၸွတ်ႇ ၸွတ်ႇ၊ၼႂ်း တြႃး ဢၼ် ၸေးၸုမ်ႇ၊တြႃး လွင်ႈတၢင်း ဢၼ် ႁႂ်ႈ ၵူၼ်း လွတ်ႈလႅဝ်း လႄႈ မၼ်ႈၶိူင်ႇ ယူႇ ၼၼ်ႉ ၸမ်ႉ၊ပိူဝ်ႈ ဢၼ် ပဵၼ် ၵေႃႉ ဢၼ် ထွမ်ႇငိၼ်း လႄႈ ဢမ်ႇ လိုမ်း ပႅတ်ႈ၊ယင်း ပဵၼ် ၵေႃႉ ဢၼ် ၵမ်ၵျၢင်ႉ တြႃး ၸဝ်ႈ ၼၼ်ႉ ၸိုင်၊ၽြႃးပဵၼ်ၸဝ်ႈ တၵ်း ပၼ် မၢင်ႇၵလႃႇ တၢင်းလီ ၼႂ်း တၢင်း ဢၼ် မၼ်း ၵမ်ၵျၢင်ႉ ၼၼ်ႉ ဢေႃႈ။ 26ၸွင်ႇ သေၵေႃႉသေၵူၼ်း ထၢင်ႇ မၼ်း ပဵၼ် ၵူၼ်း ဢၼ် မီး သိၼ် မီး ထမ်း ႁိုဝ်း။ ပေႃး ၵေႃႉ ၼၼ်ႉ ယင်း ဢမ်ႇ ထိင်း သူပ်း တူဝ်ၸဝ်ႈၵဝ်ႇ ၸိုင်၊သိၼ် ထမ်း မၼ်း ၼၼ်ႉ တၵ်း ပဵၼ် ဢၼ် လၢႆ လၢႆ ဢမ်ႇ ပွင်ႇလွင်ႈ ၵႃႈသင် လႄႈ ပဵၼ် ဢၼ် ပႅတ်ႉလႅၼ် တူဝ်ၸဝ်ႈၵဝ်ႇ ၵူၺ်း ဢေႃႈ။- 27သီႇလႃႉ သိၼ် ထမ်း ဢၼ် ၶၢဝ်ၸၢင်ႇ လႄႈ ၵၢင်းလွတ်ႈ တင်း တၢင်း ဢၼ် ၵူဝ်ႈၵိူၵ်ႇ ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ၊ပေႃႈၸဝ်ႈ ၼၼ်ႉ ၸမ်ႉ၊ပဵၼ် တၢင်း ဢၼ် လူတူၺ်း လုၵ်ႈဢွၼ်ႇ ဢၼ် ၽၢၼ်ပေႃႈၽၢၼ်မႄႈ၊ဢိၵ်ႇတင်း မႄႈမၢႆႈ တင်းလၢႆ၊ၼႂ်း မိူဝ်ႈ ဢၼ် ၶဝ် မီး တုၵ်ႉၶႃႉ တၢင်း ၽၢၼ် ၼၼ်ႉ၊ဢိၵ်ႇတင်း တၢင်း ဢၼ် ပႂ်ႉထိင်း တူဝ်ၸဝ်ႈၵဝ်ႇ တၵ်း ႁႂ်ႈ လွတ်ႈၵၢင်း သေ တၢင်း ဢၼ် ၵူဝ်ႈၵိူၵ်ႇ ဝူၺ်ႇ ႁင်ႈ လေႃးၵႃႉ ၼႆႉ ၼၼ်ႉ ဢေႃႈ။


text: 1ၵဝ် ပေႃးလု၊ဢၼ် ပဵၼ် တမၢၼ်ႇ ၸဝ်ႈ ယေႇသု ၶရိၸ်ႈ၊ဢိၵ်ႇတင်း ၼွင်ႉ ႁဝ်း တိမေႃးသေႇ၊ၸွမ်းၼင်ႇ ဢလူဝ်ႇ ၽြႃးပဵၼ်ၸဝ်ႈ မီး ၼၼ်ႉ။ 2လႆႈ တႅမ်ႈလိၵ်ႈ ပၼ် ၵႂႃႇ တီႈ ၵူၼ်း မူတ်းၸၢင်ႇ ၸဝ်ႈ တင်းလၢႆ၊ဢၼ် ဝႃႈ ပီႈၼွင်ႉ ၶဝ် ၸိူဝ်း ဢၼ် ယုမ်ႇမၢတ်ႈ ၸဝ်ႈ ယေႇသု ၶရိၸ်ႈ၊လႄႈ မီး ယူႇ ၵႃႈၼႂ်း ဝဵင်း ၵေႃးလေႃးသေး၊ၼၼ်ႉ ဢေႃႈ။ ႁႂ်ႈ ပေႃႈၸဝ်ႈ ႁဝ်း ၽြႃးပဵၼ်ၸဝ်ႈ ပၼ် သု ၵျေးၸူး၊ဢိၵ်ႇတင်း တၢင်းၼိမ် ၶျၢမ်းသႃႇ တီႈ သူ သေၵမ်း လူၺ်ႈ။ 3မိူဝ်ႈ ဢၼ် ႁဝ်း သူးတွင်း ပုၼ်ႈ သူ ၼၼ်ႉ၊ႁဝ်း ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ ဢၼ် ပဵၼ် ပေႃႈၸဝ်ႈ ယေႇသု ၶရိၸ်ႈ၊ႁဝ်း ယူႇ တႃႇသေႇ ဢေႃႈ။- 4လွင်ႈ မၼ်း ၸမ်ႉ၊ႁဝ်း လႆႈ ငိၼ်း ဝႃႈ၊သူ ယုမ်ႇမၢတ်ႈ ၸဝ်ႈ ယေႇသု ၶရိၸ်ႈ၊လႄႈ ႁၵ်ႉ ၵူၼ်း မူတ်းၸၢင်ႇ တင်းသဵင်ႈတင်းလူင် ယူႇ ၼၼ်ႉ၊- 5ၸွမ်းၼင်ႇ ဢၼ် သူ မီး တၢင်း ဢၼ် မုင်ႈထႃႈ မွင်းထႃႈ ဢၼ် လႆႈ သိမ်း ဝႆႉ ပုၼ်ႈ သူ ၵႃႈၼိူဝ် မိူင်းၵၢင်ႁၢဝ် ပုၼ်ႉ ၼၼ်ႉ ယဝ်ႉ။ လွင်ႈတၢင်း ၼႆႉ၊ၸဵမ်မိူဝ်ႈ ဢွၼ်တၢင်း ၼၼ်ႉ၊သူ လႆႈ ငိၼ်း ၼႂ်း ၼုၵ်ႈၵပၢတ်ႈ တြႃး ဢၼ် ၸႅတ်ႈ၊ဢၼ် ဝႃႈ ၶၢဝ်ႇတြႃးသိူဝ်းပျေႃႇ ၸဝ်ႈ၊- 6ဢၼ် ႁွတ်ႈထိုင် တီႈ သူ ၼၼ်ႉ ဢေႃႈ။ ၶၢဝ်ႇတြႃးသိူဝ်းပျေႃႇ ၼၼ်ႉ၊ၽႄႈ ၸွတ်ႇတူဝ်ႈ ၵႂႃႇ ၵႃႈၼႂ်း မိူင်း လေႃးၵီႇ ၵူႈတီႈၵူႈလႅၼ် လႄႈ ႁဵတ်း ပဵၼ် ဢၵျူဝ်း ဢၼ် မၢၵ်ႈ လီ၊ဢိၵ်ႇတင်း ပဵၼ် ဢၼ် ၼမ် ၵိုၼ်း မႃး ၼႂ်း သူ ၸႃႉၸဵမ် မိူဝ်ႈ ဝၼ်း ဢၼ် သူ လႆႈ ငိၼ်း လႄႈ ႁု ၵျေးၸူး ၽြႃးပဵၼ်ၸဝ်ႈ ဢၼ် ၸႅတ်ႈ ၸႅတ်ႈ ၼၼ်ႉ ဢေႃႈ။- 7သူ လႆႈ သွၼ် ဢဝ် လွင်ႈ ၵျေးၸူး ၽြႃးပဵၼ်ၸဝ်ႈ တီႈ သြႃႇ ဢေႇပႃႇၽရတ်ႉ၊ဢၼ် ႁူမ်ႈ ၵၢၼ် လူၺ်ႈ ၵၼ် တင်း ႁဝ်း ဢၼ် ႁဝ်း ႁၵ်ႉ ၼႃႇ ၼၼ်ႉ ဢေႃႈ။ မၼ်း ၼၼ်ႉ၊ပဵၼ် သြႃႇ ဢၼ် မီး သဵတ်ႈၸႃႇ ၵႃႈၼႂ်း တၢင်း ဢၼ် ပွင် ႁဵတ်းၵၢၼ် ၼႂ်း ၸဝ်ႈ ၶရိၸ်ႈ၊ပုၼ်ႈ ႁဝ်း ဢေႃႈ။- 8မၼ်း မွၵ်ႇလၢတ်ႈ ၼႄ ႁဝ်း လွင်ႈ ဢၼ် ဝႃႈ၊သူ ဢွၼ်ၵၼ် မီး ၸႂ် ႁၵ်ႉ မႅတ်ႈတႃႇ ဢၼ် ဝိၺိၺ်ႇ ၸဝ်ႈ ပၼ် ၼၼ်ႉ ဢေႃႈ။ 9ၵွပ်ႈပိူဝ်ႈ လွင်ႈ ၸိူဝ်ႉ ၼင်ႇ ၼႆ လႄႈ ၸႃႉၸဵမ် မိူဝ်ႈ ဝၼ်း ဢၼ် ႁဝ်း လႆႈ ငိၼ်း ၼၼ်ႉ၊ႁဝ်း သူးတွင်း ပုၼ်ႈ သူ တႃႇသေႇ ဢမ်ႇထၢတ်ႇ ဢေႃႈ။ ႁဝ်း ယွၼ်း တီႈ ၽြႃးပဵၼ်ၸဝ်ႈ ႁႂ်ႈ သူ ၸၢင်ႈ ႁုၸႅင်ႈ ဢလူဝ်ႇ ၽြႃးပဵၼ်ၸဝ်ႈ တဵမ်ထူၼ်ႈ လူၺ်ႈ ပိင်ႇၺႃႇ၊ဢိၵ်ႇတင်း တၢင်း ပွင်ႇၸႂ် ၽၢႆႇ ၸႂ်ဝိၺိၺ်ႇ ၼၼ်ႉ ယူႇ၊- 10ႁႂ်ႈ သူ တၵ်း ၵမ်ၵျၢင်ႉ ၵႃႈ ၼင်ႇ ဢၼ် ထိူၵ်ႈတၢၼ်ႇ တင်း ၸဝ်ႈၽြႃး လႄႈ ထုၵ်ႇၸႂ် မၼ်းၸဝ်ႈ၊ဢိၵ်ႇတင်း ႁႂ်ႈ မီး တၢင်းၵမ် တၢင်းၵျၢင်ႉ ဢၼ် ပွင် ဢၵျူဝ်း ဢၼ် မၢၵ်ႈ လီ လႄႈ ႁႂ်ႈ ပိင်ႇၺႃႇ ဢၼ် ႁုၸၵ်း ၽြႃးပဵၼ်ၸဝ်ႈ တူဝ်းတွၼ်း မႃး ၼၼ်ႉ ယူႇ ၸိုင်၊ၵဝ် သူးတွင်း ယူႇ ဢေႃႈ။- 11ႁႂ်ႈ တၼ်းၶူဝ်း ၸဝ်ႈ ထႅင်ႈ ႁႅင်း ပၼ်ႁႅင်း သူ ၸွမ်း ၵႃႈ ၼင်ႇ ဢၼ် မၼ်းၸဝ်ႈ မီး မုၼ်ၽုင်း ယႂ်ႇ ၼႃႇ ၼၼ်ႉ၊ပုၼ်ႈ တၢင်း ယိူၼ်ႉၶၢမ်ႇ ၵူႈၸိူဝ်ႉၵူႈပိူင်၊တၢင်း ဢၼ် ၸႂ်ယႂ်ႇ ၸႂ်ႈ ယၢဝ်း၊ဢိၵ်ႇတင်း ၸႂ် ဢၼ် သိူဝ်းပျေႃႇ ၼၼ်ႉ ယူႇ၊- 12ႁႂ်ႈ ယွင်ႈယေႃး တၢင်ႇၵျေးၸူး ပေႃႈၸဝ်ႈ၊ၸဝ်ႈ ဢၼ် ႁဵတ်း ၵျေးၸူး ႁႂ်ႈ ႁဝ်း ပဵၼ် ၵူၼ်း ဢၼ် ထိူၵ်ႈၶၢမ်ႇ လႆႈ ႁပ်ႉ ဢဝ် ဢမူၺ်ႇ လူၺ်ႈ ၵၼ် တင်း ၵူၼ်း ဢၼ် သိုဝ်ႈတေႃႇ တင်းလၢႆ၊ဢၼ် ယူႇ ၼႂ်း ဢၼ်လႅင်း ၼၼ်ႉ ဢေႃႈ။- 13မၼ်းၸဝ်ႈ ထုတ်ႇၼုၵ်ႈ ဢဝ် ႁဝ်း ဢွၵ်ႇ ၵႃႈၼႂ်း တၼ်းၶူဝ်း ဢၼ် လပ်းသိင်ႇ သေလႄႈ ဢဝ် ႁဝ်း သႂၢင်း ၶဝ်ႈ ၵႂႃႇ ယူႇ ၵႃႈၼႂ်း မိူင်း လုၵ်ႈ ႁၵ်ႉ ၸဝ်ႈ ၼၼ်ႉ ယဝ်ႉ။- 14လုၵ်ႈၸဝ်ႈ ၼၼ်ႉ ၵေႃႈ ႁႂ်ႈ ႁဝ်း လႆႈ ၶၢမ်ႇ ဢဝ် ၵျေးၸူး တၢင်း ဢၼ် မၼ်းၸဝ်ႈ ထုတ်ႇ ဢဝ်၊ဢၼ် ဝႃႈ တၢင်း ဢၼ် မၼ်းၸဝ်ႈ ပွႆႇလွတ်ႈ ဢပျတ်ႈ ၼၼ်ႉ ယူႇ ဢေႃႈ။ 15ၸဝ်ႈ ၶရိၸ်ႈ၊ပဵၼ် တူဝ် ႁၢင်ႈ ၽြႃးပဵၼ်ၸဝ်ႈ၊ၸဝ်ႈ ဢၼ် တႃ ၵူၼ်း တူၺ်း ဢမ်ႇ ႁၼ် လႆႈ ၼၼ်ႉ လႄႈ ပဵၼ် လုၵ်ႈတူၼ်ႈ ၵႃႈၼိူဝ် သတ်ႉတဝႃႇ တင်းသဵင်ႈတင်းလူင် ဢၼ် ၽြႃးပဵၼ်ၸဝ်ႈ ၽၢၼ်ႇသၢင်း ၼၼ်ႉ ဢေႃႈ။- 16လွင်ႈ မၼ်း ၸမ်ႉ၊ၼႂ်း လုၵ်ႈၸဝ်ႈ ၼၼ်ႉ၊ၽြႃးပဵၼ်ၸဝ်ႈ ၽၢၼ်ႇသၢင်း ႁဵတ်း ပဵၼ် ၶိူင်ႈပိူင် ဢၼ် မီး ၼိူဝ် ၽႃႉၵၢင်ႁၢဝ်၊ၶိူင်ႈပိူင် ဢၼ် မီး ၵႃႈၼိူဝ် လိၼ်မိူင်း၊ၶိူင်ႈပိူင် ဢၼ် တႃ ၵူၼ်း တူၺ်း ႁၼ် လႆႈ၊ၶိူင်ႈပိူင် ဢၼ် တႃ ၵူၼ်း တူၺ်း ဢမ်ႇ ႁၼ် လႆႈ၊ဢိၵ်ႇ ပႃး တင်း ၶုၼ် ဢၼ် ဢုပ်ႉပိူင်ႇ သေဢမ်ႇဝႃႈ၊ၸဝ်ႈ တၼ်းၶူဝ်း သေဢမ်ႇဝႃႈ၊ၶုၼ် ထွတ်ႈ ၶုၼ် မျၢတ်ႈ သေဢမ်ႇဝႃႈ၊ဢႃႇၼႃႇ တၼ်းၶူဝ်း သေဢမ်ႇဝႃႈ၊လွင်ႈတၢင်း တင်းသဵင်ႈတင်းလူင် ၽြႃးပဵၼ်ၸဝ်ႈ ၽၢၼ်ႇသၢင်း လူၺ်ႈ ၸဝ်ႈ ၶရိၸ်ႈ၊လႄႈ ပုၼ်ႈ ၸဝ်ႈ ၶရိၸ်ႈ၊ဢေႃႈ။- 17ၸဝ်ႈ ၶရိၸ်ႈ၊ပဵၼ် မႃး ဢွၼ်တၢင်း ၶိူင်ႈပိူင် ၵႃႈမီး တင်းသဵင်ႈတင်းလူင် လႄႈ ၶိူင်ႈပိူင် ၵႃႈမီး တင်းသဵင်ႈတင်းလူင် တႄႇ ယူႇ မီး ယူႇ လီ လီ ႁင်း ၽႂ် ႁင်း မၼ်း ၵႃႈၼႂ်း မၼ်းၸဝ်ႈ ဢေႃႈ။- 18မၼ်းၸဝ်ႈ ပဵၼ် ႁူဝ် ၵႃႈတီႈ တူဝ် ဢၼ် ဝႃႈ ၸိူဝ်းၸဝ်ႈ ဢေႃႈ။ မၼ်းၸဝ်ႈ ပဵၼ် ငဝ်ႈႁၢၵ်ႈ ႁူဝ်ပိုင်း၊ပဵၼ် လုၵ်ႈတူၼ်ႈ ၵႃႈၼႂ်း ၶဝ် ၸိူဝ်း ဢၼ် လုၵ်ႉ သေ ၵႃႈ တၢင်းတၢႆ ၶိုၼ်းလိပ်း မႃး၊ပုၼ်ႈ လွင်ႈ ၼင်ႇ ႁိုဝ် မၼ်းၸဝ်ႈ ပႃးလဵဝ် ၵူၺ်း တၵ်း ယႂ်ႇ မျၢတ်ႈ ၼႃႇ သေပိူၼ်ႈ ၼႂ်း ၵူႈၸိူဝ်ႉၵူႈပိူင် ဢေႃႈ။- 19လွင်ႈ မၼ်း ၸမ်ႉ၊ၽြႃးပဵၼ်ၸဝ်ႈ မီး ဢလူဝ်ႇ ၶႂ်ႈႁႂ်ႈ ၸႂ်သၽေႃး မၼ်းၸဝ်ႈ ပျေႉၸုမ်ႇ ၼႂ်း လုၵ်ႈၸဝ်ႈ ၼၼ်ႉ ဢေႃႈ။- 20ၼႆႉ ၵူၺ်းဢမ်ႇၵႃး၊ၽြႃးပဵၼ်ၸဝ်ႈ ဢဝ် ၶိူင်ႈပိူင် လိၼ်မိူင်း၊ဢိၵ်ႇတင်း ၶိူင်ႈပိူင် ၽႃႉၵၢင်ႁၢဝ် ဢၼ် ဝႃႈ၊ၶိူင်ႈပိူင် ၵႃႈမီး တင်းသဵင်ႈတင်းလူင် ႁႂ်ႈ ထုၵ်ႇၵၼ် တင်း မၼ်းၸဝ်ႈ ၵွပ်ႈ လူၺ်ႈ လုၵ်ႈၸဝ်ႈ၊ဢၼ် ဢဝ် တင်း လိူတ်ႈ သေလႄႈ သွၼ်းလေႃႇ ၵႃႈတီႈ သဝ်မႆႉဝႃးမိုဝ်း ၸဝ်ႈ လႄႈ ႁဵတ်း ႁႂ်ႈ တၢင်းၽိတ်း ထၢတ်ႇယဵၼ် ၼၼ်ႉ ဢေႃႈ။ 21ၼင်ႇ ၼၼ် လႄႈ သူ ၸိူဝ်း ဢၼ် ယၢမ်ႈ ယၢၼ် ၵႆ ၵၼ် တင်း မၼ်းၸဝ်ႈ၊ဢိၵ်ႇတင်း မီး ၸႂ် ဢၼ် ၶတ်း ဢၼ် ၶႂၢင် လႄႈ ၵမ်ၵျၢင်ႉ ဢၼ် ဢမ်ႇလီ ဢမ်ႇ ငၢမ်း မိူဝ်ႈ ဢွၼ် ၼႆႉ ၼၼ်ႉ၊- 22တေႃႈလဵဝ် ၼႆႉ၊မၼ်းၸဝ်ႈ ႁႂ်ႈ ၶိုၼ်း လီ ၵၼ် တင်း မၼ်းၸဝ်ႈ လူၺ်ႈ တၢင်းတၢႆ ၵႃႈၼႂ်း ၼိူဝ်ႉလိူတ်ႈ ၼၼ်ႉ၊ပုၼ်ႈ လွင်ႈ ၼင်ႇ ႁိုဝ် သူ တၵ်း မူတ်းၸၢင်ႇ ၶၢဝ် သႂ် လႄႈ ၵၢင်းလွတ်ႈ တင်း တၢင်း ဢၼ် တၢင်ႇ ဢပျတ်ႈ ၵႃႈတီႈ ၽၢႆႇၼႃႈ မၼ်းၸဝ်ႈ ဢေႃႈ။- 23သူ လူဝ်ႇ မီး တၢင်း ဢၼ် ယုမ်ႇမၢတ်ႈ မၼ်ႈၶိူင်ႇ ယူႇ တႃႇသေႇ၊ယင်း ဢမ်ႇ သုတ်ႉ ဢမ်ႇ ႁူၼ် သေ ၵႃႈၼႂ်း တင်း ဢၼ် မုင်ႈထႃႈ မွင်းထႃႈ ၼႂ်း ၶၢဝ်ႇတြႃးသိူဝ်းပျေႃႇ ဢၼ် သူ လႆႈ ထွမ်ႇငိၼ်း ႁပ်ႉတုင်း ဢဝ် ယဝ်ႉ ၼၼ်ႉ ဢေႃႈ။ ၶၢဝ်ႇတြႃးသိူဝ်းပျေႃႇ ၼၼ်ႉ၊ပဵၼ် တြႃး ဢၼ် ႁေႃးလၢတ်ႈ ၸွတ်ႇတူဝ်ႈ ၵႂႃႇ ၵႃႈတီႈ ဝူၺ်ႇၼေႇယႃႉ သတ်ႉတဝႃႇ ၵႃႈ ဢၼ် မီး တႂ်ႈ ၽႃႉၵၢင်ႁၢဝ်၊ၵဝ် ပေႃးလု၊ၵေႃႈ လႆႈ ပဵၼ် ၵူၼ်း ၸႂ်ႉသွႆ ဢၼ် ႁေႃးလၢတ်ႈ တြႃး ၼၼ်ႉ ဢေႃႈ။ 24တေႃႈလဵဝ် ၼႆႉ၊ၵဝ် သိူဝ်းပျေႃႇ ၼႂ်း တၢင်း ဢၼ် ၵဝ် ၶၢမ်ႇ တၢင်း ၽၢၼ် ပုၼ်ႈ သူ ၼၼ်ႉ ဢေႃႈ။ တုၵ်ႉၶႃႉ တၢင်း ၽၢၼ် ၸဝ်ႈ ၶရိၸ်ႈ၊ဢၼ် ယင်း ၵိုတ်း ယင်း ၵျၢၼ်ႇ ဝႆႉ ၸိူဝ်း ၼၼ်ႉ၊ၵဝ် ၶၢမ်ႇ ႁႂ်ႈ ပျေႉၸုမ်ႇ ၵႂႃႇ ၵႃႈၼႂ်း တူဝ် ၼိူဝ်ႉလိူတ်ႈ ၵဝ်၊ပုၼ်ႈ တူဝ် မၼ်းၸဝ်ႈ ဢၼ် ဝႃႈ ၸိူဝ်းၸဝ်ႈ ၼၼ်ႉ ဢေႃႈ။- 25ပုၼ်ႈ ၸိူဝ်းၸဝ်ႈ ၼၼ်ႉ ၵဝ် လႆႈ ထိုင် ပဵၼ် ထမ်ႇမႃႉ သြႃႇ မႃး ၸွမ်း ၵႃႈ ၼင်ႇ ဢၼ် ၽြႃးပဵၼ်ၸဝ်ႈ ထွၵ်ႈလူၺ်ႈ ဢၵျူဝ်း သူ လႄႈ ၽႄမႅင်ႇ ပၼ် ၼႃႈၵၢၼ် ၵဝ် ၼၼ်ႉ၊ႁႂ်ႈ ၵဝ် လႆႈ ၽုၺ်ႇၼႄ ၼုၵ်ႈၵပၢတ်ႈ တြႃး ၽြႃးပဵၼ်ၸဝ်ႈ ပေႃႇ ဢွၵ်ႇ ထၢင်ႇထၢင်ႇသႃးသႃး မႃး ၼၼ်ႉ ဢေႃႈ။- 26ၼုၵ်ႈၵပၢတ်ႈ တြႃး ၸဝ်ႈ ၼၼ်ႉ၊ပဵၼ် ဢၼ် လိုၵ်ႉ လမ်ႇ ၼႃႇ လႄႈ သိူင်ႇ ဝႆႉ လပ်ႉ ဝႆႉ ၵူႈၸူဝ်ႈၵူႈပၢၼ် သေ ၵႃႈတီႈ ၵူၼ်း တင်းလၢႆ ဢေႃႈ။ ၵူၺ်းၵႃႈ၊တေႃႈလဵဝ် ၼႆႉ ၽုၺ်ႇဢွၵ်ႇ ၼႄပျႃး တီႈ ၵူၼ်း မူတ်းၸၢင်ႇ တင်းလၢႆ ဢေႃႈ။- 27တၢင်း ဢၼ် မၼ်းၸဝ်ႈ ၶိုင် ပွင်ႁဵတ်း ဝႆႉ ၸမ်ႉ၊မၼ်းၸဝ်ႈ ႁဵတ်း ႁႂ်ႈ ၵႃႈ ဢၼ် သိူင်ႇ ဝႆႉ၊ဢၼ် လိုၵ်ႉ ဢၼ် လမ်ႇ ဢၼ် ယႂ်ႇ ဢၼ် မျၢတ်ႈ ၼႃႇ ၼၼ်ႉ ထၢင်ႇသႃး တီႈ ၵူၼ်း မၼ်းၸဝ်ႈ တင်းသဵင်ႈတင်းလူင် ႁႂ်ႈ ၶဝ် လႆႈ ႁု ဢေႃႈ။ ဢၼ် လိုၵ်ႉ ဢၼ် လမ်ႇ ၸမ်ႉ၊ပဵၼ် တၢင်း ဢၼ် ၸဝ်ႈ ၶရိၸ်ႈ၊မီး ၵႃႈၼႂ်း သူ ဢၼ် ဝႃႈ၊သူ တၵ်း လႆႈ ၶၢမ်ႇ ဢဝ် မုၼ်ၽုင်း ၽြႃးပဵၼ်ၸဝ်ႈ ၼၼ်ႉ ဢေႃႈ။- 28ႁဝ်း ႁေႃးလၢတ်ႈ လွင်ႈ ၸဝ်ႈ ၶရိၸ်ႈ၊ၼၼ်ႉ ပၼ် သူ ယူႇ၊ပၼ် သတိ တီႈ ၵူၼ်း တင်းသဵင်ႈတင်းလူင် ယူႇ၊ဢဝ် တင်း ပိင်ႇၺႃႇ ၵူႈမဵဝ်းမဵဝ်း လႄႈ သင်ႇ သွၼ်ပၼ် ၵူႈၵေႃႉၵူႈၵူၼ်း ႁႂ်ႈလႆႈ ႁွတ်ႈထိုင် တၢင်း ဢၼ် ၶိုၼ်ႈယႂ်ႇ မႃး ၼႂ်း ၸဝ်ႈ ၶရိၸ်ႈ၊ဢေႃႈ။- 29ပုၼ်ႈ ၵၢၼ်ငၢၼ်း ၼႆႉ ၸိုင်၊ၵဝ် ၶတ်းၸႂ် ဢဝ် တင်း ဢဵၼ်ႁႅင်း ဢၼ် ၸဝ်ႈ ၶရိၸ်ႈ၊ဢဝ် တၼ်းၶူဝ်း ၸဝ်ႈ ဢၼ် ယႂ်ႇ ၼႃႇ ပွင်ႁဵတ်း ၵႃႈၼႂ်း ၵဝ် ၼၼ်ႉ သေလႄႈ ပွင်ၵၢၼ် ယူႇ ဢေႃႈ။


text: 1ၵမ်း ၼၼ်ႉ၊ၵဝ် ငိၼ်း သဵင် လၢတ်ႈ ၵႂၢမ်း ဢၼ် ယႂ်ႇ ၼႃႇ ဢွၵ်ႇ သေ ၵႃႈတီႈ ၵျွင်း ပိၵ်ႈမၢၼ်ႇ ၸဝ်ႈ ဢၼ် လၢတ်ႈ တေႃႇ တမၢၼ်ႇၵၢင်ႁၢဝ် ၸဵတ်း ပႃး ၼၼ်ႉ လႄႈ ဝႃႈ၊ "ၵႂႃႇ လႄႈ ဢဝ် ၵွၵ်း ဢၼ် တဵမ် ဝႆႉ တင်း တၢင်း ဢၼ် ၸႂ်မႆႈ ၶႂ်ႈၸႃႉ ၽြႃးပဵၼ်ၸဝ်ႈ ၼၼ်ႉ ထွၵ်ႇ သႂ်ႇ ၵႃႈၼိူဝ် လိၼ်မိူင်း တႃႉ၊" ဝႃႈ ၼင်ႇ ၼႆ ဢေႃႈ။ 2တမၢၼ်ႇၵၢင်ႁၢဝ် ပႃး တီႈ ၼိုင်ႈ ၵႂႃႇ လႄႈ ထွၵ်ႇ ၵွၵ်း မၼ်း တူၵ်း သႂ်ႇ ၵႃႈၼိူဝ် လိၼ်မိူင်း ဢေႃႈ။ ၽေး တုမ်ႇၸဵပ်း တုမ်ႇၽီ ဢၼ် ၸဵပ်း သႅပ်ႇ ၼႃႇ ပေႃႇ ပဵၼ် မႃး ၵႃႈတီႈ ၶဝ် ၸိူဝ်း ဢၼ် လႆႈ ၶၢမ်ႇ တၢင်း ဢၼ် တွၵ်ႇ တၼ်းသိၵ်ႈ တူဝ်ထိူၼ်ႇႁၢႆႉ ဝႆႉ၊ဢိၵ်ႇတင်း တီႈ ၶဝ် ၸိူဝ်း ဢၼ် ဝႆႈ ႁုၼ်ႇႁၢင်ႈသၢင်းထု မၼ်း ၼၼ်ႉ ဢေႃႈ။ 3တမၢၼ်ႇၵၢင်ႁၢဝ် ပႃး တီႈ သွင် ထွၵ်ႇ ၵွၵ်း မၼ်း တူၵ်း သႂ်ႇ ၵႃႈၼိူဝ် ပၢင်ႇလၢႆႇ လႄႈ ၼမ်ႉ ပၢင်ႇလၢႆႇ ၼၼ်ႉ ပဵၼ် ၵႂႃႇ မိူၼ် ၸိူဝ်ႉ ၼင်ႇ လိူတ်ႈ ၵူၼ်းတၢႆ သေယဝ်ႉ၊တူဝ် သတ်ႉတဝႃႇ ဢၼ် မီး ၵႃႈၼႂ်း ပၢင်ႇလၢႆႇ တင်းမူတ်း တၢႆ ၵႂႃႇ ဢေႃႈ။ 4တမၢၼ်ႇၵၢင်ႁၢဝ် ပႃး တီႈ သၢမ် ထွၵ်ႇ ၵွၵ်း မၼ်း တူၵ်း သႂ်ႇ ၵႃႈၼႂ်း ၼမ်ႉႁွင်ႈ ၼမ်ႉၵႄး၊ဢိၵ်ႇတင်း ၼမ်ႉဢွၵ်ႇႁူး တင်းလၢႆ လႄႈ ၼမ်ႉ ပဵၼ် လိူတ်ႈ ၵႂႃႇ မူတ်း ဢေႃႈ။- 5ၵဝ် ငိၼ်း တမၢၼ်ႇၵၢင်ႁၢဝ် ဢၼ် ဢုပ်ႉ ထိင်း ၼမ်ႉ ၼၼ်ႉ လဝ်ႈလၢတ်ႈ လႄႈ ဝႃႈ၊ "ဢူဝ်း ၸဝ်ႈ ဢၼ် မူတ်းၸၢင်ႇ ဢၼ် မီး ယူႇ ၸူဝ်ႈ ပိတ်ႈၸုပၢၼ်ႇ လႄႈ မီး မႃး မိူဝ်ႈ ဢတိၵ်ႈ ၵႃႇလႃႉ ယဝ်ႉ ၼၼ်ႉ တီႈၶႃႈ၊လွင်ႈတၢင်း ဢၼ် ၸဝ်ႈႁဝ်း တႅပ်းတတ်း ၼႆႉ သိုဝ်ႈတေႃႇ တီႈၶႃႈ ဢေႃႈ။- 6ၶဝ် ၸိူဝ်း ဢၼ် ထွၵ်ႇ လိူတ်ႈ ၵူၼ်း ၽြႃးပဵၼ်ၸဝ်ႈ တင်းလၢႆ၊ဢိၵ်ႇတင်း လိူတ်ႈ ပရေႃးၽႅတ်ႈ တင်းလၢႆ ပႅတ်ႈ ယဝ်ႉ ၼၼ်ႉ ၸဝ်ႈႁဝ်း တိုၵ်း လိူတ်ႈ ပၼ် ႁႂ်ႈ ၶဝ် ၵိၼ် တီႈၶႃႈ ယဝ်ႉ။ ၶဝ် ၵေႃႈ ထိူၵ်ႈၶၢမ်ႇ ဢဝ် ၸိူဝ်ႉ ၼင်ႇ ၼၼ် တီႈၶႃႈ ယဝ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။- 7ၵဝ် သမ်ႉ လႆႈ ငိၼ်း သဵင် ဢၼ် ဢွၵ်ႇ သေ ၵႃႈတီႈ ၶဵင်ႇ တၢင်းလူႇ မႃး လႄႈ ဝႃႈ၊ "ထႃႇဝရႃႉ ၽြႃး၊ၽြႃးပဵၼ်ၸဝ်ႈ၊ၸဝ်ႈ ဢၼၼ်ႇတႃႉ တၼ်းၶူဝ်း တီႈၶႃႈ။ တၢင်း ဢၼ် ၸဝ်ႈႁဝ်း တႅပ်းတတ်း တင်းလၢႆ ၼၼ်ႉ သိုဝ်ႈတေႃႇ လႄႈ မၢၼ်ႇမႅၼ်ႈ တီႈၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 8တမၢၼ်ႇၵၢင်ႁၢဝ် ပႃး တီႈ သီႇ ထွၵ်ႇ ၵွၵ်း မၼ်း တူၵ်း သႂ်ႇ ၵႃႈၼိူဝ် တႃဝၼ်း လႄႈ တႃဝၼ်း ၵေႃႈ၊မီး ဢၶႂၢင်ႉ ဢၼ် တၵ်း ဢဝ် တၢင်းမႆႈ မၼ်း ၼၼ်ႉ မႆႈ ၶႅမ်ႈ ပႅတ်ႈ ၵူၼ်း တင်းလၢႆ ဢေႃႈ။- 9ၵူၼ်း တင်းလၢႆ လႆႈ မႆႈ ၶႅမ်ႈ ၵွပ်ႈပိူဝ်ႈ ႁႅင်း ၽႆး ဢၼ် မႆႈ ယႂ်ႇ ၼႃႇ ၼၼ်ႉ လႄႈ ၶဝ် ဢွၼ်ၵၼ် ၵိၼ်ႇလႃႇ ၸိုဝ်ႈသဵင် ၽြႃးပဵၼ်ၸဝ်ႈ၊ဢၼ် ဢုပ်ႉပိူင်ႇ ၽေး ဢုပၢတ်ႈ တင်းလၢႆ ၼၼ်ႉ ဢေႃႈ။ ၶဝ် ယင်း ဢမ်ႇ မီး တၢင်း ဢၼ် ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ၊ပိၼ်ႇၸႂ် ႁႂ်ႈလႆႈ ယွင်ႈယေႃး တၢင်း ဢၼ် မျၢတ်ႈ လီ မၼ်းၸဝ်ႈ ၼၼ်ႉ လႄႈ ယူႇ ဢေႃႈ။ 10တမၢၼ်ႇၵၢင်ႁၢဝ် ပႃး တီႈ ႁႃႈ ၼၼ်ႉ ထွၵ်ႇ ၵွၵ်း မၼ်း တူၵ်း သႂ်ႇ ၵႃႈၼိူဝ် ပလၢင်ႇ တူဝ်ထိူၼ်ႇႁၢႆႉ ၼၼ်ႉ လႄႈ မိူင်း မၼ်း ပဵၼ် ဢၼ် လပ်းသိင်ႇ ၽိတ်း ၽိတ်း ၵႂႃႇ သေယဝ်ႉ၊ၵူၼ်းမိူင်း မၼ်း တင်းလၢႆ ၵၢပ်ႈ ၶဵဝ်ႈ ၵၢပ်ႈ လိၼ်ႉ တူဝ်ၸဝ်ႈၵဝ်ႇ ယူႇ ၵွပ်ႈပိူဝ်ႈ ယၢပ်ႇၸႂ် ၵိၼ်းၸႂ် ၼႃႇ လူင်လၢင် ၼၼ်ႉ ဢေႃႈ။- 11ၶဝ် ၵိၼ်ႇလႃႇ ၸိုဝ်ႈသဵင် ၽြႃးပဵၼ်ၸဝ်ႈ ၵၢင်ႁၢဝ် ၵွပ်ႈပိူဝ်ႈ ဝူၺ်ႇတၼႃႇ တုမ်ႇၸဵပ်း တုမ်ႇၽီ ၶဝ် ၼၼ်ႉ ဢေႃႈ။ ၼႂ်းဝႃႈၼၼ် သေၵေႃႈ ၶဝ် ယင်း ဢမ်ႇ မီး တၢင်း ဢၼ် ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် ၶဝ် ဢေႃႈ။ 12တမၢၼ်ႇၵၢင်ႁၢဝ် ပႃး တီႈ ႁူၵ်း ၼၼ်ႉ ထွၵ်ႇ ၵွၵ်း မၼ်း တူၵ်း သႂ်ႇ ၵႃႈၼိူဝ် မႄႈၼမ်ႉ လူင် ဢုၽရတ်ႉ၊လႄႈ ၼမ်ႉ လူင် ၼၼ်ႉ ယူတ်း ႁႅင်ႈ ၵႂႃႇ သေယဝ်ႉ၊မႄးႁႅၼ်း သဵၼ်ႈတၢင်း ပုၼ်ႈတႃႇ ၶုၼ်ႁေႃၶမ်း ၸိူဝ်း ဢၼ် လုၵ်ႉ သေ ၵႃႈတီႈ မိူင်း တၢင်း ဝၼ်း ဢွၵ်ႇ မႃး ၼၼ်ႉ ဢေႃႈ။- 13ၵဝ် သမ်ႉ ႁၼ် ၽီ ဢၼ် ၵူဝ်ႈၵိူၵ်ႇ သၢမ် တူဝ် ဢၼ် မိူၼ် ၸိူဝ်ႉ ၼင်ႇ ႁၢင်ႈ တူဝ် ၶဵတ်ႇ ဢၼ် ဢွၵ်ႇ သေ ၵႃႈတီႈ သူပ်း ၼၵႃး၊ဢိၵ်ႇတင်း ၵႃႈတီႈ သူပ်း တူဝ်ထိူၼ်ႇႁၢႆႉ၊ဢိၵ်ႇတင်း ၵႃႈတီႈ သူပ်း မိၵ်ႉသႃႇ ပရေႃးၽႅတ်ႈ မႃး ဢေႃႈ။- 14ၶဝ် ၼၼ်ႉ ပဵၼ် ဝိၺိၺ်ႇ ၽီႁၢႆႉ ဢၼ် ႁဵတ်း ၼႄ ၼိမိၵ်ႈ လၢၵ်ႈၶၼႃႇ လႂ် ၼၼ်ႉ ဢေႃႈ။ ၽီ ၸိူဝ်း ၼၼ်ႉ ဢွၵ်ႇ လႄႈ ၵႂႃႇၸူး ၵႃႈတီႈ ၶုၼ်ႁေႃၶမ်း လေႃးၵီႇ တင်းလၢႆ သေယဝ်ႉ၊ႁႂ်ႈ ၶဝ် ၸုတုမ် ၵၼ် ပုၼ်ႈ တၵ်း တိုၵ်းသိုၵ်း ၼႂ်း ဝၼ်း ယႂ်ႇ ဝၼ်း လူင် ၽြႃးပဵၼ်ၸဝ်ႈ၊ၸဝ်ႈ ဢၼၼ်ႇတႃႉ တၼ်းၶူဝ်း ၼၼ်ႉ ဢေႃႈ။ 15ၸဝ်ႈၽြႃး မီး ဢမိင်ႉ လႄႈ ဝႃႈ ၸမ်ႉ၊ "တူၺ်း လူး။ ၵဝ် မႃး ၸိူဝ်ႉ ၼင်ႇ ၽူႈလၵ်ႉ ဢေႃႈ။ ၵေႃႉ ဢၼ် တိုၼ်ႇ ယူႇ သေယဝ်ႉ၊ႁႅၼ်း ၶူဝ်းၼုင်ႈ တၢင်းမႆ မၼ်း ဝႆႉ ထႃႈ ယူႇ လႄႈ ဢမ်ႇ ႁႂ်ႈလႆႈ ၵႂႃႇ မႃး လူၺ်ႈ တူဝ်ပူၺ် လႄႈ ဢမ်ႇ လႆႈ ဢူၵ်း လႆႈ ဢၢႆ ၼၼ်ႉ မီး မၢင်ႇၵလႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 16ဝိၺိၺ်ႇ ၽီႁၢႆႉ ၸိူဝ်း ၼၼ်ႉ ၵေႃႈ ဢဝ် ၶုၼ်ႁေႃၶမ်း တင်းလၢႆ မႃး ၸုတုမ် ၵႃႈတီႈ ထႃႇၼႃႉ ဢၼ် ၵႂၢမ်း ႁေႇပြႄး၊ႁွင်ႉဝႃႈ၊ဢႃႇမၵေႇတူင်ႇ၊ၼၼ်ႉ ဢေႃႈ။ 17တမၢၼ်ႇၵၢင်ႁၢဝ် ပႃး တီႈ ၸဵတ်း ၼၼ်ႉ ထွၵ်ႇ ၵွၵ်း မၼ်း တူၵ်း သႂ်ႇ ၵႃႈၼႂ်း လူမ်း ဢႃႇၵႃႇသႃႉ လႄႈ သဵင် ဢၼ် ယႂ်ႇ ၼႃႇ ၼၼ်ႉ လင် မေႃး ဢွၵ်ႇ မႃး သေ ၵႃႈတီႈ ပလၢင်ႇ ၸဝ်ႈ ဢၼ် မီး ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ ၼၼ်ႉ လႄႈ ဝႃႈ၊ "ယဝ်ႉ တူဝ်ႈ ယဝ်ႉ" ဝႃႈ ၼင်ႇ ၼႆ ဢေႃႈ။- 18မိူဝ်ႈ ၼၼ်ႉ၊မီး ၽႃႉမႅပ်ႈ၊ဢိၵ်ႇတင်း သဵင် ၽႃႉလင် ၽႃႉၽႃႇ၊မေႃး ႁုၼ်ႈ ၼႃႇ လႄႈ ဢိင်ႇသၼ်ႇ ၼႃႇ လူင်လၢင် ဢေႃႈ။ တႄႇၸႃႉ မိူဝ်ႈ ဢၼ် ၵူၼ်း လႆႈ ၶၢမ်ႇ တၢင်း ဢၼ် ၽၢၼ်ႇသၢင်း ႁဵတ်း ပဵၼ် မႃး ဢိင်ႇသၼ်ႇ ဢၼ် ႁႅင်း ၼႃႇ ထၢၼ်ႇ ၼႆႉ ၼၼ်ႉ၊ဢမ်ႇ တွၼ်ႉ ပဵၼ် မႃး သေပွၵ်ႈ။ ဢိင်ႇသၼ်ႇ ပွၵ်ႈ ၼႆႉ ပဵၼ် ဢၼ် ႁႅင်း ၼႃႇ သေပိူၼ်ႈ ဢေႃႈ။- 19ဝဵင်း လူင် ၼၼ်ႉ တႅၵ်ႇ ပဵၼ် သၢမ် ၽၢၵ်ႇ ၵႂႃႇ လႄႈ ဝဵင်း တင်းလၢႆ ၵႃႈၼႂ်း ၵူႈ မိူင်း မိူင်း ၵေႃႈ လုလႅဝ် မူတ်း ဢေႃႈ။ ၽြႃးပဵၼ်ၸဝ်ႈ ယင်း ဢမ်ႇ လိုမ်း ပႅတ်ႈ ဝဵင်း လူင် ပႃႇပုလုၼ်ႇ၊လႄႈ မၼ်းၸဝ်ႈ တိုၵ်း ပၼ် ႁႂ်ႈ ၵိၼ် ၼမ်ႉမၢၵ်ႇၸပိတ်ႉ ဢၼ် ဝႃႈ၊တၢင်း ဢၼ် ၸႂ်ႈ မႆႈ ၶႂ်ႈၸႃႉ မၼ်းၸဝ်ႈ ဢၼ် ႁၢဝ်ႉ ၵျၢမ်း ၼႃႇ ၼၼ်ႉ ဢေႃႈ။- 20ၵုၼ် တင်းသဵင်ႈတင်းလူင် ၵေႃႈ ပၢႆႈ ႁၢႆလၢႆ ၵႂႃႇ လႄႈ လွႆ တင်းလၢႆ ၵေႃႈ လပ်ႉ ႁၢႆ ၵႂႃႇ မူတ်း ဢေႃႈ။- 21မၢၵ်ႇႁဵပ်း လူင် ဢၼ် မီး ၼမ်ႉၼၵ်း သၢမ် သိပ်း ၸွႆႉ ၼၼ်ႉ ၵေႃႈ လုၵ်ႉ သေ ၵႃႈၼိူဝ် ၵၢင်ႁၢဝ် သေ တူၵ်း မႃး သႂ်ႇ ၵႃႈၼိူဝ် ၵူၼ်း တင်းလၢႆ ဢေႃႈ။ ၵူၼ်း တင်းလၢႆ ဢွၼ်ၵၼ် ၵိၼ်ႇလႃႇ ၽြႃးပဵၼ်ၸဝ်ႈ၊ၵွပ်ႈပိူဝ်ႈ ၽေး ဢုပၢတ်ႈ မၢၵ်ႇႁဵပ်း လူင် ၼၼ်ႉ ဢေႃႈ။ ၽေး ဢုပၢတ်ႈ ၼၼ်ႉ ပဵၼ် ဢၼ် လီ ၵူဝ် လီ ႁႄ ၼႃႇ လူင်လၢင် ဢေႃႈ။


text: 1ၵဝ် ပေႃးလု၊ဢၼ် ဢူၼ်ႈဢွၼ်ႇ ၶျႃးတႅမ်ႇ မိူဝ်ႈ ဢၼ် ယူႇ ၽၢႆႇၼႃႈ သူ လႄႈ သမ်ႉ ႁတ်းႁၢၼ် မိူဝ်ႈ ဢၼ် ယူႇ ၵႆ သူ ၼႆႉ၊ဢဝ် တင်း ၸႂ် ဢၼ် ၼိမ် လီ၊ဢိၵ်ႇတင်း ၸႂ် ၵရုၼႃႇ ၸဝ်ႈ ၶရိၸ်ႈ၊လႄႈ တွင်းပၢၼ်ႇ သူ လႄႈ ဝႃႈ ၸမ်ႉ၊- 2ယႃႇပေ ႁဵတ်း ႁႂ်ႈ ၵဝ် ၼႄ တၢင်း ႁတ်းႁၢၼ် တေႃႇ သူ မိူဝ်ႈ ဢၼ် ၵဝ် မႃး တီႈ သူ ၼၼ်ႉ သေၵမ်း။ လွင်ႈ မၼ်း ၸမ်ႉ၊ၵဝ် မၼ်ႈ ၸႂ် ဝႃႈ၊ၵဝ် ၸၢင်ႈ ႁတ်းႁၢၼ် တေႃႇ ၶဝ် ၸိူဝ်း ဢၼ် မၢတ်ႈ ဝႃႈ၊ႁဝ်း ႁဵတ်း ၸွမ်း ဢလူဝ်ႇ ၵူၼ်းလေႃးၵီႇ ၼၼ်ႉ ဢေႃႈ။- 3ပိၵ်ႉသမ်ႉ ႁဝ်း မီး ယူႇ ၼႂ်း လေႃးၵႃႉ သေၵေႃႈ၊ႁဝ်း ၸွမ်း ၼိူဝ်ႉလိူတ်ႈ ၸႃႇတိ သေလႄႈ တိုၵ်းတေႃး ဢမ်ႇၸႂ်ႈ။- 4ၶိူင်ႈ လၢၵ်ႈၼၢၵ်ႈ ဢၼ် ႁဝ်း ယိပ်း တိုဝ်း ႁႂ်ႈလႆႈ ယႃႉ ၽဵဝ်ႈ ပႅတ်ႈ တပ်ႉ ရၢၼ်ႇသူႇ ၼၼ်ႉ၊ဢမ်ႇၸႂ်ႈ ၶိူင်ႈ လၢၵ်ႈၼၢၵ်ႈ လေႃးၵႃႉ ၼႆႉ လႄႈ ပဵၼ် ၶိူင်ႈ လၢၵ်ႈၼၢၵ်ႈ ဢၼ် မီး တၼ်းၶူဝ်း ၽြႃးပဵၼ်ၸဝ်ႈ ၼၼ်ႉ ဢေႃႈ။- 5ႁဝ်း ယႃႉ ၽဵဝ်ႈ ပႅတ်ႈ ၵႂၢမ်း ဢၼ် တွပ်ႇထဵင် ၸဝ်ႈ ၽြႃး၊ဢိၵ်ႇတင်း ၸႂ် မႃႇၼႃႉ သုင် ဢၼ် ႁႄႉၶႅၼ် ပိင်ႇၺႃႇ ဢၼ် ႁုၸၵ်း ၽြႃးပဵၼ်ၸဝ်ႈ ၼၼ်ႉ ဢေႃႈ။ ႁဝ်း တိၺွပ်း ဢဝ် တၢင်းၶႆႈၸႂ် ၵျၢမ်ႇပွင် ၵူႈမဵဝ်း လႄႈ ဢဝ် ၶျုၵ်ႈ ဝႆႉ၊ႁႂ်ႈလႆႈ ယူႇ တႂ်ႈ ဢမိင်ႉ လႄႈ ထွမ်ႇဢဝ် ၵႂၢမ်း ၸဝ်ႈ ၶရိၸ်ႈ၊ဢေႃႈ။- 6မိူဝ်ႈ ဢၼ် သူ ပႂ်ႉ သဵတ်ႈၸႃႇ တဵမ်ထူၼ်ႈ ယဝ်ႉ ၸိုင်၊ႁဝ်း ၵေႃႈ တၵ်း တၼ်း ဝႆႉ၊ႁႂ်ႈလႆႈ ပၼ်တၢမ်ႇ တီႈ ၶဝ် ၸိူဝ်း ဢၼ် ဢမ်ႇ ထွမ်ႇဢဝ် ၼၼ်ႉ ၵူႈၵေႃႉၵူႈၵူၼ်း ဢေႃႈ။ 7သူ ၸၢင်ႈ တူၺ်း သရေႇ ၽၢႆႇၼွၵ်ႈ ၵူၺ်း ဢေႃႈ။ ပေႃး သေၵေႃႉသေၵူၼ်း မၢတ်ႈ တူဝ်ၸဝ်ႈၵဝ်ႇ ပဵၼ် ၵူၼ်း ၸဝ်ႈ ၶရိၸ်ႈ၊ၸိုင်၊ႁႂ်ႈ မၼ်း ဝူၼ်ႉ တူၺ်း ထႅင်ႈ လွင်ႈ တူဝ်ၸဝ်ႈၵဝ်ႇ လႄႈ ႁု ဝႃႈ၊ႁဝ်း ၵေႃႈ ပဵၼ် ၵူၼ်း ၸဝ်ႈ ၶရိၸ်ႈ၊မိူၼ် မၼ်း ၼင်ႇၵဝ်ႇ ၼၼ်ႉ တႃႉ။- 8ပိၵ်ႉသမ်ႉ ၵဝ် လႆႈ ဢုပ်ႇ ဝၢဝ်း ပူၼ်ႉလိူဝ် လူၺ်ႈ လွင်ႈ ဢႃႇၼႃႇ ဢၼ် ၸဝ်ႈၽြႃး ဢၢပ်ႈပၼ် ႁဝ်း ဝႆႉ ၼၼ်ႉ ပဵၼ် ပုၼ်ႈ ဢၼ် တၵ်း တေ ႁဵတ်း သူ ဢေႃႈ။ ပုၼ်ႈ တၵ်း ယႃႉ ၽဵဝ်ႈ ပႅတ်ႈ သူ ဢမ်ႇၸႂ်ႈ၊ၵဝ် ၵေႃႈ၊တေ ဢမ်ႇ လႆႈ ဢူၵ်း ဢၢႆ။- 9ၵဝ် ဢမ်ႇ ၶႂ်ႈႁႂ်ႈ လိၵ်ႈ ဢၼ် ၵဝ် တႅမ်ႈ ပၼ် ၵႂႃႇ ၼၼ်ႉ ပဵၼ် တၢင်း ဢၼ် လွၵ်ႇငိုတ်ႈ တီႈ သူ။- 10ၵူၼ်း ၵမ်ႈၽွင်ႈ ၸၢင်ႈ လၢတ်ႈ လႄႈ ဝႃႈ၊ "သြႃႇ ပေႃးလု၊ၼႆႉ မိူဝ်ႈ ဢၼ် တူဝ် မၼ်း မီး လူၺ်ႈ ၵၼ် တင်း ႁဝ်း ၼၼ်ႉ၊ပဵၼ် ၵူၼ်း ဢူၼ်ႈဢွၼ်ႇ ၵူၺ်း လႄႈ ၵႂၢမ်း မၼ်း ၵေႃႈ ဢမ်ႇ ပွင်ႇလွင်ႈ ၵႃႈသင်၊ၵူၺ်းၵႃႈ၊လိၵ်ႈ ဢၼ် မၼ်း တႅမ်ႈ မႃး ၼႆႉ သမ်ႉ ပဵၼ် လိၵ်ႈ ဢၼ် မီး ဢေႃးၸႃႇ ဢႃႇၼႃႇ ဝႆႉ ၼေႃ၊" ဝႃႈ ၼင်ႇ ၼႆ ဢေႃႈ။- 11ႁႂ်ႈ ၵူၼ်း ဢၼ် ၸၢင်ႈ လၢတ်ႈ ၸိူဝ်ႉ ၼင်ႇ ၼၼ် ၼၼ်ႉ ႁု ဝႃႈ၊မိူဝ်ႈ ဢၼ် ႁဝ်း ယူႇ တီႈ ၵႆ လႄႈ တႅမ်ႈလိၵ်ႈ မႃး ဝႃႈ၊ႁဝ်း တေ ႁဵတ်း ၸိူဝ်ႉႁိုဝ် ၼၼ်ႉ၊ႁဝ်း ၵေႃႈ တေ ႁဵတ်း ၸွမ်း ၸိူဝ်ႉ ၼင်ႇ ၼၼ်၊မိူဝ်ႈ ဢၼ် ႁဝ်း လႆႈ မႃး ယူႇ လူၺ်ႈ ၵၼ် တင်း သူ ဢေႃႈ။ 12ၼႂ်းဝႃႈၼၼ် သေၵေႃႈ၊ႁဝ်း ဢမ်ႇ ႁတ်း ဢဝ် တူဝ်ၸဝ်ႈၵဝ်ႇ တႅၵ်ႈတိူင်း လူၺ်ႈ ၵၼ် တင်း ၵူၼ်း ၵမ်ႈၽွင်ႈ ဢၼ် ယုၵ်ႉယွင်ႈ တူဝ်ၸဝ်ႈၵဝ်ႇ ၼၼ်ႉ။ ၶဝ် ၸိူဝ်း ၼၼ်ႉ ၵေႃႉ ၼိုင်ႈ လႄႈ ၵေႃႉ ၼိုင်ႈ၊ၶေႉၶဵင်ႇ ၵၼ် လႄႈ တႅၵ်ႈတိူင်း ၵၼ် ယူႇ ၵူၺ်း လႄႈ ပဵၼ် တၢင်း ဢၼ် ပိင်ႇၺႃႇ တိုၼ်ႈ ၼႃႇ ဢေႃႈ။- 13ႁဝ်း ၼႆႉ ၸမ်ႉ၊တၢင်း ဢၼ် ႁဝ်း ဢုပ်ႇ ဝၢဝ်း ၼၼ်ႉ၊ဢမ်ႇ ပူၼ်ႉ ဢမ်ႇ ပႅၼ်၊ၵူၺ်း ႁတ်း ဢုပ်ႇ ဝၢဝ်း ၵႃႈၼႂ်း ဢၶႂၢင်ႉ ဢယေး ဢၼ် ၽြႃးပဵၼ်ၸဝ်ႈ ဢၢပ်ႈပၼ် ႁဝ်း ဝႆႉ ၼၼ်ႉ ဢေႃႈ။ သူ ၸိူဝ်း ၼႆႉ ၵေႃႈ၊ၶဝ်ႈပႃး ၼႂ်း ၼႆႉ ယဝ်ႉ ဢေႃႈ။- 14ပိူဝ်ႈ ဢၼ် သူ ၶဝ်ႈပႃး မီး ယူႇ ၵႃႈၼႂ်း ဢၶႂၢင်ႉ ဢယေး ဢၼ် ၽြႃးပဵၼ်ၸဝ်ႈ ဢၢပ်ႈပၼ် ႁဝ်း ၼၼ်ႉ ၸိုင်၊မိူဝ်ႈ ဢၼ် ႁဝ်း ဢဝ် ၶၢဝ်ႇတြႃးသိူဝ်းပျေႃႇ လွင်ႈ ၸဝ်ႈ ၶရိၸ်ႈ၊သေလႄႈ မႃး တီႈ သူ မိူဝ်ႈ ဢွၼ်တၢင်း ၼၼ်ႉ၊ႁဝ်း ဢမ်ႇ လႆႈ ပူၼ်ႉလိူဝ် ဢၶႂၢင်ႉ ၽြႃးပဵၼ်ၸဝ်ႈ ဢေႃႈ။- 15ပိူဝ်ႈ ၼႆ လႄႈ ႁဝ်း ဢမ်ႇ ဢုပ်ႇ ဝၢဝ်း လွင်ႈ ၵၢၼ် ပိူၼ်ႈ တၢင်ႇၵေႃႉ၊ဢၼ် ႁဵတ်း ပူၼ်ႉလိူဝ် သေ တီႈ ဢၼ် ၽြႃးပဵၼ်ၸဝ်ႈ ဢၢပ်ႈပၼ် ႁဝ်း ၼၼ်ႉ လႄႈ ႁဝ်း မီး တၢင်း ဢၼ် မုင်ႈမွင်း ပႃႇရမီႇ တၢင်းယုမ်ႇမၢတ်ႈ သူ တၵ်း ယႂ်ႇ ၼမ် မႃး သေယဝ်ႉ၊ႁဝ်း တၵ်း လႆႈ ႁဵတ်းၵၢၼ် ဢၼ် ယဵင်ႈၶႅၼ်း ၼမ် ၵိုၼ်း ၼႃႇ တီႈ သူ၊ၵႃႈၼႂ်း ဢၶႂၢင်ႉ ဢယေး ဢၼ် ၽြႃးပဵၼ်ၸဝ်ႈ ဢၢပ်ႈပၼ် ႁဝ်း ဝႆႉ ၼၼ်ႉ ဢေႃႈ။- 16ႁဵတ်း ၼၼ် လႄႈ ႁဝ်း တၵ်း လႆႈ ၶၢမ်ႈ မိူင်း သူ ၵႂႃႇ တၢင်ႇ မိူင်း ၽၢႆႇပုၼ်ႉ လႄႈ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ဢေႃႈ။ ႁဝ်း တၵ်း ဢမ်ႇ ဢုပ်ႇ ဝၢဝ်း ၵၢၼ် ဢၼ် ပိူၼ်ႈ ႁဵတ်း ၼၼ်ႉ လႄႈ ဝႃႈ၊ပဵၼ် ၵၢၼ် ႁဝ်း ဢေႃႈ။ 17ၵူၺ်းၵႃႈ၊ၼႂ်း ၵျၢမ်းလိၵ်ႈ မီး ဝႆႉ လႄႈ ဝႃႈ၊ "ၵေႃႉ ဢၼ် ၶႂ်ႈ ဢုပ်ႇ ဝၢဝ်း ၼၼ်ႉ၊ဢုပ်ႇ ဝၢဝ်း ၼႂ်း လွင်ႈတၢင်း ဢၼ် ၸဝ်ႈၽြႃး ပွင်ႁဵတ်း ၼၼ်ႉ ၵူၺ်း တႃႉ၊" ဝႃႈ ၼင်ႇ ၼႆ ဢေႃႈ။- 18လွင်ႈ မၼ်း ၸမ်ႉ၊ၵေႃႉ ဢၼ် ယွင်ႈယေႃး တူဝ်ၸဝ်ႈၵဝ်ႇ ၼၼ်ႉ၊ပဵၼ် ၵေႃႉ ဢၼ် ၸဝ်ႈၽြႃး ႁပ်ႉတုင်း ဢဝ် ဢမ်ႇၸႂ်ႈ။ ၵေႃႉ ဢၼ် လႆႈ ၶၢမ်ႇ တၢင်း ဢၼ် ၸဝ်ႈၽြႃး ယွင်ႈယေႃး ၼၼ်ႉ ၵူၺ်း ပဵၼ် ၵေႃႉ ဢၼ် မၼ်းၸဝ်ႈ ႁပ်ႉတုင်း ဢဝ် ဢေႃႈ။


text: 1ၵမ်း ၼၼ်ႉ၊ပွႆး ၵိၼ် ၶဝ်ႈမုၼ်း ဢၼ် ဢမ်ႇ သႂ်ႇ ၸိူဝ်ႉပႅင်ႈ ဢၼ် ဝႃႈ၊ပွႆး ပသၶႃႇ၊ၼၼ်ႉ ၸမ် မႃး ယဝ်ႉ လႄႈ၊- 2ယဵၸ်ႈပရေႃးႁဵၵ်ႈ လူင် ၶဝ် တင်း သြႃႇ မေႃ ၵျၢမ်း ထမ်ႇမႃႉ တင်းလၢႆ၊လွမ် ၵျၢမ်ႇ ႁႃ ၼႄး လၢႆး ဢၼ် တၵ်း ဢဝ် ၸဝ်ႈ ယေႇသု၊တၢႆ ယူႇ ဢေႃႈ။ ႁဵတ်းသင် လႄႈ လွမ် ၵျၢမ်ႇ ႁႃ ၼႄး လၢႆး ယူႇ ဝႃႈၼႆ ၸမ်ႉ၊ၶဝ် ၵူဝ် ၵူၼ်း တင်းလၢႆ ဢေႃႈ။ 3မိူဝ်ႈ ၼၼ်ႉ၊မႃႇၼၢတ်ႈ၊ၶဝ်ႈ ၵႃႈၼႂ်း တူဝ် ယုတႃႉ၊ဢၼ် မီး ၸိုဝ်ႈ ထႅင်ႈ ဢၼ် ၼိုင်ႈ ဝႃႈ၊ဢိသၵႃႇရေႇဢုတ်ႈ၊ၵေႃႉ ဢၼ် ၶဝ်ႈပႃး ၼႂ်း တပႄးၸဝ်ႈ သိပ်း သွင် ၵေႃႉ ၼၼ်ႉ ဢေႃႈ။- 4မၼ်း ဢွၵ်ႇ ၵႂႃႇၸူး တီႈ ယဵၸ်ႈပရေႃးႁဵၵ်ႈလူင် ၶဝ် တင်း ႁူဝ်ၼႃႈ လုၵ်ႈသိုၵ်း ဢၼ် ပႂ်ႉ ၵျွင်း ပိၵ်ႈမၢၼ်ႇ ၸဝ်ႈ တင်းလၢႆ သေယဝ်ႉ၊ဢုပ်ႇၵုမ် ၶိုင် ႁႃ လွင်ႈ ဢၼ် တၵ်း လႆႈ ဢဝ် ၸဝ်ႈ ယေႇသု၊ဢၢပ်ႈ ၼႂ်း မိုဝ်း ၶဝ် ၸိူဝ်ႉ ၼင်ႇ ႁိုဝ် ၼၼ်ႉ ဢေႃႈ။- 5ၶဝ် ၵေႃႈ ၸူမ်း ၼႃႇ လႄႈ ဝႆႉၵတိ ဝႃႈ၊တႃႇ တေ ပၼ် ငိုၼ်း တီႈ မၼ်း ဢေႃႈ။- 6မၼ်း ၵေႃႈ ၽွမ်ႉ ယဝ်ႉ လႄႈ ၸင်ႇ ၵျၢမ်ႇ ႁႃ ဢၶိင်ႇ ဢၼ် သၢင်ႇထုၵ်ႇ ပုၼ်ႈတႃႇ တေ လွမ် ဢဝ် မၼ်းၸဝ်ႈ ဢၢပ်ႈပၼ် ၶဝ်၊တီႈ ဢၼ် ဢမ်ႇ မီး ၵူၼ်း ၸုတုမ် ၵၼ် ၼၼ်ႉ ဢေႃႈ။ 7ၼႂ်း ၸူဝ်ႈ ပွႆး ၵိၼ် ၶဝ်ႈမုၼ်း ဢၼ် ဢမ်ႇ သႂ်ႇ ၸိူဝ်ႉပႅင်ႈ ၼၼ်ႉ၊မိူဝ်ႈ ဢၼ် ထိုင် ဝၼ်း ဢၼ် တၵ်း ႁႅမ် သူဝ်းဢွၼ်ႇ ပသၶႃႇ၊ၼၼ်ႉ ၸိုင်၊- 8ၸဝ်ႈ ယေႇသု၊ပွႆႇၸႂ်ႉ ပေႇတရု၊ဢိၵ်ႇတင်း ယူဝ်းႁၢၼ်ႇ၊လႄႈ ဝႃႈ၊ "သူ ၵႂႃႇ မႄးႁႅၼ်း ပွႆး ပသၶႃႇ၊ပုၼ်ႈ ႁဝ်း တၵ်း ၵိၼ် တႃႉ၊" ဝႃႈ ၼင်ႇ ၼႆ ဢေႃႈ။ 9ၶဝ် ၵေႃႈ လဝ်ႈထၢမ် လႄႈ ဝႃႈ၊ "ၸဝ်ႈႁဝ်း ၶႂ်ႈႁႂ်ႈ ႁဝ်းၶႃႈ ၵႂႃႇ မႄးႁႅၼ်း ၵႃႈတီႈလႂ် ၶႃႈ၊" ဝႃႈ ၼင်ႇ ၼႆ ဢေႃႈ။ 10မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "ထွမ်ႇ တႃႉ။ မိူဝ်ႈ ဢၼ် သူ ၶဝ်ႈ ဝဵင်း ၵႂႃႇ ယူႇ ၼၼ်ႉ၊ၵူၼ်း ဢၼ် တဵင်ႇ မေႃႈၼမ်ႉ ယူႇ ၵႃႈၼိူဝ် ႁူဝ် မၼ်း ၼၼ်ႉ ၵေႃႉ ၼိုင်ႈ တၵ်း ႁူပ်ႉ ထူပ်း သူ ဢေႃႈ။ ၸွမ်း မၼ်း ၶဝ်ႈ ၵႂႃႇ ၵႃႈၼႂ်း ႁိူၼ်း ဢၼ် မၼ်း ၶဝ်ႈ ၵႂႃႇ ၼၼ်ႉ သေယဝ်ႉ၊- 11လၢတ်ႈ တီႈ ၸဝ်ႈႁိူၼ်း လႄႈ ဝႃႈ၊ 'သြႃႇ သင်ႇ လၢတ်ႈ မႃး တီႈ မႂ်း လႄႈ ဝႃႈ၊လုၵ်း ဢၼ် ၵဝ် တင်း တပႄး ၵဝ် ၸိူဝ်း ၼႆႉ တၵ်း လႆႈ ၵိၼ် ပွႆး ပသၶႃႇ၊ၼၼ်ႉ မီး ၵႃႈ လႂ်၊' ဝႃႈၼႆ တႃႉ။- 12ၵေႃႉ ၼၼ်ႉ တၵ်း ၼႄ ပၼ် လုၵ်းလူင် ႁၢၼ်ႉ ၼိူဝ် ဢၼ် ႁၢင်ႈၶိူင်ႈ ဝႆႉ ၼၼ်ႉ ဢေႃႈ။ မႄးႁႅၼ်း ဝႆႉ ၵႃႈတီႈ ၼၼ်ႈ တႃႉ၊" ဝႃႈ ၼင်ႇ ၼႆ ဢေႃႈ။ 13တပႄးၸဝ်ႈ ၸိူဝ်း ၼၼ်ႉ ၵႂႃႇ လႄႈ ထူပ်း ႁၼ် လွင်ႈ ၵႃႈမီး တင်းသဵင်ႈတင်းလူင် ၵႃႈ ဢၼ် ၸဝ်ႈ ယေႇသု၊သင်ႇ လၢတ်ႈ ၵႂႃႇ ၼၼ်ႉ လႄႈ မႄးႁႅၼ်း ပွႆး ပသၶႃႇ၊ဝႆႉ ဢေႃႈ။ 14မိူဝ်ႈ ဢၼ် ၶိင်ႇ မၼ်း ထိုင် ၼၼ်ႉ ၸဝ်ႈ ယေႇသု၊ၼင်ႈ ယူႇ ၵႃႈတီႈ ၽိူၼ် တီႈ ၵိၼ်၊လူၺ်ႈ ၵၼ် တင်း တမၢၼ်ႇၸဝ်ႈ တင်းလၢႆ လႄႈ၊- 15လၢတ်ႈ ဝႃႈ၊ "ၸူဝ်ႈ ဢၼ် ၵဝ် ဢမ်ႇ ပႆႇ လႆႈ ၶၢမ်ႇ တုၵ်ႉၶႃႉ ဝူၺ်ႇတၼႃႇ ၼႆႉ၊ၵဝ် မီး ၸႂ် ဢၼ် ၶႂ်ႈ ၵိၼ် ပွႆး ပသၶႃႇ၊ၼႆႉ လူၺ်ႈ ၵၼ် တင်း သူ ၼႃႇ လူင်လၢင် ဢေႃႈ။- 16ၵဝ် ဝႃႈ တီႈ သူ ၸမ်ႉ၊ၵဝ် တၵ်း ဢမ်ႇ ၵိၼ် ပွႆး ၼႆႉ ထႅင်ႈ တေႃႇထိုင်ႁွတ်ႈ ပွႆး ၼႆႉ လႆႈ ဢွင်ႇ မႅင်ႇ ယဝ်ႉ တူဝ်ႈ ၵႃႈၼႂ်း မိူင်းၽြႃးပဵၼ်ၸဝ်ႈ ပုၼ်ႉ ဢေႃႈ၊" ဝႃႈ ၼင်ႇ ၼႆ ယဝ်ႉ ၸင်ႇ။ 17မၼ်းၸဝ်ႈ ဢဝ် ၵွၵ်း လႄႈ ယွင်ႈယေႃး ၵျေးၸူး ၸဝ်ႈ သေယဝ်ႉ၊လၢတ်ႈ လႄႈ ဝႃႈ၊ "ဢဝ် ၵွၵ်း ၼႆႉ သေယဝ်ႉ၊မႅင်ႇ ပၼ် တီႈ သူ ၼင်ႇ ၵၼ် ၵၼ် တႃႉ။- 18ၵဝ် ဝႃႈ တီႈ သူ ၸမ်ႉ၊ၵဝ် တၵ်း ဢမ်ႇ ၵိၼ် ၼမ်ႉမၢၵ်ႇၸပိတ်ႉ ၼႆႉ ထႅင်ႈ တေႃႇထိုင်ႁွတ်ႈ မိူင်းၽြႃးပဵၼ်ၸဝ်ႈ ႁွတ်ႈမႃး ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 19မၼ်းၸဝ်ႈ ဢဝ် ၶဝ်ႈမုၼ်း လႄႈ ယွင်ႈယေႃး ၵျေးၸူး ၸဝ်ႈ သေယဝ်ႉ၊ဝိတ်း ၶဝ်ႈမုၼ်း လႄႈ မႅင်ႇ ပၼ် ၶဝ် သေလႄႈ လၢတ်ႈ ဝႃႈ၊ "ၶဝ်ႈမုၼ်း ၼႆႉ ၸမ်ႉ၊ပဵၼ် တူဝ် ၵဝ် ဢၼ် ၸုၼ်ႉ ပၼ် သူ ဢေႃႈ။ ပုၼ်ႈ ဢၼ် တၵ်း ၶုၵ်းၸႂ်လႆႈ ၶႆႈၸႂ်ထူပ်း ၵဝ် ၸိုင်၊ဢွၼ်ၵၼ် ႁဵတ်း ၸိူဝ်ႉ ၼင်ႇ ၼႆ တႃႉ၊" ဝႃႈ ၼင်ႇ ၼႆ ဢေႃႈ။- 20မိူၼ် ၸိူဝ်ႉ ၼင်ႇ ၼၼ်၊ၵိၼ် ၶဝ်ႈၶမ်ႈ သေယဝ်ႉ၊ၵွၵ်း ၵေႃႈ မၼ်းၸဝ်ႈ ဢဝ် ပၼ် တီႈ ၶဝ် လႄႈ လၢတ်ႈ ဝႃႈ၊ "ၵွၵ်း ၼႆႉ ၸမ်ႉ၊ပဵၼ် ပတိၺိၺ်ႇ တြႃး ဢၼ် မႂ်ႇ ဢၼ် ဢဝ် တင်း လိူတ်ႈ ၵဝ် တွၵ်ႇၸုမ်ႈ ဝႆႉ ယဝ်ႉ လႄႈ ထွၵ်ႇ လႆ ပုၼ်ႈ သူ ဢေႃႈ။ 21"ၼႂ်းဝႃႈၼၼ် သေၵေႃႈ တူၺ်း လူး။ ၵေႃႉ ဢၼ် ဢဝ် ၵဝ် ဢၢပ်ႈ ၼၼ်ႉ မီး ၵႃႈတီႈ ၽိူၼ် ၼႆႉ လူၺ်ႈ ၵၼ် တင်း ၵဝ် ဢေႃႈ။- 22လုၵ်ႈၵူၼ်း၊တၵ်း လႆႈ တၢႆ ၸွမ်း ၵႃႈ ၼင်ႇ ဢၼ် ၽြႃးပဵၼ်ၸဝ်ႈ မၵ်းၶၢၼ်း ဝႆႉ ၼၼ်ႉ မႅၼ်ႈ သေၵေႃႈ၊ၵေႃႉ ဢၼ် ဢဝ် လုၵ်ႈၵူၼ်း၊ဢၢပ်ႈ ၼၼ်ႉ တေ မီး ဢႃႉမၢင်ႇၵလႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 23မိူဝ်ႈ ၼၼ်ႉ၊ၶဝ် ၼင်ႇ ၵၼ် ၵၼ် တွင်ႈထၢမ် ၵၼ် လွင်ႈ ဢၼ် ၼႂ်း ၶဝ် တေ ပဵၼ် ၵေႃႉလႂ် တၵ်း ႁဵတ်း ၸိူဝ်ႉ ၼင်ႇ ၼၼ် ၼၼ်ႉ ဢေႃႈ။ 24ၵႃႈၼႂ်း တမၢၼ်ႇၸဝ်ႈ ၼင်ႇ ၵၼ် ၵၼ် မီး တၢင်း ဢၼ် တွပ်ႇထဵင် ၵၼ် လူၺ်ႈ လွင်ႈ ဢၼ် ၼႂ်း ၶဝ် ၼၼ်ႉ ၵေႃႉလႂ် တၵ်း ယဵင်ႈၶႅၼ်း ယႂ်ႇ မျၢတ်ႈ သေပိူၼ်ႈ ယူႇ လႄႈ၊- 25ၸဝ်ႈ ယေႇသု၊လၢတ်ႈ တီႈ ၶဝ် လႄႈ ဝႃႈ၊ "ၶုၼ်ႁေႃၶမ်း ၵူၼ်း တၢင်ႇၸိူဝ်ႉတၢင်ႇၶိူဝ်း ၶဝ် မီး ဢႃႇၼႃႇ ၵႃႈၼိူဝ် ၵူၼ်း ၶဝ်၊ဢိၵ်ႇတင်း ၶုၼ် ဢၼ် လႆႈ ဢုပ်ႉပိူင်ႇ တင်းလၢႆ လႆႈ ၶၢမ်ႇ တၢင်း ဢၼ် ပိူၼ်ႈ ႁွင်ႉဝႃႈ၊ 'ၸဝ်ႈ ၵျေးၸူး' ဢေႃႈ။- 26ၵူၺ်းၵႃႈ၊ပုၼ်ႈ သူ ၸိုင်၊ဢမ်ႇၸႂ်ႈ ၸိူဝ်ႉ ၼင်ႇ ၼၼ်။ ၼႂ်း သူ ၼႆႉ ၵေႃႉ ဢၼ် ႁဵတ်း ၵူၼ်းလူင် ပိူၼ်ႈ ၼၼ်ႉ မၼ်း တၵ်း လႆႈ ပဵၼ် ၸိူဝ်ႉ ၼင်ႇ ၵူၼ်းဢွၼ်ႇ ဢေႃႈ။ ၵေႃႉ ဢၼ် ပဵၼ် ၵူၼ်းၵႄႇ ၵူၼ်း ႁူဝ် ပိူၼ်ႈ ၼၼ်ႉ တၵ်း လႆႈ ပဵၼ် ၸိူဝ်ႉ ၼင်ႇ ၵူၼ်းၸႂ်ႉ ၵူၼ်းသွႆ ပိူၼ်ႈ ဢေႃႈ။- 27ၵေႃႉလႂ် ယဵင်ႈၶႅၼ်း ယႂ်ႇ မျၢတ်ႈ။ ၵေႃႉ ဢၼ် ၼင်ႈ ၵိၼ် ၼၼ်ႉ ယဵင်ႈၶႅၼ်း ယႂ်ႇ မျၢတ်ႈ ႁိုဝ်း။ ၵေႃႉ ဢၼ် ႁဵတ်းလဵင်ႉ ႁဵတ်း လူ ၼၼ်ႉ၊ယဵင်း ၶႅၼ်း ယႂ်ႇ မျၢတ်ႈ ႁိုဝ်း။ ၵေႃႉ ဢၼ် ၼင်ႈ ၵိၼ် ၼၼ်ႉ၊ယဵင်ႈၶႅၼ်း ယႂ်ႇ မျၢတ်ႈ ၸႂ်ႈ တႄႉ ယဝ်ႉ၊ၵူၺ်းၵႃႈ၊ၵဝ် ပဵၼ် ၸိူဝ်ႉ ၼင်ႇ ၵေႃႉ ဢၼ် ႁဵတ်းလဵင်ႉ ႁဵတ်း လူ ၵႃႈၼႂ်း သူ ၼႆႉ ဢေႃႈ။ 28"သူ ပဵၼ် ၶဝ် ၸိူဝ်း ဢၼ် ႁူမ်ႈ လူၺ်ႈ ၵၼ် တင်း ၵဝ် ယူႇ ၶိူဝ်းၶိူဝ်း ၼႂ်း မိူဝ်ႈ ဢၼ် ၵဝ် လႆႈ ၶၢမ်ႇ တၢင်း ဢၼ် ၸၢမ်းတူၺ်းယႃႉယုၵ်ႉ ၼမ်ၼႃႇ ၼၼ်ႉ ဢေႃႈ။- 29ၸိူဝ်ႉ ၼင်ႇ ဢၼ် ပေႃႈၸဝ်ႈ ၵဝ် ပၼ် ဢၶႂၢင်ႉ ဢႃႇၼႃႇ ဢၼ် ဢုပ်ႉပိူင်ႇ တီႈ ၵဝ် ၼၼ်ႉ ၵဝ် ၵေႃႈ တၵ်း ဢဝ် ဢၶႂၢင်ႉ ဢႃႇၼႃႇ ဢၼ် မိူၼ် မိူၼ် ၵၼ် တင်း ၵဝ် ၼၼ်ႉ ပၼ် တီႈ သူ ဢေႃႈ။- 30သူ တေ လႆႈ ၼင်ႈ လႄႈ ၵိၼ် သူတ်ႉ ၵႃႈတီႈ ၽိူၼ် ၵဝ် ၵႃႈၼႂ်း မိူင်း ၵဝ်၊ဢိၵ်ႇတင်း သူ တၵ်း လႆႈ ၼင်ႈ ၵႃႈၼိူဝ် ပလၢင်ႇ တြႃး ႁႂ်ႈလႆႈ ဢုပ်ႉပိူင်ႇ ၵႃႈၼိူဝ် ၵူၼ်း ဢိသရေး၊သိပ်း သွင် မဵဝ်း ၼၼ်ႉ ဢေႃႈ။ 31"သိမုၼ်ႇ၊႟။ သိမုၼ်ႇ၊႟။ ထွမ်ႇ လူး။ ၸႃႇတၢၼ်ႇ၊လႆႈ ဢၶႂၢင်ႉ ဢၼ် ၸႅတ်ႈ တူၺ်း ၸၢမ်းတူၺ်း သူ တင်းသဵင်ႈတင်းလူင် ႁႂ်ႈလႆႈ ၽႄ ဢဝ် ၵူၼ်းလီ ဢွၵ်ႇ သေ ၵႃႈၼႂ်း ၵူၼ်းႁၢႆႉ ၵူၼ်းမိူၵ်ႈ မိူၼ် ၸိူဝ်ႉ ၼင်ႇ ၸဝ်ႈႁႆႈ ၸဝ်ႈၼႃး ၽတ်း ဢဝ် ၶဝ်ႈပိူၵ်ႇ ဢွၵ်ႇ သေ ႁမ်း ၵႅပ်ႇ ၼၼ်ႉ ယဝ်ႉ လႄႈ၊- 32သိမုၼ်ႇ၊႟။ ၵဝ် သူးတွင်း ပုၼ်ႈ မႂ်း ပုၼ်ႈ လွင်ႈ ၼင်ႇ ႁိုဝ် တၢင်းယုမ်ႇမၢတ်ႈ မႂ်း တၵ်း ဢမ်ႇ လု ၼၼ်ႉ ယူႇ ဢေႃႈ။ မိူဝ်ႈ ဢၼ် မႂ်း ၶိုၼ်း မႃး ၸူး ၵႃႈတီႈ ၵဝ် ၸိုင်၊မႂ်း တၵ်း လႆႈ ပၼ် ဢဵၼ် ပၼ်ႁႅင်း တီႈ ပီႈၼွင်ႉ မႂ်း တင်းလၢႆ ဢေႃႈ၊" ဝႃႈ ၼင်ႇ ၼႆ ဢေႃႈ။ 33မၼ်း ၶိုၼ်း လဝ်ႈလၢတ်ႈ လႄႈ ဝႃႈ၊ "ၸဝ်ႈႁဝ်း။ ၼင်ႇ ႁိုဝ် တၵ်း တူၵ်းထွင်ႇ လူၺ်ႈ ၵၼ် တင်း ၸဝ်ႈႁဝ်း လႂ်၊တၵ်း တၢႆ ၸွမ်း ၸဝ်ႈႁဝ်း လႂ် ၼၼ်ႉ ၸိုင်၊ၵဝ်ၶႃႈ တၼ်း ဝႆႉ ယဝ်ႉ တီႈၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 34မၼ်းၸဝ်ႈ ၵေႃႈ ဝႃႈ၊ "ပေႇတရု၊႟။ ၵဝ် ဝႃႈ တီႈ မႂ်း ၸမ်ႉ၊ၼႂ်း ၶိုၼ်း ၼႆႉ ၸူဝ်ႈ ဢၼ် ၵႆႇ ယင်း ဢမ်ႇ ပႆႇ ၶၼ် ၼၼ်ႉ ၸိုင်၊မႂ်း တၵ်း ထဵင် ပႅတ်ႈ ၵဝ် ထူၼ်ႈ ထိုင် သၢမ် ပွၵ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 35ၸဝ်ႈ ယေႇသု၊သမ်ႉ ထၢမ် ၶဝ် လႄႈ ဝႃႈ၊ "မိူဝ်ႈ ဢၼ် ၵဝ် ဢမ်ႇ ႁႂ်ႈ သူ ပႃး ထူင်ငိုၼ်း၊ထူင်ပႃး၊ၶႅပ်းတိၼ်၊သေလႄႈ ပွႆႇၸႂ်ႉ သူ ၵႂႃႇ ၵမ်း ဢွၼ်တၢင်း ၼၼ်ႉ၊ၸွင်ႇ သူ လူဝ်ႇ ထႅင်ႈ သေ ၸိူဝ်ႉ သေ ပိူင် ႁိုဝ်း၊" ဝႃႈၼႆ လႄႈ။ ၶဝ် ဢွၼ်ၵၼ် ၶိုၼ်း လဝ်ႈလၢတ်ႈ လႄႈ ဝႃႈ၊ "ဢမ်ႇ လူဝ်ႇ ၵႃႈသင် ထႅင်ႈ ၶႃႈ၊" ဝႃႈ ၼင်ႇ ၼႆ ဢေႃႈ။ 36မိူဝ်ႈ ၼၼ်ႉ မၼ်းၸဝ်ႈ လၢတ်ႈ လႄႈ ဝႃႈ၊ "ၵမ်း ၼႆႉ ၸိုင်၊ၵေႃႉ ဢၼ် မီး ထူင်ငိုၼ်း ဢမ်ႇၼၼ် ၵေႃႈ၊ၵေႃႉ ဢၼ် မီး ထူင်ပႃး ၼၼ်ႉ ႁႂ်ႈ ဢဝ် ပႃး ၸွမ်း တႃႉ။ ၵေႃႉ ဢၼ် ဢမ်ႇ မီး လႅဝ်း ၼၼ်ႉ ႁႂ်ႈ မၼ်း ၶၢႆ သိူဝ်ႈၶူဝ်း မၼ်း လႄႈ သိုဝ်ႉ ဝႆႉ မၢၵ်ႈ ၼိုင်ႈ တႃႉ။- 37ၵဝ် ဝႃႈ တီႈ သူ ၸမ်ႉ၊ၼႂ်း ၵျၢမ်းလိၵ်ႈ မီး ဝႆႉ လႄႈ ဝႃႈ၊ 'ၸဝ်ႈ ၼၼ်ႉ ၸမ်ႉ၊ပိူၼ်ႈ မၢတ်ႈ ၶဝ် ပႃး ၼႂ်း ၵူၼ်း ဢၼ် ဢမ်ႇတြႃး ဢေႃႈ၊' ဝႃႈ ၼင်ႇ ၼႆ ၼၼ်ႉ တၵ်း ပျေႉၸုမ်ႇ ၵႃႈတီႈ ၵဝ် တေႃႈလဵဝ် ၼႆႉ ယဝ်ႉ။ တၢင်း ဢၼ် တႅမ်ႈ ဝႆႉ လွင်ႈ ၵဝ် ၸိုင်၊ပဵၼ် မႃး ယူႇ ယဝ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 38ၶဝ် ၵေႃႈ လဝ်ႈလၢတ်ႈ လႄႈ ဝႃႈ၊ "တူၺ်း ၶႃႈ လူး၊ၸဝ်ႈ။ ႁဝ်းၶႃႈ မီး လႅဝ်း သွင် မၢၵ်ႈ ၶႃႈ ဢေႃႈ၊" ဝႃႈ ၼင်ႇ ၼႆ လႄႈ။ မၼ်းၸဝ်ႈ ဝႃႈ၊ "ပေႃး ယဝ်ႉ၊" ဝႃႈ ၼင်ႇ ၼႆ ဢေႃႈ။ 39လိုၼ်း ၼၼ်ႉ၊ၸဝ်ႈ ယေႇသု၊ဢွၵ်ႇ ဝဵင်း ၵႂႃႇၸူး ၵႃႈတီႈ လွႆ သၢၼ်ႇလုၼ်ႇ၊ၵႃႈ ၼင်ႇ ဢၼ် မၼ်းၸဝ်ႈ ယၢမ်ႈ ၵႂႃႇ သေႇ သေႇ ၼၼ်ႉ လႄႈ တပႄးၸဝ်ႈ တင်းလၢႆ ၵေႃႈ ၸွမ်း ၵႂႃႇ ဢေႃႈ။- 40မိူဝ်ႈ ဢၼ် မၼ်းၸဝ်ႈ ႁွတ်ႈထိုင် ၵႂႃႇ ၵႃႈတီႈ ၼၼ်ႉ ၸိုင်၊မၼ်းၸဝ်ႈ လၢတ်ႈ တီႈ ၶဝ် လႄႈ ဝႃႈ၊ "ၼင်ႇ ႁိုဝ် သူ တၵ်း ဢမ်ႇ လွင်ႈ ဢမ်ႇ ၸွမ်း ၵႂႃႇ ၼႂ်း တၢင်း ဢၼ် ၸူဝ်း ၵႂႃႇ ၼႂ်း ဢပျတ်ႈ ၸိုင်၊ဢွၼ်ၵၼ် သူးတွင်း တႃႉ၊" ဝႃႈ ၼင်ႇ ၼႆ ဢေႃႈ။ 41မၼ်းၸဝ်ႈ ၸင်ႇ ၽၢတ်ႇ သေ ၵႃႈတီႈ ၶဝ် ၵႂႃႇ ယၢၼ် သေ ၸူဝ်ႈမၢၵ်ႇႁိၼ်ဝုတ်ႉ ၼိုင်ႈ လႄႈ ၶုပ်ႉၶဝ်ႇ သေယဝ်ႉ၊သူးတွင်း လႄႈ ဝႃႈ၊- 42"ပေႃႈၸဝ်ႈ တီႈၶႃႈ၊ပေႃး ၸဝ်ႈႁဝ်း မီး ဢလူဝ်ႇ ၸိုင်၊ႁႂ်ႈ ၵွၵ်း ၼႆႉ ပိူင်ႈ ၵႂႃႇ သေ ၵႃႈတီႈ ၶႃႈၸဝ်ႈ သေၵမ်း ၶႃႈ။ ၼႂ်းဝႃႈၼၼ် သေၵေႃႈ၊ယႃႇ ႁႂ်ႈ ပဵၼ် ၸွမ်း ဢလူဝ်ႇ ၶႃႈၸဝ်ႈ လႄႈ ႁႂ်ႈ ပဵၼ် ၸွမ်း ဢလူဝ်ႇ ၸဝ်ႈႁဝ်း သေၵမ်း တီႈၶႃႈ၊" ဝႃႈ ၼင်ႇ ၼႆ ဢေႃႈ။- 43[မိူဝ်ႈ ၼၼ်ႉ၊တမၢၼ်ႇၵၢင်ႁၢဝ် ပႃး ၼိုင်ႈ ပေႃႇမႃး ပၼ် ဢဵၼ် ပၼ်ႁႅင်း မၼ်းၸဝ်ႈ ဢေႃႈ။- 44မၼ်းၸဝ်ႈ ၶၢမ်ႇ ဝူၺ်ႇတၼႃႇ ၼမ်ၼႃႇ လႄႈ ယိင်း ၶႅၼ်း ၶတ်းၸႂ် ၵျူဝ်းၸႃး သူးတွင်း ယူႇ၊ထၢၼ်ႈပေႃး ႁိူဝ်ႇ မၼ်းၸဝ်ႈ ပဵၼ် မိူၼ် ၸိူဝ်ႉ ၼင်ႇ ယွတ်ႇ လိူတ်ႈ ယွတ်ႇ တူၵ်း ၵႃႈၼိူဝ် လိၼ် ၼၼ်ႉ ဢေႃႈ။] 45လုၵ်ႉ သေ ၵႃႈတီႈ ဢၼ် သူးတွင်း ၼၼ်ႉ မၼ်းၸဝ်ႈ ၶိုၼ်း မႃး ၸူး တီႈ တပႄးၸဝ်ႈ ၸိူဝ်း ၼၼ်ႉ လႄႈ ထူပ်း ႁၼ် ၶဝ် ၼွၼ်းလပ်း ယူႇ၊ၵွပ်ႈပိူဝ်ႈ ၶဝ် ၸႂ်လု ႁႅင်းဢူၼ်ႈ ၼႃႇ ၼၼ်ႉ ဢေႃႈ။- 46မၼ်းၸဝ်ႈ ၸင်ႇ လၢတ်ႈ တီႈ ၶဝ် လႄႈ ဝႃႈ၊ "သူ ၼွၼ်းလပ်း ယူႇ ႁဵတ်းသင်။ လုၵ်ႉ လႄႈ ဢွၼ်ၵၼ် သူးတွင်း ပုၼ်ႈ လွင်ႈ ၼင်ႇ ႁိုဝ် သူ တၵ်း ဢမ်ႇ လွင်ႈ ဢမ်ႇ ၸွမ်း ၵႂႃႇ ၼႂ်း တၢင်း ဢၼ် ၸူဝ်း ၵႂႃႇ ၵႃႈၼႂ်း ဢပျတ်ႈ ၼၼ်ႉ တႃႉ၊" ဝႃႈ ၼင်ႇ ၼႆ ဢေႃႈ။ 47ၼႂ်း မိူဝ်ႈ ဢၼ် ၸဝ်ႈ ယေႇသု၊ယင်း တိုၵ်ႉ လၢတ်ႈ ၸိူဝ်ႉ ၼင်ႇ ၼၼ် ယူႇ ၼၼ်ႉ၊ၵူၼ်း ၸုမ်း ၼိုင်ႈ ႁွတ်ႈမႃး လႄႈ ယုတႃႉ၊ဢၼ် ၶဝ်ႈပႃး ၼႂ်း တပႄးၸဝ်ႈ သိပ်း သွင် ၵေႃႉ ၼၼ်ႉ ဢွၼ် ႁူဝ် ၶဝ် မႃး ဢေႃႈ။ မၼ်း ၵႂႃႇၸူး ၸဝ်ႈ ယေႇသု၊ႁႂ်ႈလႆႈ တၵ်ႉလၢတ်ႈ လႄႈ ၼူမ် ဢေႃႈ။- 48ၵူၺ်းၵႃႈ၊ၸဝ်ႈ ယေႇသု၊လၢတ်ႈ လႄႈ ဝႃႈ၊ "ယုတႃႉ၊႟။ မႂ်း ဢဝ် တင်း တၢင်း ဢၼ် ၼူမ် လႄႈ ဢၢပ်ႈ လုၵ်ႈၵူၼ်း၊ႁိုဝ်း၊" ဝႃႈ ၼင်ႇ ၼႆ ဢေႃႈ။ 49မိူဝ်ႈ ဢၼ် တပႄးၸဝ်ႈ ဢၼ် မီး လူၺ်ႈ ၵၼ် တင်း မၼ်းၸဝ်ႈ ၸိူဝ်း ၼၼ်ႉ၊ႁုႁၼ် လွင်ႈတၢင်း ဢၼ် တၵ်း ပဵၼ် မႃး ၼၼ်ႉ လႄႈ ၶဝ် လဝ်ႈထၢမ် လႄႈ ဝႃႈ၊ "ၸဝ်ႈႁဝ်း။ ႁဝ်းၶႃႈ တၵ်း လႆႈ ဢဝ် လႅဝ်း ၽၼ်း ၶႃႈ ႁိုဝ်း၊" မိူဝ်ႈ ဢၼ် ယင်း ဝႃႈ ယူႇ ၼၼ်ႉ၊- 50ၼႂ်း ၶဝ် ၼၼ်ႉ ၵေႃႉ ၼိုင်ႈ ဢဝ် လႅဝ်း ၽၼ်း ၶႃႈ ၶုၼ် ယဵၸ်ႈပရေႃးႁဵၵ်ႈ လႄႈ ဝၢၼ်ႁူ မၼ်း ၽၢႆႇၶႂႃ ၶၢတ်ႇ တူၵ်း ၵႂႃႇ ဢေႃႈ။ 51မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "ယႃႇပေ ႁဵတ်းသင် ထႅင်ႈ၊" ဝႃႈ ၼင်ႇ ၼႆ ယဝ်ႉ ၸင်ႇ၊ဢဝ် မိုဝ်း တိူဝ်ႉ သႂ်ႇ ဝၢၼ်ႁူ မၼ်း ၼၼ်ႉ ႁႂ်ႈ ၶိုၼ်း လီ မႃး သေ ဢေႃႈ။ 52မိူဝ်ႈ ၼၼ်ႉ၊မၼ်းၸဝ်ႈ လၢတ်ႈ တီႈ ယဵၸ်ႈပရေႃးႁဵၵ်ႈလူင် လႂ်၊ႁူဝ်ၼႃႈ လုၵ်ႈသိုၵ်း ဢၼ် ပႂ်ႉ ၵျွင်း ပိၵ်ႈမၢၼ်ႇ ၸဝ်ႈ လႂ်၊တင်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် တင်းလၢႆ ၸိူဝ်း ဢၼ် မႃး တိဢဝ် မၼ်းၸဝ်ႈ ၼၼ်ႉ လႄႈ ဝႃႈ၊ "ၸွင်ႇ သူ လူဝ်ႇ လႆႈ ပႃး ဢဝ် လႅဝ်း၊ဢိၵ်ႇတင်း ၶွၼ်ႉ လႄႈ မႃး တိဢဝ် ၵဝ် မိူၼ် ၸိူဝ်ႉ ၼင်ႇ သူ တိဢဝ် ၵူၼ်း ၸူၼ် ၼၼ်ႉ ႁိုဝ်း။- 53မိူဝ်ႈ ဢၼ် ၵဝ် မီး ယူႇ လူၺ်ႈ ၵၼ် တင်း သူ ၼႂ်း ၵျွင်း ပိၵ်ႈမၢၼ်ႇ ၸဝ်ႈ ၵူႈဝၼ်း ၼၼ်ႉ ၸိုင်၊သူ ဢမ်ႇ ႁႃ တိဢဝ် ၵဝ်။ ၵမ်း ၼႆႉ ပဵၼ် ၶိင်ႇ သူ ယဝ်ႉ။ ပဵၼ် ၶိင်ႇ တၼ်းၶူဝ်း လပ်းသိင်ႇ တၵ်း ဢုပ်ႉပိူင်ႇ ယဝ်ႉ၊" ဝႃႈ ၼင်ႇ ၼႆ ဢေႃႈ။ 54ၶဝ် တိဢဝ် ၸဝ်ႈ ယေႇသု၊ဢဝ် ၵႂႃႇ ၵႃႈတီႈ ႁိူၼ်း ၶုၼ် ယဵၸ်ႈပရေႃးႁဵၵ်ႈ ၶဝ် လႄႈ ပေႇတရု၊ၵေႃႈ ယူႇ တီႈ ဢၼ် ႁၢင်ႇ ၵႆ သေလႄႈ ၸွမ်း ၵႂႃႇ ဢေႃႈ။- 55ပိူၼ်ႈ သုမ်ၽႆး ဢွမ်ႇ ၵႃႈၼႂ်း ပၢင်ႇ ဝၢင်း ႁိူၼ်း ၼၼ်ႉ ယူႇ လႄႈ ပေႇတရု၊ၵေႃႈ ၵႂႃႇ ငွမ် ဢွမ်ႇၽႆး ၸွမ်း ၼႂ်း ၵႄႈ ပိူၼ်ႈ ဢေႃႈ။- 56မိူဝ်ႈ ၼၼ်ႉ၊သၢဝ် လုၵ်ႈၸၢင်ႈ ၵေႃႉ ၼိုင်ႈ ႁၼ် မၼ်း ငွမ် ဢွမ်ႇၽႆး ယူႇ ၼၼ်ႉ သေယဝ်ႉ၊ယႅၵ်ႉ တူၺ်း ၼႃႈ မၼ်း လီ လီ ယဝ်ႉ ၸင်ႇ လၢတ်ႈ လႄႈ ဝႃႈ၊ "ၵေႃႉ ၼႆႉ ပဵၼ် ၵူၼ်း ဢၼ် ၸွမ်း ယေႇသု၊ၼၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 57ၵူၺ်းၵႃႈ၊ပေႇတရု၊ထဵင် ပႅတ်ႈ လႄႈ ဝႃႈ၊ "မႄႈယိင်း႟။ ၵဝ် ယင်း ဢမ်ႇ ႁုၸၵ်း ၵေႃႉ ၼၼ်ႉ၊" ဝႃႈ ၼင်ႇ ၼႆ ဢေႃႈ။ 58ဝၢႆးသေ ၼၼ်ႉ ထႅင်ႈ ၵမ်းၼိုင်ႈ၊မီး ၵူၼ်း ၵေႃႉ ၼိုင်ႈ တွင်း မၼ်း လႄႈ လၢတ်ႈ ဝႃႈ၊ "မႂ်း ၼႆႉ ၶဝ်ႈပႃး လူၺ်ႈ ၵႃႈၼႂ်း ၶဝ် ဢေႃႈ၊" ဝႃႈ ၼင်ႇ ၼႆ လႄႈ ပေႇတရု၊ၶိုၼ်း လၢတ်ႈ လႄႈ ဝႃႈ၊ "ၵူၼ်း ၼႆႉ႟။ ၵဝ် ဢမ်ႇ ပႃး ၸွမ်း ၼႂ်း ၶဝ် ၵူၺ်း၊" ဝႃႈ ၼင်ႇ ၼႆ ဢေႃႈ။ 59လိုၼ်း ၼၼ်ႉ ႁိုင် သေ ၼိုင်ႈ မွင်း ယဝ်ႉ ၼၼ်ႉ ၸိုင်၊ၵူၼ်း တၢင်ႇၵေႃႉ သမ်ႉ လၢတ်ႈ တႄႉတႄႉ ဝႃႈ ဝႃႈ လႄႈ ဝႃႈ၊ "ၸႂ်ႈ ယဝ်ႉ။ ၵေႃႉ ၼႆႉ ပဵၼ် ၵူၼ်း ပႃး ၸွမ်း မၼ်း တႄႉ ယဝ်ႉ။ မၼ်း ပဵၼ် ၵူၼ်းမိူင်း ၵႃႇလိလႄး၊ဢေႃႈ၊" ဝႃႈ ၼင်ႇ ၼႆ ဢေႃႈ။ 60ပေႇတရု၊ၶိုၼ်း လၢတ်ႈ လႄႈ ဝႃႈ၊ "ၶိင်း ၼႆႉ႟။ မႂ်း လၢတ်ႈ လွင်ႈ သင် ၵဝ် ယင်း ဢမ်ႇ ႁု၊" ဝႃႈ ၼင်ႇ ၼႆ ဢေႃႈ။ မိူဝ်ႈ ၼၼ်ႉ ၵမ်းလဵဝ်၊ယၢမ်း မိူဝ်ႈ ဢၼ် မၼ်း ယင်း လၢတ်ႈ ယူႇ ၼၼ်ႉ၊ၵႆႇ ၵေႃႈ ၶၼ် ဢေႃႈ။- 61ၸဝ်ႈၽြႃး ၵေႃႈ ဝၢႆႇ တူၺ်း ပေႇတရု၊လႄႈ မၼ်း ၶုၵ်းၸႂ်လႆႈ ၶႆႈၸႂ်ထူပ်း ၵႂၢမ်း မၼ်းၸဝ်ႈ ဢၼ် ဝႃႈ၊ "ၸူဝ်ႈ ဢၼ် ၵႆႇ ဢမ်ႇ ပႆႇ ၶၼ် ၼႂ်း ၶိုၼ်း ၼႆႉ ၼၼ်ႉ မႂ်း တေ တွပ်ႇထဵင် ဝႃႈ၊မႂ်း ဢမ်ႇ ႁုၸၵ်း ၵဝ် ထူၼ်ႈ ထိုင် သၢမ် ပွၵ်ႈ ဢေႃႈ၊" ဝႃႈ ၼင်ႇ ၼႆ ၼၼ်ႉ သေယဝ်ႉ၊- 62မၼ်း ဢွၵ်ႇ သေ ၵႃႈတီႈ ၼၼ်ႈ ၵႂႃႇ လႄႈ ႁွင်ႉႁႆႈ ထိုင်ၸႂ်ထိုင်ၶေႃး ၼႃႇ လူင်လၢင် ဢေႃႈ။ 63ၵူၼ်း ၸိူဝ်း ဢၼ် ပႂ်ႉထိင်း ၸဝ်ႈ ယေႇသု၊ၼၼ်ႉ၊ဢွၼ်ၵၼ် ႁဵတ်းပျၢၵ်ႈ ႁဵတ်း ၶူဝ် တီႈ မၼ်းၸဝ်ႈ သေလႄႈ ပေႃႉ ထုပ်ႉ မၼ်းၸဝ်ႈ ဢေႃႈ။- 64ၶဝ် ဢဝ် ၽႃႈႁူမ်ႇ ၼႃႈ မၼ်းၸဝ်ႈ သေယဝ်ႉ၊ထၢမ် မၼ်းၸဝ်ႈ လႄႈ ဝႃႈ၊ "ၽူႈလႂ် ပေႃႉ ထုပ်ႉ မႂ်း၊တၵ်ႉ တူၺ်း လူး၊" ဝႃႈ ၼင်ႇ ၼႆ ဢေႃႈ။- 65လိူဝ် သေ ၼၼ်ႉ ၶဝ် လၢတ်ႈ ၵႂၢမ်း ဢၼ် သႄႉသွမ်း ၼမ်ၼႃႇ တီႈ မၼ်းၸဝ်ႈ ဢေႃႈ။ 66မိူဝ်ႈ ဢၼ် မိူင်းလႅင်း မႃး ၸိုင်၊ၵူၼ်း ဢၼ် ပဵၼ် ၵႄႇ ပဵၼ် ႁူဝ် ၵျူး၊ၶဝ် လႂ်၊ယဵၸ်ႈပရေႃးႁဵၵ်ႈလူင် ၶဝ် လႂ်၊ဢိၵ်ႇတင်း သြႃႇ မေႃ ၵျၢမ်း ထမ်ႇမႃႉ တင်းလၢႆ ၸုတုမ် တိူင်ႇပၢင်ႇ ၵၼ် သေယဝ်ႉ၊ဢဝ် မၼ်းၸဝ်ႈ ၵႂႃႇၸူး တီႈ လုမ်းလူင် ယဝ်ႉ ၸင်ႇ၊- 67လၢတ်ႈ လႄႈ ဝႃႈ၊ "မႂ်း ၸႂ်ႈ ၸဝ်ႈ ၶရိၸ်ႈ၊ႁိုဝ်း၊မွၵ်ႇလၢတ်ႈ ႁဝ်း တႃႉ၊" ဝႃႈ ၼင်ႇ ၼႆ ဢေႃႈ။ မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "ပေႃး ၵဝ် မွၵ်ႇလၢတ်ႈ သူ ၸိုင်၊သူ ဢမ်ႇ ယုမ်ႇ။- 68ပေႃး ၵဝ် ထၢမ် သူ ၵေႃႈ သူ ဢမ်ႇ ၶိုၼ်း လၢတ်ႈ။- 69တႄႇၸႃႉ ဢဝ် မိူဝ်ႈလဵဝ် လႄႈ လုၵ်ႈၵူၼ်း၊တၵ်း ၼင်ႈ ယူႇ ၵႃႈတီႈ ၽၢႆႇၶႂႃ ဢၼၼ်ႇတႃႉ တၼ်းၶူဝ်း ၽြႃးပဵၼ်ၸဝ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 70မိူဝ်ႈ ၼၼ်ႉ ၶဝ် ဢွၼ်ၵၼ် ထၢမ် လႄႈ ဝႃႈ၊ "ပေႃး ပဵၼ် ၼႆ ၸိုင်၊မႂ်း ၸႂ်ႈ လုၵ်ႈၽြႃးပဵၼ်ၸဝ်ႈ ႁိုဝ်း၊" ဝႃႈ ၼင်ႇ ၼႆ လႄႈ မၼ်းၸဝ်ႈ ၵေႃႈ လၢတ်ႈ ဝႃႈ၊ "သူ လၢတ်ႈ ၸွမ်း ၵႃႈ ၼင်ႇ ဢၼ် ၵဝ် ပဵၼ် ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 71ၶဝ် ၵေႃႈ လၢတ်ႈ လႄႈ ဝႃႈ၊ "ႁဝ်း ဢမ်ႇ လူဝ်ႇ သၢၵ်ႈသေႇ တၢင်ႇၸိူဝ်ႉ တၢင်ႇ မဵဝ်း ယဝ်ႉ။ တူဝ် ႁဝ်း လႆႈ ငိၼ်း ၵႂၢမ်း ဢၼ် ဢွၵ်ႇ သူပ်း မၼ်း ယဝ်ႉ၊" ဝႃႈ ၼင်ႇ ၼႆ ဢေႃႈ။


text:
ငဝ်ႈငုၼ်းၵေႃလိၵ်ႈလၢႆးၾိင်ႈငႄႈတႆးပတ်းပိုၼ်ႉ ႁူမ်ႈၸတ်းပွႆးပီမႂ်ႇတႆး
ငဝ်ႈငုၼ်းၵေႃလိၵ်ႈလၢႆးၾိင်ႈငႄႈတႆးႁူမ်ႈၵေႃလိၵ်ႈလၢႆး ၾိင်ႈငႄႈၵူႈၸႄႈဝဵင်း
ၼႂ်းၸိုင်ႈတႆး ႁူမ်ႈၸတ်းပၢင်ပွႆး ပီမႂ်ႇတႆး တီႈဝဵင်းၵဵင်းတုင်။ ပီၼႆႉ
ဢၢၼ်းၸတ်းၶိုၵ်ႉယႂ်ႇ ၵိုၼ်းၶွၼ်ႈလိူဝ်ၵူႈပီ/ ၵူႈတီႈ ဢၼ်ယၢမ်ႈၸတ်းၼႂ်း
မိူင်းတႆးၵႃႈပူၼ်ႉမႃး။
ပီမႂ်ႇတႆး 2107 ၼီႈ (ပီငူး) ဢၼ်တေမႃးထိုင် ဝၼ်းထိ 12-14/12/12 တၢင်းၼႃႈၼႆႉ ယူႇတီႈငဝ်ႈငုၼ်း ၵေႃလိၵ်ႈလၢႆး ၾိင်ႈငႄႈတႆး ႁူမ်ႈၵေႃလိၵ်ႈလၢႆးၾိင်ႈငႄႈတႆးၵူႈၸႄႈဝဵင်းပတ်းပိုၼ်ႉ ၼႂ်းၸိုင်ႈတႆး တေႁူမ်ႈၵၼ်ၸတ်းတီႈၵဵင်းတုင်။ ပၢင်ပွႆးၼႆႉ မီးၵၢၼ်ႁွင်ႉမွၵ်ႇထိုင် ၵူႈမူႇၵူႈၸုမ်း ၼႂ်းၸိုင်ႈတႆး ပႃးၸဵမ်ၼႂ်းမိူင်းၼွၵ်ႈမိူင်း ၶဝ်ႈႁူမ်ႈ။ ပိူင်လူင်မၼ်း ၶွင်ႊသီႊ ဢဝ်ၶိုၼ်းၸိုင်ႈတႆး RCSS/SSA ပဵၼ်ၸုမ်းဢၼ်တေၶဝ်ႈႁူမ်ႈၵမ်ႉထႅမ် ဢဵၼ်ႁႅင်းပၢင်ပွႆးတင်းၼမ်- ၼႆယဝ်ႉ။
ပၢင်ၵႅဝ်ႈ ပၢင်ပွႆးပီမႂ်ႇတႆးတီႈၵဵင်းတုင်ၼႆႉ ၾိင်ႈထုင်းတၢင်းသႃသၼႃ တေၸတ်းတီႈၸွမ်သၵ်း (ၵၢင်ဝဵင်း)၊ ပၢင်ပွႆးလဝ်ႇ မူၼ်ႈတူၼ်ႈၸႂ် ၸတ်းတီႈဝၢင်းလဵၼ်ႈႁႅင်း ၸၼ်ႉၸွမ်ၼႃးၶမ်း၊ ယၢၼ်ၾၢႆႇ တူၵ်းဝဵင်းၵဵင်းတုင်မွၵ်ႈ 5 လၵ်း။ (ဢွၼ်ၼႃႈၼႆႉ ဢၢၼ်းၸတ်းတီႈဝၢင်းလဵၼ်ႈႁႅင်းၶူင်ႇၵႂၢႆးၸူၼ်း ၼႂ်းၵၢင်ဝဵင်းၵဵင်းတုင်၊ ၵူၺ်းၵႃႈ ႁၼ်ဝႃႈမၼ်းဢမ်ႇပေႃးၵႂၢင်ႈပဵင်းပေႃး ပိူဝ်ႈတႃႇၸတ်းပွႆးပၢင်ယႂ်ႇလူင် လႄႈ ၸင်ႇၶၢႆႉၵႂႃႇၸတ်းတီႈဝၢင်းလဵၼ်ႈႁႅင်း ၸၼ်ၸွမ်ၼႃးၶမ်း- ၼႆယဝ်ႉ။
ဢၼ်ႁူမ်ႈၵၼ်ၸတ်းတီႈၵဵင်းတုင်ၼႆႉ ၾၢႆႇၼိုင်ႈၵေႃႈ ႁႂ်ႈပဵၼ်ၼႃႈတႃ/ၸိုဝ်ႈသဵင်/ၵုၼ်းမုၼ် ပီႈၼွင်ႉ ၵူၼ်းၵဵင်းတုင်၊ ပဵၼ်ၵၢၼ်ယုၵ်ႉယွင်ႈၾိင်ႈငႄႈ(ဝတ်ႉထၼထမ်း)လီငၢမ်း မိူင်းၵဵင်းတုင် ဢၼ်လႆႈ ႁၵ်ႉသႃမႅတ်ႇပႅင်းၾိင်ႈၵႂၢမ်းလၢတ်ႈ ၵႂၢမ်းၸႃ၊ လွင်ႈၼုင်ႈတၢင်းဝႆ၊ ၾိင်ႈယူႇသဝ်းၵိၼ်သၢင်ႈ ၵူၼ်းမိူင်း တႆးပွတ်းဢွၵ်ႇၶူင်း ဢၼ်သိုပ်ႇတၢမ်လၢမ်းမႃးပီယၢဝ်းၶၢဝ်း ႁိုင် ထိုင် 700 ပီပၢႆ ဢမ်ႇယဵၼ်ၵၢႆႁၢႆႁူင်ႈ ၸိူဝ်းၼႆႉ။
ပိူဝ်ႈတႃႇပဵၼ်မႃးပၢင်ပွႆးပီမႂ်ႇတႆး / ပၢင်ပွႆးႁပ်ႉတွၼ်ႈပီမႂ်ႇတႆး 2107 ၼီႈၼႆႉ ယူႇတီႈငဝ်ႈငုၼ်းၵေႃလိၵ်ႈ လၢႆးၾိင်ႈငႄႈတႆး ပတ်းပိုၼ်ႉ ႁဵတ်းပၢင်ၵုမ်လႆႈၸႂ်တႅပ်းတတ်းတူၵ်းလူင်းၵၼ် မိူဝ်ႈဝၼ်းထိ 09/10/2012 တီႈတႃႈၵုင်ႈ၊ ဝႃႈတေၶွၼ်ႈတုမ် ႁူမ်ႈၵၼ်ၸတ်းႁဵတ်းပွႆးပီမႂ်ႇတႆး 2107 ၼီႈ (ပီငူး) တီႈဝဵင်းၵဵင်းတုင်- ၼႆယဝ်ႉ။
ၾၢႆႇၼိုင်ႈတၢင်းၼိုင်ႈ ပၢင်ပွႆးပီမႂ်ႇတႆး 2107 ၼီႈၼႆႉ တီႈမိူင်းလႃး (ငဝ်ႈငုၼ်းၸုမ်းမိူင်းလႃး NDAA) ၸတ်းတင်ႈတႄႇ ဝၼ်းထိ 09-16/11/12 (ၶၢဝ်းတၢင်း 7 ဝၼ်း)၊ ပီႈၼွင်ႉၼႂ်းမိူင်းၼွၵ်ႈမိူင်းၸိူဝ်းၵႂႃႇ ၶဝ်ႈႁူမ်ႈ ပၢင်ပွႆးပီမႂ်ႇတႆး တီႈၵဵင်းတုင် ၵမ်ႈၽွင်ႈၵေႃႈ လႆႈငိၼ်းဝႃႈတေဢဝ်တိုဝ်ႉတၢင်းၼႆႉသေ သိုပ်ႇၵႂႃႇဝႄႉၶဝ်ႈႁူမ်ႈ ပႃးတီႈမိူင်းလႃး- ၼႆယူႇ။
Tags: Culture, News


text: 1ၵွပ်ႈပိူဝ်ႈ ၸိူဝ်ႉ ၼင်ႇ ၼႆ လႄႈ ပုၼ်ႈ လွင်ႈ ၼင်ႇ ႁိုဝ် ႁဝ်း တၵ်း ပႃးၸႂ် ပႃး ၶေႃး ၼႂ်း တၢင်း ဢၼ် ႁဝ်း လႆႈ ငိၼ်း တေႇသၼႃႇ ယဝ်ႉ ၼၼ်ႉ ၸိုင်၊တၵ်း လႆႈ မီး ႁူဝ်ၸႂ် ဢၼ် ယဵင်ႈၶႅၼ်း မၼ်ႈၵိုမ်း လႄႈ ၸပ်းၸွႆး တြႃး ၼၼ်ႉ ဢေႃႈ။- 2လွင်ႈ မၼ်း ၸမ်ႉ၊တေႇသၼႃႇ တြႃး ၸဝ်ႈ ဢၼ် မၼ်းၸဝ်ႈ ဢဝ် တင်း တမၢၼ်ႇၵၢင်ႁၢဝ် တင်းလၢႆ၊ႁေႃးလၢတ်ႈ ဝႆႉ တီႈ ပူႇမွၼ်ႇ ႁဝ်း ၼၼ်ႉ၊ထၢင်ႇသႃး ပဵၼ် ဢၼ် မၢၼ်ႇမႅၼ်ႈ ၸိုဝ်ႈၸႂ်ႈ လႄႈ ပေႃး သေၵေႃႉသေၵူၼ်း ဢမ်ႇ ၵမ်ၵျၢင်ႉ ၸွမ်း လႄႈ သင်၊ဢမ်ႇ ထွမ်ႇဢဝ် လႄႈ သင်၊တၵ်း လႆႈ ၶၢမ်ႇတၢမ်ႇ ဢပျတ်ႈ ဢၼ် မၼ်း ထိူၵ်ႈၶၢမ်ႇ ၼၼ်ႉ ဢေႃႈ။- 3ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊ပေႃး ႁဝ်း ယင်း ဢမ်ႇ ထွမ်ႇ ဢမ်ႇ ဢဝ်၊တြႃး တၢင်း ဢၼ် ၵႄႇၶျွတ်ႈ ဢဝ် ဢၼ် ယႂ်ႇ မျၢတ်ႈ ၼႃႇ ထၢၼ်ႇ ၼႆႉ ၼၼ်ႉ ၸိုင်၊ႁဝ်း တၵ်း ၵၢင်းလွတ်ႈ လႆႈ ၸိူဝ်ႉႁိုဝ်။ တြႃး ၼႆႉ တူဝ် ၸဝ်ႈၽြႃး ႁေႃးလၢတ်ႈ ဝႆႉ ဢွၼ်တၢင်း ယဝ်ႉ လႄႈ၊ၶဝ် ၸိူဝ်း ဢၼ် လႆႈ ငိၼ်း ၼၼ်ႉ၊ဢွၼ်ၵၼ် ဢဝ် တင်း သၢၵ်ႈသေႇ ဢၼ် လီ ယုမ်ႇ သေလႄႈ မွၵ်ႇလၢတ်ႈ တီႈ ႁဝ်း ဢေႃႈ။- 4ၼႂ်း ၶိင်ႇ လဵဝ် ၵၼ်၊ၽြႃးပဵၼ်ၸဝ်ႈ ထၢပ်ႈ ထႅင်ႈ သၢၵ်ႈသေႇ ၵႃႈတီႈ ၵႂၢမ်း ၶဝ် ၸိူဝ်း ၼၼ်ႉ၊ၼႂ်း တၢင်း ဢၼ် ၼႄပျႃး ၼိမိၵ်ႈ လၢၵ်ႈၶၼႃႇ၊ဢိၵ်ႇတင်း လွင်ႈတၢင်း ဢၼ် လီဢၢမ်း၊ဢိၵ်ႇတင်း တၼ်းၶူဝ်း ဢၼ် လၢၵ်ႇလၢႆး ၵူႈၸိူဝ်ႉၵူႈပိူင်၊ဢိၵ်ႇတင်း ပၼ် သု ၵျေးၸူး ဝိၺိၺ်ႇ မူတ်းၸၢင်ႇ ၸဝ်ႈ၊ၸွမ်းၼင်ႇ ဢလူဝ်ႇ တူဝ်ၸဝ်ႈၵဝ်ႇ ဢေႃႈ။ 5ၽြႃးပဵၼ်ၸဝ်ႈ ဢမ်ႇ ၶၢၼ်း တမၢၼ်ႇၵၢင်ႁၢဝ် တင်းလၢႆ ဝႆႉ ႁႂ်ႈလႆႈ ပဵၼ် ၶုၼ် ဢၼ် ဢုပ်ႉပိူင်ႇ ၵမ်ႇၽႃႇ မႂ်ႇ၊ဢၼ် တၵ်း ပဵၼ် မႃး ၵမ်းလိုၼ်း ဢၼ် ႁဝ်း လၢတ်ႈ ဝႃႈ ၼၼ်ႉ လႄႈ၊- 6မီး ၵႂၢမ်း ၶၢမ်ႇသၢၵ်ႈသေႇ ဝႆႉ၊ၼႂ်း ၵျၢမ်းလိၵ်ႈ တီႈ ၼိုင်ႈ လႄႈ ဝႃႈ၊ "ၽြႃးပဵၼ်ၸဝ်ႈ တီႈၶႃႈ။ ၵူၼ်း ၸိုင်၊ပဵၼ် ၵေႃႉ ၸိူဝ်ႉ ၼင်ႇ ႁိုဝ် လႄႈ ၸဝ်ႈ ႁဝ်း လႆႈ ၶႆႈၸႂ်၊ဝူၼ်ႉၸႂ် လွင်ႈ မၼ်း တီႈၶႃႈ။ ဢမ်ႇၼၼ် ၵေႃႈ၊လုၵ်ႈၵူၼ်း၊သမ်ႉ ပဵၼ် ၵေႃႉ ၸိူဝ်ႉ ၼင်ႇ ႁိုဝ် လႄႈ ၸဝ်ႈ ႁဝ်း လႆႈ လူတူၺ်း လုမ်းလႃး မၼ်း တီႈၶႃႈ။ 7ၸဝ်ႈ ႁဝ်း ၶျႃး မၼ်း ၼၼ်ႉ၊တႅမ်ႇ သေ တမၢၼ်ႇၵၢင်ႁၢဝ် တင်းလၢႆ ၵႅပ်ႈ ၼိုင်ႈ သေယဝ်ႉ၊ ၸဝ်ႈ ႁဝ်း ဢဝ် သရၽူႇ မုၼ်ၽုင်း သရေႇ တိုဝ်း ပၼ် မၼ်း သေလႄႈ ယုၵ်ႉယွင်ႈ မၼ်း။ 8ၸဝ်ႈ ႁဝ်း ႁဵတ်း ႁႂ်ႈ မၼ်း လႆႈ ဢုပ်ႉပိူင်ႇ ၵူႈၸိူဝ်ႉၵူႈပိူင် တီႈၶႃႈ ဢေႃႈ။" ဝႃႈ ၼင်ႇ ၼႆ မီး ဝႆႉ ဢေႃႈ။ ဢၼ် ဝႃႈ၊ၽြႃးပဵၼ်ၸဝ်ႈ ႁဵတ်း ႁႂ်ႈ မၼ်း ပဵၼ်၊ "ၵေႃႉ ဢၼ် ဢုပ်ႉပိူင်ႇ ၵူႈၸိူဝ်ႉၵူႈပိူင်" ဝႃႈ ၼင်ႇ ၼႆ ၼၼ်ႉ ၸိုင်၊လွင်ႈတၢင်း ဢၼ် လွတ်ႈ သေ တၢင်း ဢၼ် မၼ်း ဢုပ်ႉပိူင်ႇ ၼၼ်ႉ၊ဢမ်ႇ ၵိုတ်းၵျၢၼ်ႇ ဝႆႉ သေ ၸိူဝ်ႉ သေ မဵဝ်း ဢေႃႈ။ ၼႂ်းဝႃႈၼၼ် သေၵေႃႈ၊ႁဝ်း ဢမ်ႇ ပႆႇ လႆႈ ႁၼ် လွင်ႈတၢင်း ၵႃႈမီး တင်းသဵင်ႈတင်းလူင်၊လႆႈ ၶၢမ်ႇ ဢဝ် တၢင်း ဢၼ် ၵူၼ်း ဢုပ်ႉပိူင်ႇ ဝႆႉ ယဝ်ႉ ၼၼ်ႉ ဢေႃႈ။- 9ၵူၺ်းၵႃႈ၊ႁဝ်း လႆႈ ႁၼ် ၸဝ်ႈ ယေႇသု၊ၸဝ်ႈ ဢၼ် လႆႈ ၶၢမ်ႇ တၢင်း ဢၼ် ၶျႃး ဝႆႉ၊တႅမ်ႇ သေ တမၢၼ်ႇၵၢင်ႁၢဝ် တင်းလၢႆ ၵႅပ်ႈ ၼိုင်ႈ ပုၼ်ႈ လွင်ႈ ၼင်ႇ ႁိုဝ် မၼ်းၸဝ်ႈ တၵ်း လႆႈ ၶၢမ်ႇတၢႆ၊ပုၼ်ႈ ၵူၼ်း ၵူႈၵေႃႉၵူႈၵူၼ်း ၸွမ်း လူၺ်ႈ ၵျေးၸူး ၽြႃးပဵၼ်ၸဝ်ႈ သေယဝ်ႉ၊တေႃႈလဵဝ် ၼႆႉ၊ႁဝ်း လႆႈ ႁၼ် မၼ်းၸဝ်ႈ ဢၼ် တိုဝ်း သရၽူႇ ဢၼ် မီး မုၼ်ၽုင်း သရေႇ ဝႆႉ၊ၵွပ်ႈပိူဝ်ႈ ဝူၺ်ႇတၼႃႇ တၢင်းတၢႆ ဢၼ် မၼ်းၸဝ်ႈ လႆႈ ၶၢမ်ႇ ၼၼ်ႉ ဢေႃႈ။- 10လွင်ႈ မၼ်း ၸမ်ႉ၊ၼႂ်း တၢင်း ဢၼ် ဢဝ် လုၵ်ႈလၢင်း ၼမ်ၼႃႇ၊သူင်ႇ ႁွတ်ႈထိုင် ၵႃႈတီႈ ဢၼ် တၵ်း ၸၢမ်ႇၸႃး မုၼ် ၸေးၸိမ်ႇ ၼၼ်ႉ၊ၽြႃးပဵၼ်ၸဝ်ႈ၊ၸဝ်ႈ ဢၼ် ၽၢၼ်ႇသၢင်း ၵူႈၸိူဝ်ႉၵူႈပိူင် လႄႈ ဢုပ်ႉ ထိင်း ၼၼ်ႉ၊ထုၵ်ႇလီ ႁဵတ်း ႁႂ်ႈ ၸဝ်ႈ ယေႇသု၊ႁွတ်ႈထိုင် တၢင်း ဢၼ် ၸေးၸုမ်ႇ ၵွပ်ႈ လူၺ်ႈ တုၵ်ႉၶႃႉ ဝူၺ်ႇတၼႃႇ လႄႈ ပဵၼ် ၽူႈ ဢွၼ်ႁူဝ် ၼႄ တၢင်း ၵႂႃႇၸူး သဵၼ်ႈတၢင်း ဢၼ် ၵႄႇၶျွတ်ႈ ဢဝ် ဢေႃႈ။ 11ၸဝ်ႈ ဢၼ် ၸၢင်ႈ ႁႂ်ႈ မူတ်းၸၢင်ႇ၊ဢိၵ်ႇတင်း ၶဝ် ၸိူဝ်း ဢၼ် ႁွတ်ႈထိုင် တၢင်း ဢၼ် မူတ်းၸၢင်ႇ ၼၼ်ႉ၊ပဵၼ် မႃး ၵႃႈတီႈ ပေႃႈၸဝ်ႈ ပႃးလဵဝ် ၵၼ် ဢေႃႈ။ ပိူဝ်ႈ ၼႆ ၸင်ႇ ၸဝ်ႈ ယေႇသု၊ဢမ်ႇ ဢူၵ်း ဢၢႆ လူၺ်ႈ လွင်ႈ ဢၼ် ႁွင်ႉ ႁဵၵ်ႈ ၶဝ် ၸိူဝ်း ဢၼ် ႁွတ်ႈထိုင် တၢင်း ဢၼ် မူတ်းၸၢင်ႇ ၼၼ်ႉ ဝႃႈ၊ၼွင်ႉ ၵဝ် တင်းလၢႆ၊- 12ၸွမ်းၼင်ႇ ဢၼ် မၼ်းၸဝ်ႈ လၢတ်ႈ တီႈ ၽြႃးပဵၼ်ၸဝ်ႈ လႄႈ ဝႃႈ၊ "ၵဝ်ၶႃႈ တၵ်း ႁေႃး မွၵ်ႇလၢတ်ႈ ၼႃႇမႃႉ ၸိုဝ်ႈသဵင် ၸဝ်ႈႁဝ်း တီႈ ၼွင်ႉ ၵဝ်ၶႃႈ တင်းလၢႆ ဢေႃႈ။ ၵဝ်ၶႃႈ တၵ်း ႁဵတ်း ၵႂၢမ်း ယွင်ႈယေႃး ၸဝ်ႈႁဝ်း ၵႃႈၼႂ်း ၵႄႈၵၢင် မူႇၵူၼ်း တင်းလၢႆ ဢေႃႈ၊" ဝႃႈ ၼင်ႇ ၼႆ ဢေႃႈ။ 13မၼ်းၸဝ်ႈ သမ်ႉ လၢတ်ႈ ထႅင်ႈ လႄႈ ဝႃႈ၊ "ၵဝ်ၶႃႈ တၵ်း ဢိင်ပိုင်ႈ ၽြႃးပဵၼ်ၸဝ်ႈ ဢေႃႈ၊" ဝႃႈ ၼင်ႇ ၼႆ လႄႈ သမ်ႉ လၢတ်ႈ ထႅင်ႈ လႄႈ ဝႃႈ၊ "ၵဝ်ၶႃႈ မီး လူၺ်ႈ ၵၼ် တင်း လုၵ်ႈဢွၼ်ႇ ၸိူဝ်း ဢၼ် ၽြႃးပဵၼ်ၸဝ်ႈ ပၼ် ၵဝ်ၶႃႈ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 14ပိူဝ်ႈ ဢၼ် ဝႃႈ၊လုၵ်ႈဢွၼ်ႇ ၸိူဝ်း ၼၼ်ႉ၊ပဵၼ် ၸႃႇတိ ၼိူဝ်ႉလိူတ်ႈ လႄႈ၊ၸဝ်ႈ ယေႇသု၊ၼၼ်ႉ ၶၢမ်ႇ ၵိူတ်ႇလဵင်ႉ မႃး ၼႂ်း ၸႃႇတိ ၼိူဝ်ႉလိူတ်ႈ ၼင်ႇၵဝ်ႇ၊ပုၼ်ႈ လွင်ႈ ၼင်ႇ ႁိုဝ် တၵ်း ဢဝ် တင်း တၢင်းတၢႆ မၼ်းၸဝ်ႈ ၼၼ်ႉ၊ယႃႉပႅတ်ႈ ၶုၼ် မရၼႃႉ ဢၼ် မီး တၼ်းၶူဝ်း ၵႃႈၼိူဝ် တၢင်းတၢႆ၊- 15ဢိၵ်ႇတင်း ႁႂ်ႈလႆႈ ပွႆႇလွတ်ႈ ၶဝ် ၸိူဝ်း ဢၼ် ပဵၼ် ၶႃႈ၊ၸူဝ်ႈ ဢသၢၵ်ႈ ၶဝ် ၼၼ်ႉ ၵွပ်ႈပိူဝ်ႈ ၶဝ် ၵူဝ်ႁႄ တြႃး တၢင်းတၢႆ ၼၼ်ႉ ဢေႃႈ။- 16လွင်ႈ ၼႆႉ ပဵၼ် တီႈ ဢၼ် ထၢင်ႇသႃး ယဝ်ႉ ဝႃႈ၊မၼ်းၸဝ်ႈ ၸွႆႈထႅမ် တမၢၼ်ႇၵၢင်ႁၢဝ် တင်းလၢႆ ဢမ်ႇၸႂ်ႈ။ မၼ်းၸဝ်ႈ ၸွႆႈထႅမ် ၸိူဝ်ႉၶိူဝ်း ဢႃႇပြႃႇႁၢမ်ႇ၊ဢေႃႈ။- 17လွင်ႈတၢင်း ၼႆႉ ၶႂ်ႈဝႃႈ၊ၸဝ်ႈ ၶရိၸ်ႈ၊မီး လွင်ႈ ဢၼ် တၵ်း လႆႈ မိူၼ် ၼွင်ႉ တူဝ်ၸဝ်ႈၵဝ်ႇ တင်းလၢႆ၊ၵူႈ သမ်ႇ ၵူႈ ပိူင် ႁႂ်ႈလႆႈ ပဵၼ် ၶုၼ် ယဵၸ်ႈပရေႃးႁဵၵ်ႈ ဢၼ် မီး ၸႂ် ၵရုၼႃႇ၊ဢိၵ်ႇတင်း သဵတ်ႈၸႃႇ လႄႈ ပွင်ႁဵတ်း ပွင် ထၢမ်းၵၢၼ် ၽြႃးပဵၼ်ၸဝ်ႈ ၼႂ်း တၢင်း ဢၼ် တၵ်း ၽေႇ ဢပျတ်ႈ တုၸရိူၵ်ႈ ၵူၼ်း တင်းလၢႆ ဢေႃႈ။- 18လွင်ႈ မၼ်း ၸမ်ႉ၊ၵွပ်ႈပိူဝ်ႈ ဝႃႈ၊တူဝ် မၼ်းၸဝ်ႈ လႆႈ ၶၢမ်ႇ တုၵ်ႉၶႃႉ ဝူၺ်ႇတၼႃႇ၊ဢိၵ်ႇတင်း လႆႈ ၶၢမ်ႇ တၢင်း ဢၼ် ၸၢမ်းတူၺ်းယႃႉယုၵ်ႉ ၼၼ်ႉ ယဝ်ႉ လႄႈ မၼ်းၸဝ်ႈ တၢတ်ႈၼိူင်ႇ လႆႈ၊ႁႂ်ႈလႆႈ ၸွႆႈထႅမ် ၶဝ် ၸိူဝ်း ဢၼ် လႆႈ ထူပ်းၺႃး တၢင်း ဢၼ် ၸၢမ်းတူၺ်းယႃႉယုၵ်ႉ ၼၼ်ႉ ဢေႃႈ။


text: 1ၸဝ်ႈ ယေႇသု၊ၵိူတ်ႇလဵင်ႉ မႃး ၵႃႈၼႂ်း ဝဵင်း ပႅတ်ႉလႁႅမ်ႇ၊မိူင်း ယုတႃႉ၊ၼႂ်း ၸူဝ်ႈပၢၼ် ၶုၼ် ႁေႇရူတ်ႈ၊ပဵၼ် ၸဝ်ႈၽႃႉ ၼၼ်ႉ ဢေႃႈ။ ၼႂ်း ၶိင်ႇၵႃႇလႃႉ ၼၼ်ႉ ၵူၼ်း ဢၼ် မီး ပိင်ႇၺႃႇ ၸိူဝ်း ဢၼ် မေႃ တူၺ်း ၼၢၵ်ႈ ၶၢတ်ႈ လိူၼ် လၢဝ် ၼၼ်ႉ၊လုၵ်ႉ သေ မိူင်း ၽၢႆႇ တၢင်း ဝၼ်းဢွၵ်ႇ ႁွတ်ႈမႃး ၵႃႈတီႈ ဝဵင်း ယေႇရုသလႅမ်ႇ၊လႄႈ၊- 2တွင်ႈထၢမ် လႄႈ ဝႃႈ၊ "ၸဝ်ႈလုၵ်ႈဢွၼ်ႇ ဢၼ် တၵ်း ပဵၼ် ၶုၼ်ႁေႃၶမ်း ၵူၼ်း မဵဝ်း ၵျူး၊ၼၼ်ႉ၊ၵိူတ်ႇလဵင်ႉ မႃး ၵႃႈတီႈလႂ် ၶႃႈ။ ႁဝ်းၶႃႈ လႆႈ ႁၼ် လၢဝ် မၼ်းၸဝ်ႈ ပေႃႇ ဢွၵ်ႇ မႃး ၽၢႆႇ တၢင်း မိူင်း ဝၼ်းဢွၵ်ႇ ပုၼ်ႉ လႄႈ၊ႁဝ်းၶႃႈ ၸွမ်း ႁွတ်ႈ ၽႅဝ် မႃး ၼႆႉ ႁႂ်ႈလႆႈ ၶုပ်ႉဝႆႈ မၼ်းၸဝ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 3မိူဝ်ႈ ဢၼ် ၶုၼ် ႁေႇရူတ်ႈ၊လႆႈ ငိၼ်း လွင်ႈတၢင်း ၼၼ်ႉ ၸိုင်၊မီး ၸႂ် ဢၼ် ယုင်ႈယၢင်ႈ ၵူဝ်ႁႄ ၼႃႇ ဢေႃႈ။ ၵူၼ်း ဝဵင်း ယေႇရုသလႅမ်ႇ၊ၸိူဝ်း ဢၼ် လႆႈ ငိၼ်း ၵေႃႈ တူၵ်းၸႂ် ၵႂၢင်ၸႂ် ၼႃႇ ဢေႃႈ။- 4ၶုၼ်လူင် ၸင်ႇ ႁွင်ႉ ဢဝ် ၵႃႈ ပဵၼ် ယဵၸ်ႈပရေႃးႁဵၵ်ႈ လူင်၊ဢိၵ်ႇတင်း သြႃႇ မေႃ ၵျၢမ်း ထမ်ႇမႃႉ တင်းလၢႆ မႃး ၸုတုမ် တွင်ႈထၢမ် ၶဝ် လႄႈ ဝႃႈ၊ "ၸဝ်ႈ ၶရိၸ်ႈ၊တၵ်း တေ ၵိူတ်ႇလဵင်ႉ မႃး ၵႃႈတီႈလႂ်၊" ဝႃႈ ၼင်ႇ ၼႆ ဢေႃႈ။ 5ၶဝ် ၸိူဝ်း ၼၼ်ႉ ၵေႃႈ ၶိုၼ်း လဝ်ႈလၢတ်ႈ လႄႈ ဝႃႈ၊ "တၵ်း ၵိူတ်ႇလဵင်ႉ မႃး ၼႂ်း ဝဵင်း ပႅတ်ႉလႁႅမ်ႇ၊မိူင်း ယုတႃႉ၊ဢေႃႈ။ ဢၼ် ပရေႃးၽႅတ်ႈ တႅမ်ႈ ဝႆႉ ၸမ်ႉ၊- 6"'ဝဵင်း ပႅတ်ႉလႁႅမ်ႇ၊ဢၼ် မီး ၼႂ်း မိူင်း ယုတႃႉ၊ၼႆႉ႟။ မႂ်း ၼႆႉ ပဵၼ် ဝဵင်း လဵၵ်ႉ ဝဵင်း ၼွႆႉ ၵႃႈၼႂ်း မိူင်း ယုတႃႉ၊ၼႆႉ ဢမ်ႇၸႂ်ႈ၊ လွင်ႈ မၼ်း ၸမ်ႉ၊ၶုၼ် ဢၼ် လႆႈ ဢုပ်ႉပိူင်ႇ တၵ်း ပေႃႇ ဢွၵ်ႇ မႃး ၵႃႈၼႂ်း မႂ်း၊ ႁႂ်ႈလႆႈ ဢွၼ်ႁူဝ် မုၵ်ႉၵူၼ်း ၸိူဝ်း ၵူၼ်း ၵဝ် မဵဝ်း ဢိသရေး၊ၼႆႉ ဢေႃႈ။' ဝႃႈၼႆ မီး မႃး ယဝ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 7မိူဝ်ႈ ၼၼ်ႉ ၶုၼ် ႁေႇရူတ်ႈ၊ၸင်ႇ ႁွင်ႉ ဢဝ် ၶႅၵ်ႇ ဢၼ် မီး ပိင်ႇၺႃႇ ဢၼ် လုၵ်ႉ တီႈ မိူင်း ၽၢႆႇ တၢင်း ဝၼ်းဢွၵ်ႇ မႃး ၸိူဝ်း ၼၼ်ႉ တဵတ်ႇတဵတ်ႇ သေယဝ်ႉ ထၢမ် တူၺ်း လွင်ႈ ၶိင်ႇၶႃႇ ၽွင်းယၢမ်း ဢၼ် လၢဝ် ပေႃႇမႃး ၼၼ်ႉ ႁႂ်ႈလႆႈ ႁု ထၢင်ႇသႃး လီ ငၢမ်း ယဝ်ႉ ၸင်ႇ၊- 8ပွႆႇၸႂ်ႉ ၶဝ် ၵႂႃႇၸူး တီႈ ဝဵင်း ပႅတ်ႉလႁႅမ်ႇ၊လႄႈ သင်ႇ လၢတ်ႈ ဝႃႈ၊ "ၵႂႃႇ လႄႈ ၶတ်းၸႂ် ႁႃ လုၵ်ႈဢွၼ်ႇ ၼၼ်ႉ တႃႉ။ ပေႃး ထူပ်း ႁၼ် ယဝ်ႉ ၸိုင်၊ၶိုၼ်း မႃး လၢတ်ႈ ပၼ် ၵဝ် ႁႂ်ႈ ၵဝ် ၵေႃႈ လႆႈ ၵႂႃႇ ၶုပ်ႉဝႆႈ မၼ်းၸဝ်ႈ သေၵမ်း၊" ဝႃႈ ၼင်ႇ ၼႆ ဢေႃႈ။ 9ၸွမ်းၼင်ႇ ၵႂၢမ်း ၶုၼ်လူင် ၼၼ်ႉ ၶဝ် ဢွၵ်ႇ ၵႂႃႇ လႄႈ လႆႈ ႁၼ် လၢဝ် ဢၼ် ၶဝ် လႆႈ ႁၼ် ၼႂ်း မိူင်း ဝၼ်းဢွၵ်ႇ ၼၼ်ႉ ထႅင်ႈ လႄႈ ၸူမ်းသိူဝ်း ၼႃႇ လူင်လၢင် ဢေႃႈ။- 10လၢဝ် ၼၼ်ႉ ဢွၼ်ႁူဝ် ၶဝ် ၵႂႃႇ လႄႈ ၵိုတ်း ၼိမ် သဝ်း ယူႇ ၼိူဝ် ၵႃႈတီႈ ၸဝ်ႈလုၵ်ႈဢွၼ်ႇ မီး ၼၼ်ႉ ဢေႃႈ။- 11ၶဝ် ၸင်ႇ ၶဝ်ႈ ၵႂႃႇ ၵႃႈၼႂ်း ႁိူၼ်း သေယဝ်ႉ၊ထူပ်း ႁၼ် ၸဝ်ႈလုၵ်ႈဢွၼ်ႇ မီး ယူႇ လူၺ်ႈ ၵၼ် တင်း မႄႈၸဝ်ႈ မႃႇရိ၊ၼၼ်ႉ လႄႈ ၶဝ် ၶုပ်ႉဝႆႈ မၼ်းၸဝ်ႈ ဢေႃႈ။ ၶဝ် ဢဝ် တင်း ၽၼ်ႇတႃႇ ရတၼႃႇ ဢၼ် ပႃး မႃး ၼၼ်ႉ ဢွၵ်ႇ ယဝ်ႉ ၸင်ႇ၊ဢဝ် ၶမ်း ဢိၵ်ႇတင်း လေႃႇပၢၼ်ႇ၊တင်း မုရၼ်ႇ ဢၼ် ပဵၼ် ၼၢမ်ႇသႃႇ ႁွမ် ၸိူဝ်း ၼၼ်ႉ သၢၵ်ႈလူႇ ဢေႃႈ။ 12လိုၼ်းၼၼ်ႉ ၼင်ႇ ႁိုဝ် ၶဝ် တၵ်း ဢမ်ႇ ၶိုၼ်း ၵႂႃႇ ၵႃႈတီႈ ၶုၼ် ႁေႇရူတ်ႈ၊ၸိုင်၊ထႃႇဝရႃႉ ၽြႃး ပၼ် ပျႃႇတိၵ်ႈ တီႈ ၶဝ် ၼႂ်း တၢင်း ၼွၼ်းၽၼ် လႄႈ၊ၶဝ် ၵေႃႈ ဢွၵ်ႇ မိူဝ်း ၵႂႃႇ ၸွမ်း တၢင်း တၢင်ႇ သဵၼ်ႈ သေ ဢေႃႈ။ 13ဝၢႆးသေ ၵူၼ်း ဢၼ် မီး ပိင်ႇၺႃႇ ၸိူဝ်း ၼၼ်ႉ မိူဝ်း ၵႂႃႇ ယဝ်ႉ ၸိုင်၊တမၢၼ်ႇၵၢင်ႁၢဝ် ထႃႇဝရႃႉ ၽြႃး ပေႃႇမႃး ၵႃႈတီႈ ယူဝ်းသႅပ်ႈ၊ၼႂ်း တၢင်း ၼွၼ်းၽၼ် လႄႈ ဝႃႈ၊ "ဢဝ် ၸဝ်ႈလုၵ်ႈဢွၼ်ႇ တင်း မႄႈၸဝ်ႈ သေလႄႈ၊ၶၢႆႉ ၵႂႃႇ ၵႃႈတီႈ မိူင်း ဢေးၵျိပ်ႉ၊ပုၼ်ႉ လႄႈ ယူႇသဝ်း ၵႃႈတီႈ ၼၼ်ႈ တေႃႇထိုင်ႁွတ်ႈ ၵဝ် လၢတ်ႈ ၵႃႈတီႈ မႂ်း ႁႂ်ႈ ၶိုၼ်း ဢွၵ်ႇ မႃး ၼၼ်ႉ တႃႉ။ လွင်ႈ မၼ်း ၸမ်ႉ၊ၶုၼ် ႁေႇရူတ်ႈ၊တၵ်း သွၵ်ႈႁႃ လႄႈ ဢဝ်တၢႆ ၸဝ်ႈလုၵ်ႈဢွၼ်ႇ ၼႆႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 14ၼႂ်း ၶိုၼ်း ၼၼ်ႉ ၵမ်းလဵဝ် ယူဝ်းသႅပ်ႈ၊လုၵ်ႉ လႄႈ ဢဝ် ၸဝ်ႈလုၵ်ႈဢွၼ်ႇ၊ဢိၵ်ႇတင်း မႄႈၸဝ်ႈ သေ ဢွၵ်ႇ ပၢႆႈ ၵႂႃႇ ၵႃႈတီႈ မိူင်း ဢေးၵျိပ်ႉ၊ပုၼ်ႉ သေယဝ်ႉ၊- 15ယူႇသဝ်း ၵႃႈတီႈ ၼၼ်ႈ တေႃႇထိုင်ႁွတ်ႈ ၶုၼ် ႁေႇရူတ်ႈ၊တၢႆ ဢေႃႈ။ လွင်ႈတၢင်း ၼႆႉ ပဵၼ် ၸွမ်း ၵႃႈ ၼင်ႇ ဢၼ် ထႃႇဝရႃႉ ၽြႃး မီး ပျႃႇတိၵ်ႈ ဢၼ် ပရေႃးၽႅတ်ႈ တႅမ်ႈ ဝႆႉ လႄႈ ဝႃႈ၊ "ၵဝ် ႁွင်ႉ ဢဝ် လုၵ်ႈၸၢႆး ၵဝ် ဢွၵ်ႇ သေ မိူင်း ဢေးၵျိပ်ႉ၊မႃး ယဝ်ႉ၊" ဝႃႈ ၼင်ႇ ၼႆ ၼၼ်ႉ ပျေႉၸုမ်ႇ မႃး ဢေႃႈ။ 16မိူဝ်ႈ ဢၼ် ၶုၼ် ႁေႇရူတ်ႈ၊ႁု လွင်ႈ ၶႅၵ်ႇ ၸိူဝ်း ဢၼ် မီး ပိင်ႇၺႃႇ မိူင်း ၽၢႆႇ ဝၼ်းဢွၵ်ႇ ၶဝ် ပႅတ်ႉလႅၼ် ယဝ်ႉ ၼၼ်ႉ ၸိုင်၊ၸႂ်လမ် ၶႂ်ႈၸႃႉ လူင်လၢင် လႄႈ ပူင်ဢမိင်ႉ ႁႂ်ႈ ဢဝ်တၢႆ လုၵ်ႈဢွၼ်ႇ ၸၢႆး ဢၼ် ဢသၢၵ်ႈ လႆႈ သွင် ပီ လူင်းတႂ်ႈ ၵႃႈၼႂ်း ဝဵင်း ပႅတ်ႉလႁႅမ်ႇ၊ဢိၵ်ႇတင်း ဝၢၼ်ႈၼွၵ်ႈ ႁိမ်းႁွမ်း ထွၵ်ႈလူၺ်ႈ ၶိင်ႇၶႃႇ ဢၼ် ၵူၼ်း ဢၼ် မီး ပိင်ႇၺႃႇ ၶဝ် မွၵ်ႇလၢတ်ႈ ၼႄ လွင်ႈ လၢဝ် လုၵ်ႈ ၼၼ်ႉ ပေႃႇမႃး မိူဝ်ႈလႂ် ၼၼ်ႉ ဢေႃႈ။- 17လွင်ႈတၢင်း ၼႆႉ ၵေႃႈ ပဵၼ် ၸွမ်း ၵႃႈ ၼင်ႇ ဢၼ် ပရေႃးၽႅတ်ႈ ယေႇရမိ၊ႁေႃး ဝႆႉ လႄႈ ဝႃႈ။ 18"သဵင် ငိၼ်း မႃး ၵႃႈတီႈ ရႃႇမႃႉ၊ဢေႃႈ။ ပဵၼ် သဵင် ဢၼ် ႁွင်ႉႁႆႈ ပွင်ႉၶၢင်း၊ဢၼ် လီ ငိၼ်းၽၢၼ် ၼႃႇ ဢေႃႈ။ ရႃႇၶေႇလႃႉ၊ႁွင်ႉႁႆႈ ၵွပ်ႈပိူဝ်ႈ လုၵ်ႈလၢင်း မၼ်း သဵင်ႈ ႁၢႆ တၢႆ မူတ်း ယဝ်ႉ ၼၼ်ႉ လႄႈ ႁႆႈ ယူႇ ဢမ်ႇ ပျေႇၸႂ် လႆႈ၊" ဝႃႈ ၼင်ႇ ၼႆ ၼၼ်ႉ ပျေႉၸုမ်ႇ မႃး ဢေႃႈ။ 19ဝၢႆးသေ ၶုၼ် ႁေႇရူတ်ႈ၊တၢႆ ယဝ်ႉ ၼၼ်ႉ၊တမၢၼ်ႇၵၢင်ႁၢဝ် ထႃႇဝရႃႉ ၽြႃး ပေႃႇမႃး ၼႂ်း တၢင်း ၼွၼ်းၽၼ် တီႈ ယူဝ်းသႅပ်ႈ၊ၵႃႈတီႈ မိူင်း ဢေးၵျိပ်ႉ၊လႄႈ။- 20မီး ဢမိင်ႉ လႄႈ ဝႃႈ၊ "လုၵ်ႉ တႃႉ။ ဢဝ် ၸဝ်ႈလုၵ်ႈဢွၼ်ႇ၊ ဢိၵ်ႇတင်း မႄႈၸဝ်ႈ လႄႈ ပွၵ်ႈ ၶိုၼ်း မိူဝ်း ၵႂႃႇ တီႈ မိူင်း ဢိသရေး၊ပုၼ်ႉ တႃႉ။ ၶုၼ် ၸိူဝ်း ဢၼ် ၵျၢမ်ႇ ႁႃ ဢဝ်တၢႆ ၸဝ်ႈလုၵ်ႈဢွၼ်ႇ ၼၼ်ႉ တၢႆ သဵင်ႈ ယဝ်ႉ၊" ဝႃႈ ၼင်ႇ ၼႆ ဢေႃႈ။- 21ယူဝ်းသႅပ်ႈ၊ၵေႃႈ လုၵ်ႉ လႄႈ ဢဝ် ၸဝ်ႈလုၵ်ႈဢွၼ်ႇ တင်း မႄႈၸဝ်ႈ သေယဝ်ႉ၊ပွၵ်ႈ ၶိုၼ်း မိူဝ်း ၵႂႃႇ တီႈ မိူင်း ဢိသရေး၊သေ ဢေႃႈ။ 22ၵူၺ်းၵႃႈ၊မိူဝ်ႈ ဢၼ် လႆႈ ငိၼ်း ဝႃႈ၊ၶုၼ် ဢႃႇၶေႇလႃႉ၊ပုင်ႇႁၢင်ႈ ၼင်ႈႁေႃ ၼႂ်း ဢရႃႇ ပေႃႈ မၼ်း ၶုၼ် ႁေႇရူတ်ႈ၊ၵႃႈတီႈ ဢိူင်ႇ ယုတႃႉ၊ၼၼ်ႉ ၸိုင်၊ယူဝ်းသႅပ်ႈ၊ၵူဝ် လႄႈ ဢမ်ႇ ႁတ်း ၵႂႃႇ ယူႇ ၵႃႈတီႈ ၼၼ်ႈ။ သမ်ႉ လႆႈ ပျႃႇတိၵ်ႈ တၢင်း ၼွၼ်းၽၼ် ထႅင်ႈ လႄႈ ၵႂႃႇၸူး တီႈ ဢိူင်ႇ ၵႃႇလိလႄး၊ပုၼ်ႉ သေယဝ်ႉ၊- 23တႄႇတင်ႈ ႁဵတ်း ႁိူၼ်း ၼႂ်း ဝဵင်း ၼႃႇၸရႅတ်ႈ၊ဢေႃႈ။ လွင်ႈတၢင်း ၼႆႉ ပဵၼ် ၸွမ်း ၵႃႈ ၼင်ႇ ဢၼ် ပရေႃးၽႅတ်ႈ တင်းလၢႆ ႁေႃး ဝႆႉ လႄႈ ဝႃႈ၊ "ၸဝ်ႈ ၶရိၸ်ႈ၊ၼၼ်ႉ တၵ်း လႆႈ ႁွင်ႉ ႁဵၵ်ႈ ဝႃႈ၊ၵူၼ်း ဝဵင်း ၼႃႇၸရႅတ်ႈ၊" ဝႃႈ ၼင်ႇ ၼႆ ၼၼ်ႉ ပျေႉၸုမ်ႇ မႃး ဢေႃႈ။